
Pentru Iara, 
O femeie plină de gratie, farmec şi sensibilitate 
Îti mulțumesc 


Prolog 


Mugetul unui saxofon străpunse noaptea, urmat pe loc 
de acordurile vesele ale unei formaţii de dixieland. Un 
șuierat ascuţit reverberă prin toată hărmălaia. Cântecele, 
dansurile, chiuiturile și râsetele o înconjurau pe Jo Marie 
Early, în timp ce-și croia drum cu greu pe Tulane Avenue. 
Atrasă de paradă, ajunsese tocmai la timp pentru a-i vedea 
pe purtătorii de făclii descriind un arc auriu de flăcări 
jucăuşe de la o margine a străzii la cealaltă. Mulțimea de 
Mardi Gras o obliga să înainteze ca melcul. 

Petrecerea din „Marţea Grasă“ începuse cu două 
săptămâni în urmă, printr-o serie de parăzi şi baluri. În 
această seară, sărbătoarea atingea punctul culminant, 
într-o frenezie de cântece, dansuri însufleţite și masca- 
rade care forfoteau pe străzile viu luminate. 

În acea perioadă a anului, orașul New Orleans parcă-și 
ieşea din minți, cuprins în întregime de festivalul care 

atrăgea un milion de vizitatori. În seara aceea, dacă reușea 
să se desprindă din mulţime, Jo Marie se ducea la o petre- 
cere privată, costumată în Florence Nightingale. Nu era 
cea mai originală costumaţie, însă mai mult nu putuse 
face, într-un timp atât de scurt. În aceeași dimineaţă o sur- 
prinsese un viscol în Minnesota, iar după-amiază, la 
sosire, aflase că prietena și colega ei de cameră, Kelly 
Beaumont, era internată în spital, pentru a i se extrage 
amigdalele. Îngrijorată, Jo Marie luase repede pe ea una 
dintre uniformele de soră medicală ale lui Kelly, pentru 
ca, după ce o vizita la spital, să se poată duce direct la 
petrecere. 

Cu un oftat de frustrare, Jo Marie își dădu seama că era 
împinsă în direcția opusă spitalului. 

— Vă rog, lăsaţi-mă să trec! strigă ea, încercând să 
înfrunte torentul petrecăreților. 

— Încotro? întrebă un glas bărbătesc gâjâit, lângă ure- 
chea ei. Vreti să mergeţi încolo? 

— Da... vă rog. 

Glasul aparținea unui tânăr dintr-un grup de trei, care 
începură să-i facă loc lui Jo Marie, ajutând-o să ajungă pe 
o stradă lăturalnică. 

Râzând, se întoarse spre ei, pentru a vedea că erau 
deghizați în costume de epocă. Făcură o plecăciune, ca 
trei gentlemani, cu o mână în șold iar cu cealaltă 
scoțându-și pălăriile cu panaș. 

— Cei Trei Muschetari, la ordinele dumneavoastră, fru- 
moasă domniţă. 

— Salvarea dumneavoastră a fost binevenită, bunii mei 
domni! strigă Jo Marie, pentru a se face auzită peste vacar- 
mul sărbătoresc. 

— Încotro vă îndreptati? 

Renunţând să-și mai forțeze coardele vocale, Jo Marie 
arătă spre spital. 

— Atunci, îngăduiţi-ne să vă însoţim, se oferi cel de-al 
doilea, galant. 

Jo Marie nu era sigură că putea avea încredere în trei 
tineri îmbrăcaţi cu colanţi roșii. Dar, la urma urmei, era 
Mardi Gras, iar întâmplarea avea s-o amuze pe Kelly — lucru 
care nu i se mai întâmplase de mult colegei ei de cameră. 

Cei trei tineri formară un cerc protector în jurul lui Jo 
Marie, conducând-o pe o stradă mai putin circulată. 

Privind spre balcoanele de fier forjat de la marginea 
Cartierului Francez, Jo Marie își dădu seama că eroii ei se 
îndreptau spre mijlocul festivalului. 

— Mergem în direcţie greșită! strigă ea. 

— Am luat-o pe-o scurtătură, îi explică vesel cel mai 
înalt. Cunoaștem mai multe persoane prin partea locului, 
care ar avea nevoie de îngrijiri medicale. 

Nedorind să se lase prinsă în jocul lor, Jo Marie se 
despărți de galanţii ei cavaleri, pornind cât de repede îi 
permitea uniforma albă, apretată. Şuvițe de păr brunet îi 
scăpau din cocul strâns cu grijă, încadrându-i faţa mică. Și 
le dădu la o parte, nervoasă. 

Nişte pași grei în urma sa o asigurară că Cei Trei 
Muschetari nu se dădeau bătuţi cu una cu două. 

Grăbindu-se și mai mult, Jo Marie traversă strada în 
fugă și deodată intră din plin într-un corp dur. 

Ameţită, își reveni abia după câteva clipe, pentru 
a-și da seama că obstacolul era cald și zvelt. Ochii ei 
căprui, înălțându-se cu surprindere, întâlniră ochii 
cenușii și intenși ai celui mai frapant bărbat pe care-l 
văzuse vreodată. Mâinile lui o prinseră de umeri, spri- 
jinind-o. 

— Aţi pățit ceva? întrebă el cu un glas profund, plin de 
rezonanţă și de o senzualitate stranie. 

Jo Marie clătină din cap. 

— Dar dumneavoastră...? 

Omul acela avea un aspect atât de electrizant, încât nu-și 
putea desprinde ochii dinspre el. Nu era înalt — având 
sub un metru optzeci, astfel încât Jo Marie trebuia să-și 
încline doar putin capul pentru a-l privi în ochi. Părul îi 
era şaten, de aceeași nuanţă cu buclele ei castanii. Și nu 
era chipeș — cel puţin, nu în sens clasic. Deși înfățișarea și 
hainele lui sugerau bogăţie și bună creștere, Jo Marie știu 
intuitiv că omul acela muncea, se distra și iubea din toată 
inima. Avea fruntea încrețită într-o expresie ce părea per- 
manent încruntată, iar buzele-i erau o idee prea pline. 

Multă vreme, nici unul dintre ei nu se mișcă. Jo Marie 
avea senzaţia că împietrise. Prin minte i se rostogoleau 
toate visurile uitate din adolescenţă. ÎI avea în faţă pe cor- 
sarul care răpea fecioare, pe Rhett Butler cel îndrăgostit 
de Scarlett O'Hara, pe Heathcliff care o iubea pe 
Catherine... 

— V-aţi lovit? 

Glasul lui îi rupse şirul gândurilor. Doi ochi cenușii ca 
oceanul iarna se îngustară, îngrijorați. 

— Nu, îl asigură ea, clătinând din cap, în timp ce făcea 
un efort să privească peste umărul lui. Cei trei eroi galanți 
descoperiseră altă atracţie feminină și-și îndreptau atenţia 
într-acolo, renunțând s-o mai urmărească. 

Necunoscutul continua s-o ţină de umeri. 

— Sunteţi soră? întrebă el, încet. 

— Florence Nightingale, îl corectă Jo Marie, cu un ușor 
zâmbet. 

Degetul bărbatului ajunse sub bărbia ei. Ridicând 
ochii, Jo Marie îi observă privirea întrebătoare. 

— Ne-am cunoscut undeva...? 

— Nu. 

Îi stătea pe limbă să-i spună că-l cunoscuse în visurile 
ei romantice de demult. Dar Jo Marie nu mai era o ado- 
lescentă sentimentală, ci o femeie care abandonase de 
mult lectura basmelor cu Feţi-Frumoşi și zâne. 

— Îmi amintiţi de o pictură pe care am văzut-o odată, 
murmură el, apoi clipi din ochi, parcă surprins că vorbise 
cu glas tare. 

— Nimeni nu mi-a pictat vreodată portretul, murmură 
Jo Marie, încremenită de vraja ce plutea între ei. 

Ochii lui se abătură fugar într-o parte, spre jucăușii 
muschetari. 

— Fugeaţi de ei? 

Momentul fermecat se prelungea. 

— Da. 

— Înseamnă că v-am salvat. 

Jo Marie îi confirmă cuvintele, în timp ce pe stradă se 
apropia un grup mare se petrecăreți. 

— Orice erou merită o răsplată, continuă străinul. 

Îl privi nesigură. 

— Ce vreţi să spuneţi? 

— Asta... 

Lumina vie a felinarului de stradă păru să pălească, în 
timp ce razele aurii îi erau blocate de capul lui care 
cobora. Buzele calde se depuseră peste ale ei, capturân- 
du-i-le, sărutându-le cu o poftă adâncă precum marea. 

În adâncurile subconștientului, Jo Marie ştia că ar fi 
trebuit să se desprindă. Un bărbat pe care nu-l cunoștea 
o săruta cu patimă, iar senzațiile pe care i le stârnea nu se 
comparau cu nimic din tot ceea ce simţise vreodată. 

O înconjură un cor de voci vesele și, înainte de a le 
recunoaște sursa, sărutul se întrerupse brusc. 

Cei Trei Muschetari, în capătul unui șir de dansatori, jucau o 
variaţiune veselă a rumbei. Înainte de a apuca să protesteze, Jo 
Marie fu înhăţată de talie și silită să se alăture dansului zglobiu. 

Ochii ei negri îl mai căutară un timp pe bărbatul din vis, 
numai pentru a descoperi că o căuta înnebunit prin 
mulțime, împingând oamenii în lături. Disperată, Jo Marie 
încercă să se desprindă, dar nu reuși. ÎL strigă, zadarnic, 
vocea pierzându-i-se în cântecul celorlalți. Lungul șir de 
cântăreți poznași dădu colțul, trăgând-o cu forța. ÎL mai 
zări doar o clipă pe omul din vis îmbulzindu-se prin 
mulțime în căutarea ei, apoi fu prea târziu. Îl pierduse. 


Capitolul 1 


— Iar ţi-a apărut expresia aia în ochi, se plânse Kelly 
Beaumont. Jur că de fiecare dată când vii să mă iei de la 
spital ţi se întâmplă câte o ciudăţenie. 

Jo Marie se sili să zâmbească, dar efortul îi făcea buzele 
delicate să tremure. 

— Ţi se pare. 

Kelly o privi cu ochii îngustaţi, expresia feței sale de 
zână negând acest lucru, dar nu spuse nimic. 

Sinceră să fie, Jo Marie ar fi recunoscut că prietena ei 
avea dreptate. Fiecare vizită la spital îi declanșa un potop 
de amintiri. În lunile trecute de-atunci, căpătase convin- 
gerea că, în memoria ei, întâlnirea cu bărbatul din vis se 
amplificase peste măsură. Retrăise de mii de ori fiecare 
cuvânt, fiecare gest, memorase fiecare detaliu, până la 
mirosul lui masculin iute, de mosc. Jo Marie nu povestise 
nimănui despre acea noapte de Mardi Gras. Nu înţelegea 

de ce omul acela, care trecuse atât de fugitiv prin viaţa ei, 
avea un asemenea efect. Și totuși, acele minute se pre- 
lungiseră luni de zile. Cinci minute de Mardi Gras, în care 
se prea putea ca Jo Marie să-l fi găsit pe bărbatul menit să-i 
împlinească visurile. 

— ... Thanksgiving-ul e mâine, iar Crăciunul bate la ușă, 
îi rupse Kelly firul gândurilor. 

Claxonul sonor al unui șofer nervos le făcu pe amân- 
două să se strâmbe. Luau autobuzul ori de câte ori 
puteau, dar acum preferau să ajungă mai repede, pentru 
a-şi începe din timp pregătirile de sărbători. 

— Când o mai fi trecut şi anul ăsta? se întrebă Jo Marie, 
atentă la traficul de seară aglomerat. 

— Azi l-am văzut pe Mark, spuse într-o doară Kelly. 

Tonul ei o făcu pe Jo Marie să întoarcă scurt capul. 

—A... 

Era firesc ca fratele ei, medic rezident la Tulane, să se 
întâlnească ocazional cu Kelly. În fond, amândoi lucrau în 
același spital. 

— Și? A izbucnit al treilea război mondial? 

Jo Marie nu cunoscuse în viața ei doi oameni capabili 
să găsească mai multe motive de ceartă. După trei ani, 
renunţase la orice încercare de a descoperi de ce Kelly și 
Mark nu se înțelegeau. Nici unul dintre ei nu era irascibil 
din fire. Kelly era o soră medicală devotată, iar Mark, un 
doctor rezident conştiincios. Într-o vreme, Jo Marie 

crezuse că se simțeau atrași unul de altul — dar, după 
lunile de ciorovăieli continue, era nevoită să creadă că nu 
fusese decât rodul propriei sale imaginaţii. 

— Şi Mark ce-a avut de spus? 

Kelly întoarse ostentativ capul, privind pe fereastră. 

— Cele obișnuite. 

— Adică te-a ironizat că iar te joci de-a sora. 

Era gluma favorită a lui Mark pe seama lui Kelly. 

Drept răspuns, tânăra ridică din umeri. 

— Uneori, cred că mă urăște, şopti ea, prefăcându-se 
interesată de trecătorii de pe trotuare. 

Vocea ei uşor întretăiată o făcu pe Jo Marie să-i acorde 
mai multă atenţie. 

— Nu-l lua în seamnă. Nu vorbeşte serios. Aşa e el, îi 
place să tachineze oamenii. S-auzi numai ce spune 
despre meseria mea — ai crede că un agent de voiaj nu 
face altceva decât să împartă broșuri despre vacantele la 
tropice. 

Kelly dădu din cap, scurt şi fără pic de convingere. 

După drumul de douăzeci de minute pe autostradă, 
apariţia casei era binevenită ca un port pe timp de fur- 
tună. Apartamentul lor se afla într-o vilă cu etaj, 
asemănătoare cu celebrul conac din „Pe aripile vântu- 
lui“. 

Imediat ce intrară pe ușă, Kelly se îndreptă ţintă spre 
camera ei. 

— Dacă nu te superi, eu mă duc să-mi fac bagajele. 

— Sigur, nici o problemă. 

Nepăsătoare, Jo Marie își scoase pantofii cu toc plat. Se 
aşeză pe canapea, cu capul pe spate şi ochii închiși. 

Sunetul apei în cadă n-o surprinse. Kelly nu voia să 
piardă nici o clipă. Familia ei locuia într-o casă ultramo- 
dernă, pe Lakeshore Drive, lângă Lacul Pontchartrain. Jo 
Marie nu fusese decât de două ori în casa Beaumont — 
suficient pentru a-și da seama cât de bine mergeau 
afacerile cu dulciuri. 

Era sigură că Charles Beaumont putuse dezaproba 
faptul că singura lui fiică locuia în același apartament cu 
o „nimeni“ ca ea, dar își schimbase gândul o dată ce 
aflase că era stră-strănepoata lui Jubal Anderson Early, un 
colonel din Armata Confederată. În timpul Războiului 
Civil, Colonelul Early participase la salvarea vieţii unui 
tânăr din familia Beaumont. Chiar şi acum, după o sută 
și ceva de ani, numele Early se bucura de un adânc 
respect. 

Fredonând încet o colindă, Jo Marie intră în bucătărie 
și scoase din frigider sucul de portocale. 

— Vrei un pahar? o întrebă ea pe Kelly, care tocmai 
ieşea din baie, într-un halat flaușat scurt, cu buclele 
blonde săltăreţe strânse într-un prosop gros. 

O singură privire spre prietena ei, și Jo Marie puse 
carafa cu suc pe bufet. 

— Ai plâns. 

Locuiau împreună de trei ani și, cu excepţia serii când 
văzuseră împreună un film sentimental foarte trist, Jo 
Marie n-o văzuse niciodată pe Kelly plângând. 

— Nu, mi-a intrat ceva în ochi, răspunse prietena ei, 
trăgându-și nasul. 

— Atunci de ce ţi s-a înroşit așa nasul? 

— Poate am răcit... aruncă scurt Kelly și porni spre 
camera ei. 

Fruntea netedă a lui Jo Marie se încreţi. Mark era 
autorul. Nu se îndoia că numai din vina lui se dădea Kelly 
așa în spectacol. 

Toată situaţia dintre Kelly şi Mark avea ceva fals. Kelly 
nu era o fetișcană sudistă slabă de înger, care să leşine la 
prima provocare — alt comentariu cu care o tot tachina 
Mark. Era o doamnă, dar nu o violetă ofilită. Jo Marie o 
văzuse în acţiune, luptând pentru pacienţi și pentru 
diverse cauze politice. Se hotări ca, acţionând amândouă 
împreună, să-i dea lui Mark o lecţie. 

— Vrei să-ți fac ceva de mâncare înainte de a pleca la 
părinţii tăi? strigă ea, din bucătărie. Ce zici de-o supă și-un 
sandviş? 

— Nu mi-e foame, răspunse Kelly. 

— Opt ore ţi-ai frânt spinarea la chirurgie, și zici că nu 
ti-e foame? Eşti sigură că n-ai din nou probleme cu 
amigdalele? 

— Mi le-am scos, ai uitat? 

Încet, Jo Marie îşi îndreptă umerii. Da, îşi amintea. Îşi 
amintea prea bine. În faţa spitalului se ciocnise piept în 
piept cu bărbatul din vis. 

După ce-și pregăti ceva de cină, în timp ce urmărea 
ştirile de seară, Jo Marie o văzu pe Kelly apărând în ușă, 
gata de plecare. 

— Eu m-am dus... 

— Bine, răspunse ea, cu ochii spre televizor. 
Thanksgiving fericit, nu mânca prea mult curcan. 

— Şi nici tu să nu-ţi faci de cap în lipsa mea. 

Aceasta era o glumă a lor personală. În ultima vreme, 
Jo Marie rareori mai ieșea la câte o întâlnire. 

— A, Kelly, să nu uit... replică ea, cu un zâmbet 
răutăcios. Adu nişte praline, da? În fond, sunt sărbătorile, 
putem să ne destrăbălăm. 

Cu oricare altă ocazie, Kelly ar fi răspuns că toată viaţa 
crescuse numai printre dulciuri şi nu le mai suporta gus- 
tul. Pralinele erau slăbiciunea lui Jo Marie, dar mai curând 
putrezeau înainte ca prietena ei să se atingă de ele. 

— Sigur, cu plăcere, încuviință Kelly fără entuziasm și ieși. 

Revenind cu atenţia la micul ecran, Jo Marie îşi jură să 
aibă o discuţie cu fratele ei. 

Acesta apăru la ora șapte, în timp ce Jo Marie își lăcuia 
cu roșu unghiile de la picioare, și se tolăni pe cealaltă 
latură a canapelei în unghi drept. 

— Da' simte-te ca acasă, dragă... comentă sec Jo Marie. 

— Cred că n-ai nimic de mâncare pe-aici, replică Mark, 
privind spre bucătărie cu ochii lui căprui-închis, proprii 
tuturor celor cinci fraţi Early. 

— Ştii, aici nu-i restaurant. 

— Stiu. Apropo, unde-i Miss Tezaur-Naţional? 

— Cine? întrebă Jo Marie nedumerită, ridicând privirea 
spre el. 

— Kelly 

Lui Jo Marie nu-i plăceau aluziile la averea familiei lui 
Kelly, dar conchise că nu era momentul să comenteze. 
Fratele ei muncise din greu toată ziua, iar în ultima vreme 
nu prea era în apele lui. 

— A plecat la părinți. 

Răspunsul lui Jo Marie fu primit cu un pufnet afectat. 

— Ce naiba, Mark, mai las-o și tu în pace! nu-i obișnuită 
cu tachinăriile tale. O deranjează enorm. 

— Glumesc doar, se apără Mark. Și Kell ştie. 

— Ba n-aş prea crede că știe. Astă seară plângea şi sunt 
convinsă că tu ești de vină. 

— Kelly plângea? întrebă Mark, aplecându-se înainte, cu 
mâinile înlănţuite. Dar n-am făcut decât să glumesc. 

— Tocmai asta-i problema. Încontinuu te iei de ea. 
Mereu o amărăști, într-un fel sau altul. 

Mark întinse mâna să ia o revistă, dar nu înainte ca Jo 
Marie să fi văzut cum i se crispase gura. 

— O caută cu lumânarea. 

Dându-și ochii peste cap, Jo Marie continuă să-și 
Jăcuiască unghiile. Degeaba încerca să discute cu Mark. El 
și Kelly ajunseseră la un acord. Dar asta nu însemna că Jo 
Marie nu-i putea da prietenei sale o mână de ajutor din 
când în când. 

Ocupată cu lacul, Jo Marie nu observă cât de tăcut 
devenise fratele ei în ultimele câteva minute. Când ridică 
privirea spre el văzu că avea o expresie tulburată, 
chinuită. 

— Azi am pierdut un copil, anunţă el, crispat. Nici 
eu n-am putut să înțeleg. Nu din punct de vedere 
medical, nu asta am vrut să spun. Orice se poate 
întâmpla. Fetiţa fusese adusă săptămâna trecută, cu 
peritonită. Am ştiut de la început că viaţa ei atârna de 
un fir de păr. 

Făcu o pauză, inspirând adânc. 

— Ştii, în adâncul sufletului, credeam că mai avea o 
șansă. Era unică la părinţi, o iubeau ca pe ochii din cap. 
Dacă toată iubirea dintr-o inimă de mamă nu poate opri 
în loc mâna morţii, la ce mai folosește știința medicală? Ce 
rost am eu pe lumea asta? 

Mark mai abordase aceste probleme și în trecut, iar Jo 
Marie nu avea nici un răspuns. 

— Nu știu, recunoscu ea cu gravitate, atingându-l încu- 
rajator pe mână. 

După ce se şterse pe fața marcată de oboseală, Mark se 
ridică în picioare. 

— Mâine dimineaţă sunt de gardă, așa că probabil nu 
ajung la ai noștri până după-amiază. Spune-i mamei că voi 
încerca că sosesc la timp. Dacă nu pot, măcar păstrează-mi 
şi mie o portie. 

Cunoscându-l pe Mark, Jo Marie ştia că, dacă-l lăsa în 
voia lui, risca să nu mănânce nimic până a doua zi 
dimineaţa. 

— Să-ţi pregătesc acum ceva, se oferi ea. 

Mark se uită la ceas. 

— N-am timp. Dar îţi mulțumesc oricum. 

Și, înainte ca ea să obiecteze, ajunse la ușă. 

După plecarea lui, Jo Marie se întrebă dacă nu cumva 
intuise bine, iar între Kelly și Mark exista totuși o 
afecţiune profundă. În seara aceea, Mark venise fără 
nici un motiv anume. Şi începuse prin a întreba de 
Kelly. Abia mai târziu menţionase moartea fetiţei 
bolnave. 


— Jo Marie! strigă mama ei, din bucătărie, Vrei tu să 
pasezi cartofii, te rog? 

Bucătăria mare a familiei forfotea de activitate. Tăblia 
albă a bufetului lung era plină cu boluri de servit gata să 
fie puse pe fața de masă albă din sufragerie. Plăcinte cu 

cartofi dulci și pecan se răceau pe masa mai mică din 
bucătărie și în toată casa pluteau arome de mirodenii și 
curcan. 

— Mmmm, apetisant mai miroase aici! proclamă 
Franklin Early, adulmecând cu plăcere, în timp ce intra în 
bucătărie, ca să-și cuprindă afectuos cu un braţ soţia pe 
după mijloc. 

— Şterge-o, îl alungă mama lui Jo Marie cu un gest ner- 
vos. N-am chef să-ți bagi ghearele prin plăcinte și pe urmă 
să dai vina pe băieţi. Cina e gata în zece minute. 

Mark sosi și el, roșu la faţă și cu sufletul la gură. Își 
sărută mama pe obraz și, profitând de neatenţia ei, şter- 
peli o gogonea. 

— Sper că n-am întârziat. 

— Aș zice că ai nimerit la fix momentul, îl tachină Jo 
Marie, dându-i mixerul electric. Poftim, termină de pasat 
cartofii ăştia până pun eu masa. 

— Nici o şansă, surioară, replică el ironic, înapoindu-i 
aparatul. Pun eu masa. Nimănui nu-i place piureul cu 
gogoloaie. 

Cei trei băieţi mai tineri, adolescenţi cu toţii, stăteau în 
faţa televizorului, urmărind un meci de fotbal. Toată 
familia Early era formată din microbiști. Pentru Jo Marie, 
fotbalul era același lucru ca baletul pentru alte fete. Iar în 
copilărie nu se jucase cu păpușile, ci cu soldățeii și 
indienii. 

După ce Mark ieși din bucătărie, mama lor se întoarse spre Jo Marie. 

— Te-ai simţit bine în ultima vreme? 

— Eu? întrebă Jo Marie, luată pe nepregătite. Mă simt per- 
fect. De ce nu m-aș simţi? 

Ruth Early ridică delicat din umeri, rezemându-se de 
bufet, gânditoare. 

— Ai o expresie ciudată. Ultima dată am văzut-o în ochii 
mătușii Bessie, înainte de a se mărita. Ia spune-mi, Jo 
Marie, ești cumva îndrăgostită? 

Jo Marie ezită, neștiind cum să-i explice sentimentele 
ei faţă de un bărbat pe care-l întâlnise atât de fugitiv. 

— Nu, răspunse ea într-un târziu, făcându-și de lucru cu 
pusul lingurilor de servit în boluri. 

— E căsătorit? Asta-i problema? Dacă da, nu te mai 
gândi la el și vei scăpa de o mulțime de necazuri. Înţeleg? 
— Da, murmură Jo Marie, evitând ochii mamei sale. 

De unde să știe? Putea fi şi căsătorit. 


Jo Marie reveni acasă seara, târziu. Avusese o zi plină. 
După o cină copioasă în sânul familiei, jucaseră cărți până 
când Mark o convinsese pe Jo Marie să încerce o partidă 
de fotbal american, ca pe vremuri. Ea acceptase, pentru a 
dovedi curând că nu-și pierduse îndemânarea. 

Ziua de vineri fu la fel de agitată, atât pentru ea, cât și 
pentru Mark și Kelly. Când coborî din autobuz, în fața 
casei, numai chef de musafiri nu avea. 

Nici nu şi-o spusese bine, când văzu mașina fratelui ei 
în parcarea clădirii. Flămând și cu poftă de mâncare caldă, 
probabil. Mark știa că mama lor o trimisese pe Jo Marie 
acasă cu o portie zdravănă de curcan umplut, astfel că 
apariţia lui nu constituia o surpriză. 

— Salut, îi spuse ea, bătând în fereastra mașinii. 

Privirea lui pierdută în gol o convinse că, după atâţia 
ani, Mark învățase în sfârșit să doarmă cu ochii deschişi. 
Era atât de adâncit în gânduri, încât Jo Marie fu nevoită să 
mai ciocănească o dată în geam. 

— Doctor Early pe pager, doctor Early pe pager! imită 
ea o voce ascuțită, de spital. 

Mark întoarse capul, privind-o o clipă, fără expresie. 

— A, bună... salută el, coborând din mașină. 

— Cred că vrei să mănânci ceva, începu Jo Marie, pe un 
ton deloc cordial; era obosită și nervoasă. 

Gura tăioasă a lui Mark se arcui într-un zâmbet spășit. 

— Dacă nu e prea mare deranjul... 

— Nu e, răspunse Jo Marie, pe un ton de scuză. Dar am 
avut o zi grea şi mă dor picioarele. 

— Sora mea stă toată ziua așezată la birou, își pilește 
unghiile, citeşte cărţi, şi pe urmă se plânge că o dor 
picioarele. 

Jo Marie era prea obosită ca să mai primească provocarea. 

— În seara asta, nici chiar limba ta ascuțită nu mă mai 
poate scoate din fire. 

— Ştiu eu un lucru care te va scoate, replică Mark, fudul. 

— Ha! 

În virtutea obișnuinței, Jo Marie îşi aruncă pantofii din 
picioare și intră în bucătărie. 

— Punem pariu? 

— Nu pun pariuri, mai ales după ce ieri am jucat cărți 
cu tine, dar dacă vrei să mă impresionezi, n-ai decât. 

Încrucișându-și braţele pe piept, Jo Marie se rezemă de 
ușa frigiderului, în așteptare. 

— Kelly s-a logodit. 

Încet, Jo Marie clătină neîncrezător din cap. 

— Nu te credeam în stare să te cobori până la asemenea născociri. 

În ochii lui Mark se ivi vechea lui expresie de furie jignită. 

— Ăsta-i adevărul, din gura ei l-am auzit. 

Jo Marie continuă să clatine din cap, pentru a-și 
limpezi gândurile. 

— Dar... cu cine? 

Kelly nu era în relaţii serioase cu nimeni. 

— Cu nu știu ce văr. Bogat, fără discuţie, spuse Mark, 
încălecând un scaun de bucătărie. A primit un inel cu un 
diamant cât o minge de baseball. Greu i-o mai fi să 
lucreze de-acum încolo, cu ditamai bolovanul pe deget. 

— Un văr...? 

Oraşul New Orleans era plin de oameni numiţi 
Beaumont, dar Kelly nu-l menţionase în mod special pe 
nici unul dintre ei. 

— Nu-mi vine să cred. Mi-ar fi spus... 

— Din câte-am înţeles, a încercat să telefoneze aseară, 
dar noi eram încă la ai noştri. Cu atât mai bine, mormăi 
Mark printre dinţi. N-am de gând să beau pentru logodna 
asta. Mai întâi, se joacă de-a sora medicală, iar acum vrea 
să se joace și de-a nevasta. 

Jo Marie era atât de surprinsă, încât înverșunarea lui 
Mark nu avu nici un efect. 

— Kelly s-a logodit... repetă ea. 

— Nu e nevoie s-o tot spui! se răsti Mark. 

— Ce să nu spună? interveni Kelly, intrând veselă pe 
ușa din faţă. 

— Nu contează, răspunse Mark, ridicându-se încet. E 
timpul să plec, vorbim mâine. 

— Şi cu cina cum rămâne? întrebă Jo Marie. 

— Vreau să faceţi cunoștință cu cineva, anunţă Kelly. 

Neluând-o în seamă, Mark se întoarse spre Jo Marie. 

— Mi-a pierit pofta de mâncare. 

— Jo Marie, aș vrea să ţi-l prezint pe logodnicul meu, 
Andre Beaumont. 

Privirea lui Jo Marie părăsi chipul frustrat al fratelui ei, 
pentru a întâlni doi ochi cenușii, cu expresie intensă. 

În toată lumea nu exista decât un singur om cu ochii 
în acea nuanţă de cenușiu ca a mării iarna. 

Bărbatul din vis. 


Capitolul 2 


Amuţită de uimire, Jo Marie făcu un efort să-și păstreze 
calmul. Andre Beaumont nici măcar nu părea să-și aducă 
aminte de ea. în adâncul ochilor lui nu se zărea nici un 
semn că ar fi recunoscut-o. 

Cu o fortare aproape supraomenească, Jo Marie zâmbi. 

— Ce surpriză! Vă felicit pe amândoi. 

Kelly traversă grăbită încăperea, îmbrăţișând-o strâns. 

— Şi pentru noi a fost o surpriză, uite! 

Ridică mâna, arătându-şi diamantul scânteietor. Mark 
nu exagerase. Nestemata în montură antică era cea mai 
mare piatră prețioasă pe care o văzuse Jo Marie în viaţa ei. 

— Ce ţi-am spus? îi șopti Mark la ureche. 

Nedumerită, Kelly se uită de la unul la altul. 

— Astă seară, Drew și cu mine sărbătorim. Ne-ar face 
mare plăcere să veniţi. Amândoi. 

— Nu putem, răspunseră Jo Marie și Mark într-un glas. 

— Eu nu mai pot... se eschivă Jo Marie. 

— ...de oboseală, completă Mark. 

Pentru prima oară, Andrew vorbi: 

— Insist. 

Glasul lui profund, cu rezonanță, era întocmai așa 
cum și-l amintea Jo Marie. Acum, însă, în ton i se simțea 
o anumită aroganță, împiedicându-i pe Jo Marie şi Mark 
să-l mai contrazică. 

Fratele și sora se priviră întrebători, nici unul nedorind 
să participe la sărbătorire — fiecare, din motivele sale, 
reflectă Jo Marie. 

— Fi... 

Mark își drese glasul, vizibil indimitat de impresionan- 
tul logodnic. 

— „..poate altă dată. 

— Eşti fratele lui Jo Marie? întrebă Andrew, pe un ton 
ironic. 

— Cum ţi-ai dat seama? 

Kelly îl luă de braţ. 

— Semănaţi, fraiere. Oricine vă vede, se prinde imediat 
că sunteţi rude. 

— Nu pot spune același lucru despre voi doi, replică 
Mark, fără a se osteni să-și ascundă disprețul. Ştiam că 
legea interzice căsătoriile între veri. 

— Suntem veri de departe, explică veselă Kelly. 

Îi aruncă lui Andrew o privire plină de adoraţie, iar Jo 

Marie simţi un junghi în stomac. Gelozie. Monstrul gal- 
ben. Un gust de fiere îi umplu cu repeziciune gura, 
dându-i senzaţia că se îneca. 

— Am avut o zi... oribil de încărcată... spuse ea, căutând 
înnebunită o scuză. 

— lar eu trebuie să mă duc acasă și să mă schimb, 
adăugă Mark, privindu-și reiaţii gri și cămașa sport. 

— Ba nu trebuie deloc, îl contrazise Kelly, cu un zâm- 
bet provocator. Mergem la K-Paul's. 

— Sigur, și ne petrecem toată seara stând la coadă, 
remarcă Mark, cu un mușchi al obrazului tresărindu-i ner- 
VOS. 

— Nu va fi nevoie, insistă Kelly. Andrew e prieten cu 
Paul. 

Mark o privi pe Jo Marie, apoi își dădu ochii peste cap. 

— Ar fi trebuit să mă aştept... mormăi el, sarcastic. 

— La ce oră ai spus că ajungem acolo, iubitule? 

Jo Marie închise ochii, sub efectul durerii de a auzi 
termenul afectuos folosit cu atâta ușurință de Kelly. 
Era o nebunie. N-avea nici un drept să simtă așa ceva. 
Omul acela... Andrew Beaumont, era o plăsmuire 
exagerată a propriei ei imaginaţii. Ar fi trebuit să uite 
de mult scurtele momente petrecute împreună. Kelly 
era prietena ei. Cea mai bună prietenă. Şi merita să fie 
fericită. 

Ridicându-și hotărâtă bărbia, Jo Marie îi adresă colegei 
sale de cameră un zâmbet cald. 

— Mark și cu mine vom fi onorati să vă ţinem companie astă-seară. 

— Vom fi...? 

Mark nu părea deloc încântat. Îi aruncă lui Jo Marie o 
privire iritată care o contrazicea vizibil. Jo Marie ar fi vrut 
să-i spună că-i datora măcar atâta lucru lui Kelly, pentru 
cât o tachinase. Spera ca măcar din privire să-i comunice 
mesajul. 

Apoi se întoarse spre bărbatul care stătea la doar câţiva 
pași de ea. 

— Sunteţi foarte amabil că ne-ati invitat, murmură ea, 
descoperind însă că-i era imposibil să susțină privirea 
pătrunzătoare a lui Andrew. 

— Așteptaţi-ne un minut să ne aranjăm, și suntem gata! 
se repezi Kelly, cu entuziasmul ei efervescent. Vino, Jo 
Marie. 

Cei doi bărbaţi rămaseră în living. Aruncând o privire 
peste umăr, Jo Marie observă că Mark era nervos ca un 
jaguar în cușcă. Ba se plimba de colo-colo, ba-și tot muta 
greutatea de pe un picior pe altul... 

— Ce părere ai, şopti Kelly, nu-i așa că-i fantastic? Cred 
că sunt cea mai norocoasă fată din lume. Desigur, va tre- 
bui să așteptăm până după sărbători, ca să anunţăm ofi- 
cial logodna. Dar Drew e minunat, nu găsești? 

Jo Marie se sili să dea din cap apatic. Simţea în inimă 
un gol dureros. Andrew ar fi trebuit să fie al ei. 

— E minunat... şopti ea, cu o voce gâtuită. 

Kelly se opri din pieptănat. 

— Jo, te simţi bine? Parcă ti-ar veni să plângi... 

— Poate că-mi vine... 

Ochii o usturau, dar nu din motivul bănuit de Kelly. 

— Nu în fiecare zi îmi pierd cea mai bună prietenă. 

— Dar n-ai să mă pierzi! 

Degetele lui Jo Marie se încleștară pe marginea rece a 
lavaboului. 

— Plănuiești să te măriţi, nu? 

— O, da, vom da anunţul oficial în ianuarie, dar data 
nunții încă n-am stabilit-o. 

Aceste cuvinte o surprinseră pe Jo Marie. Andrew nu 
părea genul de om care să încurajeze o logodnă pre- 
lungită. Ar fi crezut că, o dată ce lua o hotărâre, trecea 
la fapte. Dar, în fond... ce știa ea despre Andrew 
Beaumont? 

— Eşti gata? o întrebă Kelly, din ușă. 

Cu un zâmbet strepezit, Jo Marie își impuse să suporte 
vitejeşte calvarul care se anunţa. Fondul de ten proaspăt 
aplicat îi ascundea paloarea feței, dar nu prea avea cum 
să-şi disimuleze expresia tulburată din ochi. Spera doar ca 
nimeni să nu observe. 

— Eu, una, mor de foame! anunţă Kelly, revenind în 
living. Și, din câte-mi amintesc, o masă la K-Paul's e o 
experienţă de neuitat! 

Jo Marie nu se îndoia că fiecare detaliu al acelei seri 
avea să i se întipărească pentru totdeauna în memorie — 
dar nu din motivele presupuse de Kelly. 

Mercedes-ul albastru-închis al lui Andrew era parcat 
lângă vechea mașină a lui Mark. Deosebirile dintre cei doi 
bărbaţi erau la fel de evidente ca între autovehiculele cu 
care circulau. 

Vizibil jenat, Mark propuse: 

— Ce-ar fi ca Jo Marie și cu mine să venim după voi? 

— Prostii, îl contrazise Kelly, în mașina lui Drew e loc 
pentru toată lumea. Știţi ce aglomeraţie e pe străzi — am 
risca să ne pierdem. 

Expresia lui Mark spunea clar că ar fi dat leafa pe-o 
săptămână ca să se piardă pentru totdeauna în 
mulțime. 

Iar atitudinea nu i se schimbă nici la restaurant. Paul, 
robustul bucătar și patron, veni personal să le ureze bun- 
sosit. 

După ce făcură comanda, rămaseră tăcuţi. Kelly 
încercă de vreo două ori să pornească o conversaţie, dar 
degeaba. Cei doi bărbaţi se priveau pe furiș, parcă gata să 
se încaiere la cea mai mică provocare. 

De mai multe ori, în timp ce-și mâncau suculenții 
Creveţi Remoulade, Jo Marie îl observă pe Andrew. În 
unele privinţe, era exact aşa cum și-l amintea. În altele, 
era complet diferit. Taciturn, avea o expresie aproape 
mohorâtă, lucru neobișnuit pentru un om care-și 
sărbătorea logodna. Părea deziluzionat, ca și cum viaţa 
l-ar fi dezamăgit. Din câte aflase Jo Marie, era bogat și 
realizat. Avea o firmă de dezvoltări funciare, Delta 

Development Inc., aflată în posesia familiei Beaumont de 
cinci generații. Conform lui Kelly, firma se extinsese 
enorm sub conducerea lui Andrew. 

Faţă de Jo Marie se arăta politicos și atât. Îi arunca doar 
câte o privire din când în când și, întrucât Jo Marie nu-i 
pusese nici o întrebare, nu i se adresa personal. 

După cină, la insistenţele lui Kelly, se plimbară o oră 
prin Cartierul Francez, apoi reveniră la apartamentul 
celor două prietene. 

— Eu fac niște cafele, anunţă Kelly, imediat ce coborâră 
din mașină. 

Mark se uită la ceas, ostentativ. 

— Cred c-am să mă lipsesc de cicoare, remarcă el sar- 
castic. Mâine am o zi grea. 

— Haide, Mark... se bosumflă drăgălaș Kelly. De ce vrei 
să ne strici cheful? 

Chipul lui Mark se întunecă, încruntat. 

— Dacă insiști... 

Jo Marie își cunoștea fratele destul de bine ca să știe că, 
după ce-și bea cafeaua, avea să plece imediat ce politeţea 
i-o îngăduia. 

În timp ce-și beau cafelele, într-o tăcere cam încordată, 
Andrew o întrebă: 

— Lucraţi împreună? 

Surprinsă, Jo Marie ridică o mână la piept. 

— Eu? Adică... noi două? 

— Da. O cunoști pe Kelly de la Tulane Hospital? 

— Nu, eu sunt agentă de voiaj. Mark e creierul familiei. 

— Nu face pe modesta, doar nu ești bătută-n cap, 
interveni Kelly. Drew, ştiai că Jo Marie participă activ la 
salvarea mediului natural din lunci? Lucrează ca 
funcționar voluntar în organizaţia Pământ Pentru 
Viitor. 

— Asta nu cere inteligență, numai timp, murmură 
încurcată Jo Marie. 

Pentru prima oară în seara aceea, Andrew păru să-i 
acorde atenţie. Zâmbi. Efectul asupra inimii ei fu nimici- 
tor. Ca să-şi ascundă reacţia, ridică la buze ceașca delicată 
de porțelan, sorbind din cafeaua aburindă. 

— Și eu, care atâţia ani am crezut că-n P.P.V. activau 
numai băbuţe simpatice... 

— Nu... abia reuși să bâiguie Jo Marie. 

— Într-o vreme, Jo Marie voia să devină biolog, adăugă 
Kelly. 

Andrew își arcui sprâncenele stufoase. 

— Şi ce te-a împiedicat? 

— Eu, interveni Mark. Avea nevoie de studii prelungite, 
iar părinţii noștri nu-și puteau permite să ne ţină pe 
amândoi la universitate în același timp. Așa că Jo Marie a 
hotărât să se lase. 

— N-a fost chiar așa. 

Mark făcea ca totul să pară un nobil sacrificiu de sine. 

— Dacă aș fi vrut să continuu cu învățătura, existau 
destule soluţii. 

— Şi n-ai făcut-o? întrebă Andrew, în continuare atent la ea. 

Jo Marie își umezi scurt buzele, înainte de a răspunde: 

— Nu. Intenţionez să-mi reiau studiile, într-o bună zi. 
Până atunci, activez în slujba cauzelor care înseamnă cel 
mai mult pentru mine și pentru viitorul orașului New 
Orleans. 

— Jo Marie e savanta cartierului, adăugă Kelly cu mân- 
drie. În fiecare duminică dimineata, conduce un club de 
ştiinţe pentru copii. Are un talent pedagogic înnăscut. Îi 
duce mereu în excursii și expediţii. 

— Se vede că-ţi plac copiii, comentă Andrew. 

— Da... răspunse ea, coborând ochii cam jenată. 

Mark se uită din nou la ceas, apoi se ridică. 

— A fost o seară... interesantă. Încântat de cunoștință, 
Beaumont. Toate bune, ţie şi lui Florence Nightingale. 

Lui Jo Marie i se opri cafeaua în gât, făcând-o aproape 
să se înece, dureros. Recunoscătoare că nimeni nu obser- 
vase, își conduse fratele la ușă. 

— Vorbim mâine, spuse ea în loc de rămas bun. 

Mark își frecă ochii cu o mână. De mult nu mai arătase 
atât de obosit. 

— Toată seara am ars de nerăbare să te-ntreb: logod- 
nicul cel bogat al lui Kelly nu e tipul care-a asanat 
mlaștinile pentru construcţiile alea impotriva cărora ai 
luptat tu cu atâta înverșunare? 

— Şi am pierdut, gemu Jo Marie, abătută. Şi tot a 
cumpărat și Rose's... 

Rose's Hotel, din Cartierul Francez, era unul dintre 
obiectivele caracteristice ale statului Louisiana. Pe lângă 
valoarea sa istorică, era folosit la cazarea celor aflaţi în 
tranzit. Într-adevăr, avea mare nevoie de o renovare, dar 
Jo Marie detesta să vadă o clădire veche atât de frumoasă 
demolată în numele progresului. 

Frecându-și tâmplele pentru a-şi alunga o neașteptată 
durere de cap, Jo Marie spuse: 

— Kelly spunea ceva despre un văr de-al ei răspunzător 
de soarta hotelului. Nu făcusem legătura... 

— A făcut-o el, replică Mark cu dispreţ. Și a scos mălaiu' 
pe interval. Micuța noastră Kelly a înhăţat o adevărată par- 
tidă, pentru cine preferă tipii fără inimă și scrupule. 

Jo Marie respinse imediat ideea. O fi realizat Andrew 
Beaumont câteva achiziţii funciare controversate, dar nu 
era lipsit de inimă. Cele câteva minute petrecute cu el de 
Mardi Gras i-o dovediseră. 

Chicotitul amuzat al lui Mark se auzi până în living. 

— Iar ţi-a apărut luminita aia bătăioasă în ochi. La ce te 
gândești? 

— La nimic, răspunse ea absentă, deși gândurile îi for- 
foteau deja cu furie. Vorbim mâine. 

— Am să te sun, îi promise Mark și plecă. 

În living, Jo Marie îi găsi pe Kelly și Andrew conver- 
sând. 

— Vă cunoaşteţi de mult? întrebă ea, nesigură dacă să 
spună ce o frământa, sau să se abţină. 

— Din copilărie, răspunse Kelly. 

— Iar Andrew e vărul îndepărtat despre care spuneai că 
a cumpărat Rose's? 

Kelly oftă, încurcată. 

— Speram să nu faci legătura. 

— Sinceră să fiu, nu eu am făcut-o, ci Mark. 

Frustrarea crispă faţa fericită a lui Kelly. 

— Îmi explică şi mie cineva despre ce vorbiti? ceru 
Andrew. 

— Despre Rose's, răspunseră cele două prietene la uni- 
son. 

— Despre Rose's... repetă el încet, încruntându-se. 

Se părea că Andrew Beaumont avea atât de multe pro- 
prietăţi, încât un mic hotel nici nu mai conta. 

— Hotelul. 

Tonul lui neașteptat de tăios o făcu pe Jo Marie să se 
revolte. 

— Poate că dumitale ţi se pare o nimica toată... 

— Cam greu, la cât m-a costat bucăţica aia de pământ, 
replică el, cu glas înăsprit. 

— Cred că lui Drew nu-i place să amestece afacerile cu 
plăcerile, o preveni Kelly, dar Jo Marie nu-i luă în seamă 
sfatul. 

— Oamenii care locuiau la Rose's nu vor mai avea unde 
să se ducă. 

— Erau niște vagabonzi. 

Remarca lui insensibilă o umplu de tristeţe. 

— Rose's a fost un cămin pentru cei fără adăpost timp 
de douăzeci de ani. Oamenii ăia aveau și ei nevoie de un 
pat și o mâncare caldă... 

— E o zonă de prima calitate pentru vilele de lux, 
ripostă cinic Andrew. 

— Şi cei fără mijloace de a și le oferi? Cu ei ce se va 
întâmpla? 

— Asta nu e treaba mea, domnișoară Early. 

Jo Marie simţi că i se umpleau ochii de lacrimi. Și le 
înghiți. Andrew Beaumont nu era bărbatul pe care și-l 
imaginase atâtea luni. Era rece și cinic. Nu iubea decât 
profitul. O apăsa o greutate imensă, gata s-o strivească. 

— Îmi pare foarte rău pentru dumneata, domnule 
Beaumont, spuse ea, ascunzându-și emoţiile turbulente. 
Te crezi nespus de bogat, dar nu există om mai sărac decât 
cel căruia îi lipsește toleranța faţă de slăbiciunile altora. 

Kelly gemu încet. 

— Ştiam eu c-o s-ajungem aici... 

— Întotdeauna ești atât de categorică, domnişoară 
Early? întrebă el pe un ton înghețat. 

— Nu, dar în anumite situații nu mai pot tăcea, 
răspunse Jo Marie, întorcându-se spre Kelly. Scuză-mă 
dacă ţi-am stricat seara. Acum cred că mă duc la culcare. 
La revedere, domnule Beaumont. Vă urez ani mulţi de 
fericire la amândoi. 

Cuvintele aproape că i se opriseră în gât, dar reuși să 
le rostească înainte de a ieşi din cameră. 

— Dacă te deranjează în vreun fel, n-am s-o fac. 

Jo Marie își studia atentă prietena, simțind pancarta de 
lemn pentru pichet nefiresc de grea în mâini. 
Demonstrația din faţa hotelului Rose's fusese planificată 
cu săptămâni în urmă. Dar, pentru prima oară în viaţa ei, 
convingerile și sentimentele îi intraseră în conflict. Nu 
voia să demonstreze împotriva lui Andrew. Dar nu putea 
nici să stea cu mâinile-n sân, privind cum oamenii aceia 
săraci erau aruncaţi în stradă. 

— Pichetul ăsta a fost pregătit cu mult timp înainte ca 
tu şi Drew să vă cunoaşteţi, spuse Kelly. 

— N-are nici o legătură. Nu vreau să-ţi periclitez relaţia 
cu el. 

— Nu va fi nici un pericol. 

Kelly părea mult mai încrezătoare decât se simţea Jo 
Marie. 

— De fapt, continuă ea, mă îndoiesc că Drew știe 
despre demonstraţie. De obicei, așa ceva nu-i 
influențează cu nimic deciziile — ba chiar dimpotrivă, aş 
putea spune. 

Jo Marie se așteptase, dar nu putea sta pasivă. Hotelul 
urma să fie închis peste o săptămână, cu doar o lună 
înainte de Crăciun. Nu înțelegea cum putea un om să fie 
atât de lipsit de suflet. 

La ușă, Kelly se opri, în timp ce Jo Marie își lua pan- 
carta și geanta. 

— Înţelegi de ce nu te pot însoţi și eu? întrebă ea ezi- 
tant. 

— Desigur, răspunse Jo Marie. 

— Să ai grijă ce faci. 

leșiră amândouă în parcare, mergând prin frigul tăios 
al dimineţii. 

— Nu te teme, e o demonstraţie pașnică. Nu risc să mă 
rănesc decât cu pancarta asta. E grea a naibii. 

Înclinându-și capul, Kelly citi din nou inscripția. 
„Salvaţi Rose's Hotel! O pagină de istorie în New 
Orleans!“ 

— Ar trebui să-ţi fac o poză, comentă ea, chicotind 
încet. Tare i-ar mai plăcea lui Drew. 

Cuvintele ei îi reaminteau subtil că nu exista nici o 
şansă ca Drew să vadă pancarta. Probabil că nici măcar nu 
știa despre pichetul de protest. 


Când Jo Marie ajunse în faţa hotelului, găsi acolo un 
număr de activişti de la Pământ Pentru Viitor. Câţiva 
oameni ridicară mâinile în semn de salut. 

— Posturile de radio și televiziune au fost anunţate? îl 
întrebă organizatorul pe un bărbat înalt. 

— Le-am informat, dar nu prea părea să le intereseze. 
Mă îndoiesc că ne vor da spaţiu de emisie. 

Grupul se posomori și mai mult. Ploaia care tocmai 
izbucnise pe neașteptate nu reuși nici ea să-i bine-dis- 
pună. Jo Marie nu-și adusese umbrela şi în câteva minute 
fu udă-leoarcă. 

— Proastă mică! o dojeni Mark, peste o oră, când sosi. 
Ai înnebunit, să umbli udă prin frigul ăsta? întrebă el, cu 
un amestec de exasperare şi mândrie. 

— Afirm o cauză, declară Jo Marie. 

— Exact. Afirmi că ești cea mai mare fraieră din lume. 
N-ai deloc minte! 

Fără să-i răspundă, Jo Marie continuă să meargă în cerc 
pe trotuarul din faţa hotelului. 

— Crezi că lui Beaumont îi pasă? 

Jo Marie refuză să se lase atrasă în discuţie. 

— Decât să te certi cu mine, mai bine du-te să vezi de 
ce întârzie cafeaua aia. 

— Vei avea nevoie de mai mult ca să nu faci o 
pnemonie. Fii și tu raţională, măcar o dată în viaţă. 

— Nu! insistă Jo Marie, bătând din picior. Problema asta 
e prea importantă. 

— Şi sănătatea ta nu e importantă? 

— Nu acum. 

Din grupul protestatarilor nu mai rămăseseră nici zece persoane. 

— N-am să păţesc nimic. 

Îşi mută coada pancartei de pe un umăr pe altul, dez- 
morțindu-și degetele. O durea spatele, iar pantofii plini 
cu apă îi clefăiau la fiecare pas. 

— Încă o oră și terminăm... 

— N-ar strica, altfel am să te iau pe sus de-aici! strigă 
Mark furios și se întoarse la mașină. În timp ce pleca, o 
mai amenință o dată cu degetul. 


Ca un om de cuvânt ce era, Mark reveni peste o oră și 
o duse înapoi la apartament. 

— Proastă mică... repeta el încontinuu, în timp ce o 
ajuta să coboare din mașină. Hai sus repede, şi-n baie cu 
tine! 

— Numai să nu-mi ţii predici toată seara, răspunse Jo 
Marie, cu dinţii clănţănindu-i. 

— Jo Marie! strigă alarmată Kelly, când o văzu. Doamne 
fereşte, ce s-a întâmplat?! 

— Nu te-ai uitat pe fereastră în ultima vreme? replică Jo 
Marie, încercând să-și ascundă dârdâitul. Plouă cu găleata. 

— Numai dumneata ești de vină, Beaumont! îl acuză 
dur Mark, iar Jo Marie, surprinsă, inspiră scurt, adânc. 
Nu-l observase pe Andrew, care stătea pe canapea. 

Acesta se ridică, privindu-l pe Mark încruntat, ca pe un 
nebun. 

— Explică-te, ceru el, repezit. 

Kelly interveni, punându-i o mână pe braţ: 

— Jo Marie a demonstrat în pichetul despre care-ţi 
spuneam. 

— În fata hotelului Rose's, adăugă Mark, cu pumnii 
strâșni pe lângă trup, părând gata să sară la bătaie. 

Temătoare, Jo Marie trecu lângă fratele ei. Mark era 
medic, nu boxer. Se observa din prima clipă că n-ar fi avut 
nici O șansă. 

Gura lui Andrew se strâmbă cu dispreț. 

— Dragă domnişoară Early, dă-mi voie să-ţi spun că ești 
o proastă. 

— Iar dumneata, dragă domnule Beaumont, replică Jo 
Marie, dă-mi voie să-ţi spun că nu ai inimă. 

— Dar are avere, interveni Mark. Iar banii contribuie 
mult la atracţia unui bărbat. N-am dreptate, Kelly? 

Kelly păli vizibil, în timp ce ochii albaștri i se umpleau 
cu lacrimi. 

— Nu-i adevărat! ţipă ea, cu voce tremurătoare. 

— Îţi vei prezenta scuzele pentru afirmaţia asta, Early, 
mârâi Andrew, amenințător. 

Mark își strângea şi-şi desfăcea pumnii, spasmodic. 

— N-am de ce să mă scuz că am spus adevărul. Dacă 
vrei să ieşi, poate o rezolvăm ca între bărbați. 

— Mark! exclamară într-un glas Jo Marie și Kelly, şocate. 

Jo Marie interveni prima: 

— Pleacă de-aici până nu se-ntâmplă ceva! 

Și, deschizând ușa, îl împinse brutal pe Mark afară. 

— Ai auzit ce-am spus, mormăi Mark, ieșind. 

— Niciodată nu l-am văzut purtându-se așa, murmură 
Jo Marie, cu ochii spre băltoaca formată pe mochetă. Nu 
pot decât să-mi cer iertare. 

Făcu o pauză, inspirând adânc. 

— Şi, Kelly, ştii doar că n-a vorbit serios. E supărat din 
cauza pichetului. 
Apoi se scuză și trecu în baie. 


— Apel pe linia trei. 

Cu un gest mașinal, Jo Marie apăsă pe buton și ridică 
receptorul. 

— Jo Marie Early, cu ce vă pot ajuta? 

— Ai câştigat. 

— Mark? 

Rareori îi telefona la birou. 

— N-ai auzit ce-am spus? întrebă el, cu tulburare în glas. 

— Bine, poftim: ce-am câștigat? 

— Pe Beaumont. 

Mâna lui Jo Marie se încleștă pe receptor. 

— Ce vrei să spui? 

— Tocmai s-a anunţat la radio. Delta Development Inc. 
donează Rose's Hotel municipalităţii, o informă Mark, 
râzând. Îţi vine să crezi? 

— Da... 

Jo Marie închise ochii, copleșită de emoție. Bărbatul 
visurilor ei n-o dezamăgise. 

— Da, îmi vine să cred. 


Capitolul 3 


— Dar trebuie să vii, insistă Kelly, aşezată în faţa lui Jo 
Marie. Fără tine, n-am să mă distrez deloc. 

— Kell, nu știu... răspunse Jo Marie, ridicând privirea 
din revista pe care o răsfoia. 

— E doar o petrecere de Crăciun, cu niște încuiaţi pe 
care nu-i cunosc. Ştii ce incomod mă simt în compania 
necunoscuților. Nu pot să sufăr petrecerile. 

— Atunci de ce te mai duci? 

— Drew spune că trebuie neapărat. Nici lui nu-i place 
mai mult ca mie, dar altfel ar jigni mulţi parteneri de 
afaceri. 

— Însă invitaţia nu mă include și pe mine, insistă Jo 
Marie. 

— Ba cum să nu te includă?! Și pe tine, și pe Mark. A 
avut grijă Drew. 

Îngândurată, Jo Marie se gândi la cererea prietenei 
sale. Oricât ar fi obiectat, tare ar fi vrut să se ducă, fie și 

numai ca să-i mulțumească lui Andrew pentru generozi- 
tatea gestului cu Rose's. 

— Bine, consimţi ea, dar mă îndoiesc că va veni și Mark. 

Mark şi Andrew nu-și mai vorbiseră, de la ultima con- 
fruntare. Atmosfera dintre ei era tensionată, iar Jo Marie 
se îndoia că decizia lui Andrew privitoare la hotelul Rose's 
schimbase atitudinea fratelui ei. 

— Pe Mark lasă-l în seama mea, spuse Kelly cu convin- 
gere. Promite-mi numai că ai să vii. 

— Voi avea nevoie de o rochie... 

— Nici o grijă, îţi împrumut eu una, se oferi Kelly, cu 
generozitatea ei înnăscută. 

Jo Marie râse, aproape înecându-se. 

— Sunt mai înaltă cu un cap decât tine. 

Și mai plinuţă, dar pe-asta prefera să n-o menţioneze. 
Nu se mai imbrăcase cu haine de-ale lui Kelly decât o sin- 
gură dată — în noaptea când îl cunoscuse pe Andrew. 

— Am auzit că au revenit la modă fustele mini, chicoti 
Kelly, veselă. 

— Poate, dar mă îndoiesc că s-ar potrivi de Crăciun. 
Lasă, nu-ţi face griji. Mă duc în după-amiaza asta să-mi 
aleg un material de rochie. 

— Dar îţi rămâne destul timp ca să ţi-o coși? întrebă 
Kelly, cu îndoială. 

— Îmi fac eu timp. 

Jo Marie era o croitoreasă excelentă. Mamei sale tre- 
buia să-i mulțumească pentru asta. 

Când se întoarse acasă, găsi pe masa din bucătărie un 
bilet în care Kelly îi scrisese că avea să se întoarcă la ora 
cinei. După ce spălă, uscă şi călcă materialul, tocmai se 
apuca de lucru, când auzi soneria. Ocupată, cu vreo zece 
bolduri între buze, preferă să nu răspundă, dar apelurile 
insistente o înştiinţară că nu erau copiii din vecini, care 
mai treceau uneori în câte o vizită neanunţată. 

— Ei, fi-ţi-ar...! bombăni ea, scoţându-și acele cu 
gămălie din gură, pentru a le înfige în perniţa de la înche- 
ietura mâinii. 

Traversă camera și deschise. 

— Andrew! 

În sinea ei, îi mulțumi lui Dumnezeu că-și pusese 
boldurile la loc — altfel, ar fi riscat să le înghită de sur- 
prindere. 

— Kelly i-aici? 

— Nu, dar intră... 

Inima îi bătea nebunește. Își smulse elasticul din păr, 
într-o încercare jalnică de a arăta mai prezentabil. 

— Mă bucur că ai venit... Voiam să-ți mulțumesc pentru 
Rose's... hotelul... 

— Draga mea domnişoară Early, o întrerupse scurt 
Andrew, nu-ţi face iluzii. Decizia mea... 

Jo Marie ridică o mână, oprindu-l. 

— Stiu, spuse ea încet. 

Nu avea nevoie de explicaţii. Își dădea seama perfect 
de bine că hotărârea lui Andrew nu avusese nici o 
legătură cu demonstraţia de protest. 

— Voiam totuși să-ţi mulţumesc, indiferent care a fost motivul. 

Ochii li se întâlniră. Trecură câteva momente, fără ca 
vreunul să vorbească. În aer se simțea o tensiune elec- 
trică, iar imboldul de a întinde mâna să-l atingă pe 
Andrew era aproape irezistibil. 

În sfârșit, Jo Marie plecă privirea cea dintâi, spre 
mocheta de lână. 

— Nu știu unde e Kelly, dar mi-a scris că vine la 
cină. 

— Ţi-a spus de petrecere? 

Jo Marie dădu din cap. 

— Şi vei veni? 

— Dacă termin la timp rochia asta. Nu vrei să iei loc? 
Am cafeaua gata făcută, dacă te tentează. 

— Nu, mulţumesc, refuză Andrew, plimbându-și 
mâna peste materialul albastru întins pe masa din 
bucătărie, dus de gânduri. De ce nu-ţi cumperi o rochie 
de gata? 

Pe buzele lui Jo Marie apăru un zâmbet tremurător. 
Pentru un om cu bani, ca el, cumpărarea unei rochii ele- 
gante părea cea mai logică soluţie. 

— Prefer să-mi croiesc singură hainele, explică ea 
încet. 

— Tu ai făcut-o pe asta? se interesă Andrew, atingându-i 
mâneca scurtă a bluzei de bumbac. 

Din locul unde degetele lui intraseră în contact cu 
pielea braţului se răspândi imediat un val de căldură. 
Obrajii palizi ai lui Jo Marie se înroșiră ca focul. 

— Da... recunoscu ea cu voce îngroșată. 

— Ai talent. 

Păstrându-și privirea coborâtă, Jo Marie trase aer în 
piept, ca să se calmeze. 

— Mulţumesc. 

— În weekendul viitor dau o petrecere de Crăciun la 
mine acasă, pentru salariaţii firmei. Aș fi onorat dacă ai 
veni, împreună cu fratele tău. 

Inima începu să-i bată nebunește. O, cât i-ar fi plăcut 
să-i viziteze Casa! 

— Nu pot răspunde în numele lui Mark, se eschivă ea, 
cu un sentiment de vinovăţie. 

— Dar tu vei veni? 

— Cu plăcere. Îţi mulțumesc. 

— Bine, răspunse el, ursuz. 

Buzele lui Jo Marie se arcuiră într-un zâmbet. 

— Am să-i spun lui Kelly că ai trecut pe-aici. Vrei să-ţi 
dea un telefon? 

— Nu, o caut eu mai încolo. La revedere, Jo Marie. 

Îl conduse până la ușă, pe care o ţinu deschisă mai 
mult timp decât ar fi fost necesar. 

— La revedere, Andrew, murmură ea. 


Mașina de cusut era instalată pe masă, când Kelly intră 
în apartament, două ore mai târziu. 

— Am venit! anunţă ea încântată, agățându-și pulovărul 
în debara. 

— Unde-ai fost? 

— La o prietenă. 

Lui Jo Marie i se păru că simţea o notă ezitantă în vocea 
vecinei sale de apartament și o privi o clipă, întrebătoare. 
Apoi o înștiință: 

— A fost aici Andrew. 

Pe faţa de zână a lui Kelly se citi surprinderea. 

— Serios? Ce voia? 

— Nu mi-a spus. Și n-a lăsat nici un mesaj. 

Jo Marie căuta să pară nonșalantă, dar degetele îi cam 
tremurau. Spera numai ca prietena ei să nu observe. 

— Îţi place Drew, nu-i așa? 

Din cine știe ce motive, Jo Marie îl numea întotdeauna, 
în sinea ei, „Andrew“. 

— Da... 

Continuă să coasă, dar simţea ochii lui Kelly studiin- 
du-i fata, ceea ce o făcu să roșească. În cine știe ce fel, 
Kelly îi depistase intensitatea sentimentelor la adresa lui 
Andrew. 

— Mă bucur, spuse Kelly într-un târziu. Mi-ar plăcea ca 
voi doi să vă... 

Ezită, apoi se răzgândi. 

— Lasă. 

În mintea lui Jo Marie, ultimele două cuvinte ale frazei 
neterminate continuau să se repete ca ecourile unor 
Împuşcături de-a lungul unui canion. 

În după-amiaza următoare, sosind acasă, Jo Marie 
scoase un măr din frigider și se pregăti să-și reia lucrul. 
Kelly făcea ore suplimentare. Cu mărul între dinți, cără 
din dormitor mașina grea de cusut. Tocmai o pusese pe 
masă, când auzi soneria. 

Cu un oftat nervos, înghiţi imbucătura de măr. 

Şi se pomeni cu o recipisă sub nas. 

— Semnaţi aici, vă rog. 

— Poftim? întrebă Jo Marie, clipind din ochi nedumerită. 

— V-am adus un colet, domnişoară. Vă rog să-mi 
semnaţi aici de primire. 

—A... 

Deci, Kelly comandase ceva fără să-i spună. Își scrise 
repede numele pe linia punctată. 

— Aşteptaţi, fu următoarea instrucțiune, pe un ton 
repezit. 

Ridicând din umeri, Jo Marie se rezemă de tocul ușii, 
în timp ce curierul cel grăbit se ducea la camioneta maro 
din parcare, pentru a reveni cu două cutii mari. 

— Sărbători fericite, domnişoară Early, îi ură omul, cu 
un zâmbet convenţional. 

— Mulţumesc. 

Cutia argintie era caracteristică pentru cel mai scump 
magazin din New Orleans. Numele patroanei, Madame 
Renaux Marceau, era scris pe capac cu litere aurii. Ciudat, 
Jo Marie nu-și amintea ca prietena ei să fi vorbit despre 
vreo cumpărătură de-acolo. Dar se părea că, în perspecti- 
va petrecerii, Kelly alesese magazinul cel mai scump. 

În momentul când puse cutiile pe patul lui Kelly, Jo 
Marie zări ordinul de livrare prins pe cutia mai mică. 

I se opri inima în piept. 

Destinatara nu era Kelly, ci ea însăși. 

Trăgând aer în piept, întretăiat, Jo Marie se uită să 
vadă cine era cumpărătorul. Părinţii ei nu şi-ar fi per- 
mis niciodată preţurile de la Madame Renaux 
Marceau. 

Tot aerul i se revărsă din plămâni, când descoperi 
numele lui Andre Beaumont. 

Ridică pe bâjbâite capacele, desfăcu hârtia subțire și 
rămase cu gura Căscată. 

Rochia lungă din cutie avea aceeași nuanță de bleu- 
marin cu a materialului pe care-l cosea. Dar cum arăta... 
Jo Marie nu mai văzuse niciodată aşa ceva. O imagine a 
eleganței întruchipate. O ridică, simțind cum i se 
umpleau ochii de lacrimi. Pe corsaj erau așternute șiruri 
de perle mici, formând un V cu vârful pe talie. A doua 
cutie conţinea o capă asortată, cu modele din aceleași 
perle mărunte. 

Cu multă grijă, Jo Marie împături rochia și capa, 
punându-le la loc în cutii. Din inima frântă i se desprinse 
un suspin. Nu ajunsese la mila nimănui. Ce credea 
Andrew — că dacă-și cosea singură hainele n-avea să arate 
prezentabil la petrecere? 

Găsi în cartea de telefon informaţiile de care avea 
nevoie. Urmându-și instinctul, Jo Marie își luă un 
pulovăr și se repezi afară. Nu se opri până în faţa 

clădirii mari de cărămidă, cu o placă aurie în faţă pe 
care scria că era sediul companiei Delta Development, 
Inc. 

O listă a birourilor, afișată în hol, o înştiință unde se 
afla cabinetul lui Andrew. Jo Marie luă liftul până la etajul 
doi. 

Ușa pe care era scris numele lui Andrew era închisă, 
dar acest lucru n-o descurajă. Secretara tocmai punea 
husa peste mașina de scris, când Jo Marie intră. 

— Aș dori să-l văd pe domnul Beaumont, ceru ea, cu 
sufletul la gură. 

Femeia cea căruntă aruncă o privire spre cutiile de sub 
braţul ei și clătină din cap. 

— Îmi pare rău, dar birourile s-au închis pe ziua de azi. 

Jo Marie percepu subtilitatea. 

— Nu de birouri am întrebat. Am spus că vreau să-l văd 
pe domnul Beaumont, ridică ea tonul, nervoasă. 

Uşa de legătură dintre cele două încăperi se 
deschise. 

— E vreo problemă, doamnă Stewart? 

— Îi spuneam domnișoarei... 

— Jo Marie. 

În glasul lui Andrew se simțea un amestec ciudat de 
surprindere şi ostilitate, dar nu lipsit de blândeţe. Ochii 
lui îngustaţi reperară imediat cutiile. 

— S-a întâmplat ceva? 

— Da, s-a întâmplat, replică ea, străduindu-se să-și 
ascundă furia crescândă. 

Andrew păși într-o parte, făcându-i loc să intre în cabinetul lui. 

— Mai aveţi nevoie de mine? întrebă secretara. 

— Nu, mulţumesc, doamnă Stewart. Ne vedem mâine. 

Imediat ce Andrew închise ușa, Jo Marie se răsuci spre 
el. Pusese deja cutiile argintii în mijlocul enormului birou 
de stejar. 

— Cred că ar trebui să înţelegi din capul locului ceva, 
domnule Beaumont, începu ea cu aprindere, fără a se 
osteni să-şi ascundă nemulțumirea. Nu sunt Cenușăreasa, 
și nici dumneata nu ești nașul meu din neamul zânelor... 

— Mă înșel cumva dacă presupun că darul meu te 
nemulțumește? 

Calmul lui o făcea să-i vină să urle. Își înfipse în palme 
unghiile lungi, încercând să se stăpânească. 

— Dacă te pun într-o situaţie penibilă venind cu o 
rochie pe care mi-am croit-o singură, atunci prefer să mă 
lipsesc de distinsa dumitale petrecere. 

Andrew păru şocat. 

— Și, mai mult, nu-s ruda săracă a nimănui! 

Pe fruntea lui înaltă se întipăriră trei riduri adânci, 
exprimând furia. 

— Ce te face să sugerezi o asemenea prostie? 

— Oi fi eu așa și pe dincolo, da' proastă nu-s! 

— Aşa şi pe dincolo? replică el, rezemându-se cu 
palmele pe birou. Vrei să spui: mândră, încăpăţânată și 
nerăbdătoare. 

— Da! strigă Jo Marie, îimpungând aerul cu degetul 
arătător. Dar nu și proastă! 

Efortul lui Andrew de a-și stăpâni furia se vedea în 
crisparea gurii, cu comisurile albite de încordare. 

— Poate nu proastă, dar incredibil de neștiutoare. 

Jo Marie știa că, dacă nu pleca repede de-acolo, avea să 
izbucnească în plâns. 

— Să nu ne certăm pe definiţii. Simplu spus, gestul de 
a-mi cumpăra o rochie prezentabilă nu m-a încântat 
deloc. Dar deloc! 

— Am înţeles și eu atâta lucru, domnișoară Early. Și-acum, 
dacă mă scuzi, sunt aşteptat la cină. 

— Perfect. 

Jo Marie se răsuci pe călcâie și porni ca o furtună spre 
ușă. Dar, spre descumpănirea ei, ușa refuză să se 
deschidă, spulberându-i șansele de a-și face o ieșire 
măreaţă. 

— Dă-mi voie, se oferi Andrew, acru. 

Afurisita de ușă! Trebuia neapărat să-i distrugă 
momentul! 

Când ajunse în parcare, o mare parte din furie i se 
risipise. Ar fi putut să se comporte mai elegant. Când 
ajunse acasă, era amărâtă de-a binelea. 

— Salut, o întâmpină Kelly, care frământa carne tocată 
pentru hamburgeri. A sosit rochia? 

Kelly ştia! 

— Rochia...? 

— Da. Andrew şi cu mine am fost ieri la cumpărături și 
ţi-am găsit cea mai incredibilă rochie. Îţi vine perfect. 

Involuntar, Jo Marie înțepeni. 

— Ce te-a făcut să crezi că aveam nevoie de o rochie? 

Kelly zâmbi cu umor. 

— Îţi coseai una, nu? Drew a spus că de fapt vii la petre- 
cerea asta ca să-mi faci mie o favoare. Și întrucât în perioa- 
da asta a anului eşti atât de ocupată, n-a vrut să-ți petreci 
nopţile robotind la mașina de cusut. 

— Aa... 

Începea să simtă un gol greţos în abdomen. 

— Drew e cel mai atent om, comentă Kelly, continuând 
să amestece carnea. Poţi înțelege cum de-l iubesc atât de 
mult. 

Din gâtul contractat al lui Jo Marie ieşi un sunet 
sugrumat. 

— Mă mir că încă n-a sosit rochia. Drew a cerut anume 
să fie livrată azi, pentru cazul că mai sunt necesare unele 
modificări. 

— Ba a sosit... anunţă Jo Marie, mai nefericită decât 
oricând în viaţa ei. 

— Da? exclamă Kelly, emoţionată. Și de ce n-ai spus 
nimic? Nu-i așa că-i cea mai frumoasă rochie din lume? Ai 
s-arăți superb! 

Dar, în momentul când se întoarse spre prietena ei, tot 
entuziasmul i se risipi. 

— Jo, ce s-a întâmplat? Parc-ai fi gata să izbucnești în 
plâns... 

— Păi... păi chiar sunt... bâigui Jo Marie și, acoperindu-și 
fața cu mâinile, se aşeză pe marginea canapelei, podidită 
de lacrimi. 

Râsul blând al lui Kelly nu reuşi decât să înrăutăţească 
și mai mult situaţia. 

— Mă aşteptam la recunoștință, dar nu la lacrimi, oftă 
ea, dându-i un șerveţel. Nu te ştiam chiar atât de 
plângăreaţă. 

Jo Marie își suflă nasul, zgomotos. 

— Am... am crezut că vă jenaţi... cu mine... voi doi... 
că nu voiaţi să... să vin la petrecere... fiindcă n-aveam... 
n-aveam haine potrivite... şi... 

— Aşa ai crezut?!? o întrerupse Kelly, cu o expresie 
şocată. Nu-mi vine să cred că ţi-a putut trece prin minte o 
asemenea nebunie. 

— Şi asta nu-i tot... Am... 

Înghiţi un nod. 

— Am dus rochia la... la birou, la Andrew și am... efec- 
tiv i-am aruncat-o în faţă! 

— O, Jo Marie! exclamă Kelly, așezându-se alături pe 
canapea. Cum ai putut? 

— Nu ştiu. Poate pare ridicol, dar am crezut într-adevăr 
că ţie și lui Andrew vă era ruşine să apar într-o rochie pe 
care mi-o făcusem singură. 

— Cum te-ai putut gândi la o asemenea prostie? Mai ales după 
ce eu te-am felicitat tot timpul pentru hainele croite de tine! 

Nefericită, Jo Marie clătină din cap. 

— Nu știu. 

— Acuma știu c-ai făcut-o lată — da' lată rău! îmi și ima- 
ginez reacţia lui Drew. 

Numai gândindu-se, Kelly se albi la faţă. 

— Și ce-ai să faci? 

— Nimic. De-acum, voi avea grijă să stau ascunsă în 
camera mea când vine după tine... 

— Dar petrecerea? 

Ochii albaștri ai lui Kelly se rotunjiseră de teamă 
copilărească, iar Jo Marie nu putea decât să se întrebe 
dacă era simulată sau autentică. 

— Nu mai pot veni, îţi dai seama... 

— Dar trebuie să vii! insistă Kelly, cu încăpățânare. 
Mark a spus că, dacă vii tu, vine și el, și am nevoie de 
amândoi. Dacă nu veniţi, praful se va alege de toate. 

— Vine şi Mark? 

Lui Jo Marie îi era greu să creadă că fratele ei acceptase 
planul acela cu petrecerea. Se aștepta ca Mark să facă 
orice pentru a evita o nouă confruntare cu Andrew. 

— Da. Și nu mi-a fost ușor să-l conving. 

— Îmi dau seama... comentă sec Jo Marie. 

— Jo Marie, te rog. Prezenţa ta acolo înseamnă atât de 
mult pentru mine! Mai mult decât îţi inchipui. Fă-mi favoarea 
asta și n-am să-ţi mai cer nici un lucru, câte zile voi avea! 

Kelly era foarte serioasă. Din cine știe ce motiv, acea 
petrecere avea o mare importanță pentru ea, dar Jo Marie 
nu înţelegea de ce. Și, pentru a veni la petrecere, trebuia 
să-i prezinte lui Mark scuzele ei. 

— Ei? insistă Kelly, privind-o cu speranţă. 

— Bine, am să vin, dar mai întâi trebuie să vorbesc cu 
Andrew, să-i explic... 

Kelly oftă prelung, vizibil ușurată. 

— Urmează-mi sfatul și nu-i explica nimic. Spune-i doar 
că-ţi pare rău și gata. 

Jo Marie n-o putea contrazice. Evident, Kelly îl 
cunoștea pe Andrew mult mai bine. 

— Mâine dimineaţă la prima oră îl voi vizita la birou, 
spuse ea, fără prea multă convingere. 

— N-ai să regreţi — îţi promit eu! o asigură Kelly, 
strângându-i afectuos degetele amorţite. 


A doua zi, Jo Marie avea sub ochi niște cearcăne pe 
care nu i le puteau ascunde nici toate cosmeticele din 
lume. Rochia de mătase albastră, terminată, atârna într-un 
cârlig pe ușa debaralei. Pe lângă minunăţia cumpărată de 
Andrew, arăta ca o zdreanţă. Simplă. Vetustă. 

Când Jo Marie intră în cabinetul lui Andrew, doamna 
Stewart, cerberița cea căruntă, era la postul ei. 

— Bună dimineaţa. 

Secretara era prea bine instruită ca să trădeze vreo sur- 
prindere. 

— Ar fi posibil să vorbesc cu domnul Beaumont, numai 
pentru câteva minute? 

— Aveţi audienţă? întrebă femeia, răsfoind agenda de 
birou. 

— Nu. Mă tem că n-am... 

— Domnul e plecat până după-amiază. 

— Aha... murmură Jo Marie, copleșită de descurajare. 
Atunci, mi-aş putea programa o audienţă? 

Virtuoasa doamnă începu să consulte agenda. 

— Mă tem că nu. Domnul Beaumont are toată 
săptămâna ocupată cu întâlniri programate. Dar dacă 
doriți, îi pot transmite un mesaj. 

— Da, vă rog... 

Jo Marie scrise un bilet, spunând că trebuia să discute 
cu el cât de curând posibil. I-l întinse doamnei Stewart, cu 
un zâmbet cam amărât. 

— Vă mulţumesc. 

— Voi avea grijă ca domnul Beaumont să primească 
mesajul dumneavoastră, îi promise eficienta femeie. 

Jo Marie nu avea nici o îndoială. Se îndoia însă că 
Andrew avea să-i răspundă. 


În seara următoare, Mark sosi primul, îmbrăcat într-un 
costum cu dungi și cravată de mătase. Arăta extrem de 
atrăgător, iar Jo Marie nu ezită să i-o spună. 

— Şi eu aș putea spune același lucru, răspunse el. Arăţi 
extraordinar. 

Jenată, Jo Marie își netezi o cută imaginară a rochiei. 

— Eşti sigur? 

— Bineînţeles. Şi-mi place cum îţi stă cu părul aranjat 
aşa. 

O mână se ridică instinctiv să pipăie pieptenele cu stra- 
suri care ţinea buclele, dându-i un aer sofisticat. 

— Când vine Nea Tezaur-Naţional? întrebă Mark, 
aruncând o privire spre dormitorul lui Kelly. 

— Imediat. 

Așezându-se, Mark își plimbă un deget pe sub gulerul cămășii. 

— Nu pot să înțeleg cum de-am acceptat să merg la 
petrecerea asta. 

Nici Jo Marie nu reușea să înţeleagă. 

— De fapt, de ce-ai făcut-o? 

Fratele ei ridică din umeri, cu auto-ironie. 

— Nu știu. Însemna atât de mult pentru Kelly... și, sin- 
cer să fiu, cred că i-o datoram, pentru toate ocaziile când 
am tachinat-o. 

— Ce simţi, în legătură cu Beaumont? 

Ochii lui Mark se îngustară infim. 

— Încerc să nu simt nimic. 

Ușa se deschise și apăru Kelly, într-o creaţie roșie 
vaporoasă care lui Jo Marie îi amintea de Crăciun, de 
Santa Claus și de piticii veseli. Intră în cameră pășind cu 
o graţie de invidiat. 

— Kelly... murmură Mark, vorbind cu oarecare greu- 
tate. Eşti... eşti superbă. 

Kelly râse de plăcere. 

— Nu mai fi aşa de șocat. Nu m-ai văzut niciodată 
îmbrăcată pentru ocazii, asta-i tot. 

Un moment, Jo Marie se întrebă dacă fratele ei o 
văzuse vreodată cu adevărat pe Kelly Beaumont. 

Se auzi soneria și, imediat, trei perechi de ochi se 
îndreptară spre ușă. Jo Marie simţi un junghi de teamă în 
stomac. De două zile aştepta cu groază acest moment. În 
sfârșit, Andre Beaumont sosise. 

În momentul când Kelly deschise ușa și, înălțându-se 
pe vârfuri, îl sărută pe Andrew pe obraz, Jo Marie văzu 
ochii fratelui ei îngustându-se. 

În clipa următoare, observă că atenţia lui Andrew era 
îndreptată spre ea. 

— Arăţi absolut încântător, domnişoară Early. 

— Multumesc. Mă tem că rochia pe care trebuia s-o port 
s-a întors din greșeală la magazin, răspunse ea, rugându-se 
ca Andrew să înțeleagă mesajul. 

— Haideţi să bem ceva înainte de plecare, propuse 
Kelly, aducând din bucătărie o mixtură de rom, suc de 
ananas, lapte de cocos și mirodenii. 

Băutura rece destinse parțial gâtlejul contractat al lui 
Jo Marie. Tăcerea din cameră nu era risipită decât de 
turuitul vesel al lui Kelly, care nu părea să simtă 
tensiunea. 

Petrecerea era dată de un asociat al lui Andrew — un 
antreprenor. În momentul când auzi numele firmei, Jo 
Marie o recunoscu. 

Era compania care lucrase la proiectul cu luncile. Jo 
Marie avea senzaţia că fraterniza cu inamicul. 

Se făcură prezentările, iar prin minte i se învolbură un 
iureş de nume și chipuri. Recunoscu câţiva oameni 
importanţi, cu unii schimbă câteva vorbe. Mark o însoțea 
îndeaproape și se vedea clar că nu se simţea deloc la 
largul lui. 

Peste o jumătate de oră, Jo Marie o observă pe Kelly 
într-un fotoliu de lângă perete, părând uitată de toată 

lumea. Uimită, îl văzu pe Mark aducându-i un pahar cu 
punci, după care se așeză alături. Kelly se înveseli imediat 
și curând cei doi se adânciră în conversaţie. 

Dintr-o dată, atmosfera din cameră păru înăbușitoare. 
Ușa deschisă a unui balcon părea s-o invite afară, în aerul 
răcoros al serii. 

Rezemându-și mâinile înmănușate de balustradă, Jo 
Marie ridică privirea spre cerul înstelat. Noaptea era 
senină, iar pe cerul negru licăreau mii de stele scânte- 
ietoare. 

— Am primit un mesaj spunând că voiai să-mi vorbeşti, 
se auzi din spatele ei un glas răgușit. 

Inima lui Jo Marie se opri în piept. Expirând prelung, 
ca să se destindă, răspunse: 

— Într-adevăr. 

Andrew i se alătură lângă balustrada din fier forjat. 
Degetele prelungi ale lui Jo Marie se încleştară și mai 
strâns pe bară. 

— Îţi datorez o scuză. Regret sincer că m-am repezit să 
trag o concluzie greșită în legătură cu rochia. N-a fost 
decât un gest de bunăvoință. 

Păru să treacă o eternitate până când Andrew catadicsi 
să vorbească din nou. 

— Te temeai să nu-ţi cer o răsplată, Florence 
Nightingale? 


Capitolul 4 


Jo Marie încetă să mai respire. 

Încet, întoarse capul spre Andrew, cu ochii dilataţi de 
uimire. 

— Deci îti amintești... 

Petrecuseră un singur moment de vis împreună, cu 
atâtea luni în urmă. De când Kelly i-l prezentase pe 
Andrew ca logodnic al ei, acesta nu dăduse nici cel mai 
mic semn că şi-ar fi adus aminte. 

— Credeai că aș fi putut uita? întrebă el încet. 

Închizând strâns ochii, Jo Marie se întoarse din nou 
spre balustradă, strângând-o între degete cu o putere pe 
care nu și-o cunoscuse. 

— O lună întreagă am revenit acolo în fiecare zi, con- 
tinuă el, tulburat. Credeam că erai soră. 

Lui Jo Marie i se scurse tot sângele din față, lăsând-o 
palidă ca moartea. Și ea îl căutase. În lunile de după 
Mardi Gras, nici un moment nu încetase să-l caute. De 

fiecare dată când ieșea din apartament, îi căutase chipul 
în oceanul de fețe din jur. Deși nu-i știa numele, nu tre- 
cuse o zi fără să se gândească la el. Era bărbatul visurilor 
ei, străinul cu care împărtăşise acele momente de vrajă. 

— Era Mardi Gras, explică ea, cu voce tremurătoare. 
Împrumutasem uniforma lui Kelly pentru o petrecere. 

Lângă ea, ochii cenușii ai lui Andrew se îngustară. 

— Ar fi trebuit să te recunosc, spuse el, parcă râzându-și 
de sine. 

— Să mă recunoști? 

Jo Marie nu înţelegea. În scurtul timp dinainte de a se 
fi despărţit, Andrew îi spusese că-i amintea de o pictură 
pe care o văzuse cândva. 

— Din fotografia publicată în ziar. Erai tânăra care 
protesta atât de categoric împotriva proiectelor de con- 
strucţii din lunci. 

— N-am... nu știam că era compania ta... N-aveam idee.. 

O şuviţă rebelă de păr castaniu îi căzu în faţă, când își 
înclină capul. 

— Dar nu-mi pot cere iertare pentru că am demonstrat 
împotriva unei acţiuni pe care o consider nocivă. 

— Nu te dezminţi niciodată, Jo Marie Early, spuse el 
fără ostilitate și, când ochii li se întâlniră, Jo Marie 
descoperi uimită că zâmbea. 

Îi surâse și ea. 

— Iar tu erai acolo în seara aceea datorită lui Kelly. 

— Tocmai mă despărțisem de ea. 

— Eu tocmai veneam s-o vizitez. 

Dacă sosea cu câteva minute mai devreme, s-ar fi 
întâlnit pe coridoarele spitalului, fără să mai urmeze 
nimic. În unele privințe, Jo Marie își dorea să se fi 
întâmplat așa. Dacă nu-l cunoștea pe Andrew în seara 
aceea, acum s-ar fi putut bucura de apropiata căsătorie 
a prietenei sale. Așa cum stăteau lucrurile, era nevoită 
să-și înfrunte niște emoţii pe care nu avea dreptul să le 
simtă. 

— Şi... şi acum ai găsit-o pe Kelly, se bâlbâi ea, 
retrăgându-se. Vreau să vă urez amândurora o viaţă 
fericită. 

Speriată de ceea ce i s-ar fi putut citi în privire, Jo Marie 
cobori ochii, cu genele profilându-i-se negre pe pielea 
palidă a obrazului. 

— Ar fi cazul să mă întorc în casă. 

— Jo Marie. 

Îi rostise numele atât de blând încât, un moment, Jo 
Marie nici nu putu fi sigură că vorbise. 

— Da? 

Andrew își arcui sprâncenele, clătinând din cap. 
Degetul lui îi atinse uşor obrazul neted, urmărindu-i con- 
turul delicat. Un moment, ochii i se întunecară, ca şi cum 
pentru el acel gest ar fi fost o adevărată tortură. 

— Nimic. Petrecere frumoasă. 

Și, cu aceste cuvinte, se întoarse din nou spre 
balustradă. 

Jo Marie intră în enorma sală de recepție, amestecân- 
du-se printre invitaţi. Găsi un fotoliu de catifea lângă 
perete și se așeză. Făcând un efort să se relaxeze, începu să 
bată cu piciorul ritmul colindelor. Crăciunul era perioada 
ei favorită din an — ba nu, mai mult îi plăcea sărbătoarea de 
Mardi Gras. Zâmbetul îi deveni mai puţin forțat. 

— Pari să te distrezi de minune, remarcă Mark 
nepăsător, așezându-se lângă ea. 

— E o petrecere reușită. 

— Deci îţi place să observi stilul de viaţă al celor bogaţi 
şi celebri. 

Sarcasmul tăios din glasul lui era mai atenuat decât de 
obicei. 

Luând o sorbitură de punci, Jo Marie dădu din cap. 

— Cui nu i-ar plăcea? 

— Sincer să fiu, mă mir cât de prietenoși sunt cu toții, 
comentă spășit Mark. Evident, nimeni nu bănuiește că noi 
doi suntem mai puţin privilegiați. 

— Mark, îl admonestă ea. E o mojicie ce spui. 

Fratele ei avu bunul simţ să se arate rușinat. 

— La drept vorbind, Kelly m-a prezentat câtorva pri- 
eteni de-ai ei şi recunosc că n-am nici un motiv să-i 
antipatizez. 

— Surpriză, surpriză, murmură Jo Marie încet, în ritmul 
muzicii de Crăciun. Cred că nu mai lipseşte mult și vei 
juca golf cu tatăl lui Kelly. 

Mark pufni. 

— Slabe sperante. 

— Şi de fapt, ce ai împotriva familiei Beaumont? Kelly e 
o fată minunată. 

— Kelly este exceptia care confirmă regula, declară 
Mark, devenind bătos. 

— Dar tocmai îmi spuneai că-ţi plac câţiva dintre pri- 
etenii ei pe care ţi i-a prezentat astă-seară. 

— Da, mă rog, abia ne-am cunoscut... 

Ridicându-se în picioare, Jo Marie își puse paharul 
golit pe masa de alături. 

— Cred că ai o problemă, iubitul meu frate. 

Privirea lui Mark se înnegură, iar fruntea i se încreţi 
într-o expresie contrariată. 

— Ai dreptate, așa se pare... 

Și, cu o mișcare nervoasă, se ridică și porni spre 
cealaltă parte a încăperii. 

Nu peste mult se apropie Kelly, cu ochii albaștri scân- 
teindu-i ca două safire. 

— Aici erai! exclamă ea. Drew și cu mine te căutam. 

— E timpul să plecăm? 

Jo Marie era mai mult decât pregătită, conștientă că 
putea fi recunoscută în orice moment. 

— Nu... nu, voiam doar să ne asigurăm că nu te-a răpit 
cine știe ce Făt-Frumos. 

— Pe mine? râse neîncrezătoare Jo Marie. 

— E mult mai posibil decât îţi dai seama, interveni 
Andrew, din spate, cu glasul răsunându-i ca un scrâșnet 

blând lângă urechea ei. În seara asta ești foarte frumoasă. 

— Nu roși, Jo Marie, o tachină Kelly. Eşti într-adevăr fer- 
mecătoare, și ti-ar spune-o oricine, dacă i-ai da măcar un 
moment Ocazia. 

Mark li se alătură, murmurându-i ceva lui Kelly. În acel 
moment, Andrew se întoarse spre Jo Marie şi, astfel încât 
ceilalți doi să nu-l audă, îi spuse: 

— Numai Florence Nightingale ar putea fi mai fru- 
moasă. 

Jo Marie simţi un val de furnicături pe şira spinării și îl 
privi, surprinsă că-i spunea așa ceva cu Kelly de față. Era 
mai bine pentru amândoi să uite acele momente ferme- 
cate, de mult trecute. 


A doua zi dimineața, pe Jo Marie o trezi soneria 
deșteptătorului. Se anunţa o zi agitată. Spera ca, după 
orele de program la birou, când se ducea la sediul P.P.V., 
să discute cu Jim Rowden, directorul grupului ecologist, 
care ceruse voluntari în plus pentru perioada sărbătorilor 
de iarnă. Jo Marie se hotărâse să accepte. În preajma 
Crăciunului, majoritatea voluntarilor preferau să rămână 
liberi. 

Cel puţin, la birou nu se putea gândi încontinuu la 
Andrew, Kelly sau Mark. Telefonul suna din minut în 
minut. După ce vorbi la Linia maritimă Costa, rezervând 
locuri la o croazieră de primăvară în Caraibe pentru un 

cuplu de pensionari, începu să completeze formularele. 
N-o auzi pe Paula Shriver, cealaltă funcționară din birou, 
când se apropie de ea. 

— Te caută domnul Beaumont, anunţă Paula, 
adăugând mai încet, în timp ce Andrew se așeza lângă 
biroul lui Jo Marie: norocoaso...! 

— Bună, Jo Marie. 

— Andrew. 

Mâna lui Jo Marie se încleștă pe pix. 

— Ce pot face pentru tine? 

Andrew puse picior peste picior, cu un braț peste 
spătarul fotoliului, complet relaxat. 

— Speram să-mi sugerezi câteva soluţii pentru o lună 
de miere ideală. 

— Desigur. Cam ce te-ar interesa? 

În sinea ei, îi venea să-i strige s-o cruţe, dar își impuse 
să zâmbească, amabilă. 

— Ce mi-ai propune? 

Jo Marie cobori privirea. 

— Kelly a pomenit de mai multe ori despre Hawaii. Ştiu 
că e singurul loc unde s-ar simţi cu adevărat fericită. 

Andrew clătină uşor din cap. 

— Am fost acolo de mai multe ori. Speram ceva cu mai 
puţini turiști. 

— Atunci, o croazieră, eventual. Există câteva linii exce- 
lente, care operează în Caraibe, pe Mediterana sau poate 
de-a lungul litoralului canadian, spre Alaska. 

— Nu, refuză el din nou. Unde ai prefera tu să-ți petre- 
ci luna de miere? 

Jo Marie nu-i luă în seamă întrebarea. 

— Îţi pot da câteva broșuri, poate-ţi vine o idee. Sunt 
convinsă că unul dintre aceste locuri o va încânta și pe 
Kelly. 

În timp ce deschidea sertarul, simţi că Andrew o studia 
atent. Încerca să-și păstreze atitudinea profesională, dar 
calmul o părăsea cu repeziciune. 

Fără tragere de inimă, Andrew acceptă broșurile. 

— Nu mi-ai răspuns la întrebare. S-o repet? 

Încet, Jo Marie clătină din cap. 

— Nu sunt sigură că aș vrea să plec undeva, explică ea 
simplu, când locuiesc în cel mai frumos oraș din lume. Aș 
vrea să-mi petrec luna de miere singură cu soțul meu, 
acasă. Pentru călătorii am avea timp mai târziu. 

Ochii li se întâlniră un moment. 

— Dar eu nu sunt Kelly, iar ea e cea la care trebuie să 
te gândești când planifici voiajul ăsta. 

Ridicându-se, Paula întoarse plăcuţa de pe ușa de 
sticlă, indicând că biroul se închisese. Privirea lui Andrew 
îi urmări mișcările. 

— Ati închis. 

Jo Marie dădu scurt din cap, ușurată. Prezenţa lui 
Andrew o stingherea. 

— Da. Sâmbăta e deschis numai dimineaţa. 

Andrew se ridică, punând broșurile pe colţul biroului. 

— Atunci, hai să continuăm discuţia la masă. 

— A, nu, nu e necesar. Vom termina în câteva minute, 
iar pe Paula n-o deranjează să aștepte. 

— Dar vreau să discut cu tine câteva idei și ar putea 
dura mai mult de-o oră. 

— Eventual dacă ai reveni în altă zi... 

— Acum mi-e cel mai convenabil, replică netulburat 
Andrew. 

Jo Marie era hotărâtă să refuze. Cu siguranță, Andrew 
își dădea seama cât de greu era totul pentru ea. Deși era 
conștient de sentimentele ei, se încăpăţâna să i le 
ignore. 

— E atât de greu să accepţi ceva de la mine, Jo 
Marie? întrebă el încet. Chiar şi o invitaţie la masa de 
prânz? 

— Bine, primi ea nervoasă. Dar numai pentru o oră. 
Mai am şi alte treburi. 

Colţul gurii lui se arcui într-un zâmbet. 

— Cum dorești, spuse, în timp ce o conducea spre 
Mercedes. 

În timpul drumului, Jo Marie stătu ţeapănă, necomu- 
nicativă. Andrew opri pe o stradă îngustă, lângă Cartierul 
Francez, și-i deschise portiera. 

— Am o masă rezervată la Chez Lorraine's. 

— La Chez Lorraine's? 

Jo Marie îi aruncă o privire surprinsă. Elegantul restau- 
rant francez era unul dintre cele mai celebre din New 

Orleans. Se zvonea că servea o mâncare pe cât de deli- 
cioasă, pe-atât de scumpă. Dintotdeauna visase să ia masa 
acolo, dar nu reușise niciodată. 

— E un restaurant atât de bun pe cât spune toată 
lumea? întrebă ea, neputându-și stăpâni interesul. 

— Va trebui să judeci singură, îi zâmbi Andrew. 

Fură conduși imediat la masă, unde li se oferiră două 
liste pline cu specialităţi franţuzești. 

— Ce te-ar tenta? o întrebă Andrew. 

— Nu știu. Toate par atât de apetisante... 

Închizând lista, o puse alături şi clătină uşor din 
cap. 

— Cred că s-ar putea să regreţi că m-ai adus aici, când 
vei vedea ce foame-mi este... 

Sărise peste micul dejun, iar acum era lihnită. 

Andrew nu ridică ochii de pe listă. 

— În ceea ce te priveşte pe tine, nu prea am ce să 
regret. 

Apoi, ca şi cum n-ar fi făcut decât un comentariu oare- 
care despre vreme, continuă: 

— Te-ai hotărât? 

— Da... da, murmură ea, înfruntând efectul ametitor al 
cuvintelor lui. Cred că voi lua somonul, dar prefer să nu 
încerc pronunția franceză... 

— Nici o grijă, comand eu în locul tău. 

Chelnerul cu veston roșu apăru prompt, iar Andrew îi 
comandă: 

— Domnișoara ar dori mouilles a la creme de saumon 
fum, iar eu iau canard de Rouen braisé. 

Dând din cap afirmativ, ospătarul se retrase. 

Jenată, Jo Marie își întinse pe genunchi șervetul de in. 

— Sunt impresionată, murmură ea, contemplând 
decorul francez provincial. Totul e aşa cum mă aștep- 
tasem. 

Mâncarea era fabuloasă. După scurt timp, Jo Marie 
descoperi cu uimire cât de liber îi putea vorbi lui Andrew. 
Era un bun ascultător şi-i plăcea să-i povestească despre 
familia ei. 

— Deci, ai fost singura fiică la părinți. 

— A avut și asta anumite avantaje. Joc fotbal în stil dur, 
bărbătesc. 

— Sper să joci și cu mine cândva. Întotdeauna mi-a 
plăcut fotbalul american. 

Mâna lui Jo Marie se opri cu furculita în aer, pe când 
bătăile inimii i se accelerau. 

— Nu... nu joc decât cu fraţii mei. 

Andrew chicoti. 

— Apropo de familie, mi-e greu să cred că tu și Mark 
sunteţi rude. Se vede clar că semănaţi, dar Mark e atât se 
serios... I se întâmplă vreodată să râdă? 

„În ultima vreme, cam rar“, reflectă Jo Marie, dar pre- 
feră să nu mărturisească. 

— Muncește mult și greu. Nu vrea să fie grosolan. 

Andrew acceptă scuza cu un zâmbet răutăcios. 

— Umblă cu nasul mai sus decât copacii sequoia din 
California. Ce are împotriva averii și prestigiului social? 

— Nu ştiu. Pe Kelly o tachinează încontinuu. Cred că 
banii ei îl fac să se simtă în nesiguranţă. Și n-are nici un 
motiv. Kelly nu i-a făcut niciodată nimic, ca să justifice ati- 
tudinea asta. Nu pot să-l înțeleg. 

Împingând la o parte farfuria golită, se uită la ceas. 
Niciodată nu-i plăcuse mai mult o masă, dar nu avea drep- 
tul să savureze astfel compania lui Andrew. În fond, era 
logodit cu prietena ei cea mai bună. 

— Ce s-a întâmplat? 

— Nimic, clătină ea din cap ușor, evitându-i ochii. 

— Vrei ceva la desert? 

Punându-și o mână pe stomac, Jo Marie refuză, cu un 
zâmbet. 

— N-aş mai putea, declară ea, deşi privirea îi căzu cu 
regret spre o masă pe care erau expuse pateuri franțuzești 
delicate. 

După un schimb rapid de expresii în franceză, chel- 
nerul aduse un platou cu mostre de desert. 

— Andrew, oftă ea, am să mă îngraș... 

— Am văzut cum te uitai la bunătăţile astea. Fă-ţi 
hatârul. Meriti. 

— Dar nu mai pot... 

— Îţi poti permite să mai pui puţină carne pe tine, 
insistă el, cu glas mai scăzut, studiindu-i silueta 
mlădioasă. 

— Insinuezi că aș fi o slăbănoagă? 

— Auzi, auzi, remarcă Andrew, clătinând din cap. Tare-ţi 
mai place să contrazici omul. Bine, dă farfuria-ncoace. Eu 
am să mănânc și tu stai și te uiţi. 

— S-o crezi tu! ripostă ea râzând și înfipse furculita într-o 
plăcintă cu brânză și ciocolată. 

După ce degustă trei dintre delicioasele deserturi, Jo 
Marie împinse farfuria deoparte. 

— Îţi mulţumesc, Andrew, murmură ea. Mi-a făcut mare 
plăcere masa, şi... şi compania, dar a fost prima şi ultima 
oară. 

— Jo Marie... 

— Nu, lasă-mă să termin, îl întrerupse, cu respirația 
tăiată. Ar... ar fi atât de ușor... s-o facem pe Kelly să sufere, 
și nu vreau asta. Nu pot. Te rog, nu-mi îngreuna și mai 
mult situaţia. 

Cu fiecare cuvânt, vocea îi devenea tot mai slabă, mai 
tremurătoare. 

— Fă-mi plăcerea, Jo Marie, o rugă el, tandru. E ziua 
mea de naștere și n-am cu cine să mi-o petrec. 

N-avea cu cine... Cuvintele lui îi reverberară prin 
minte. Jo Marie simţea că se scufunda, ca şi cum ar fi 
nimerit dintr-o dată pe nisipuri mișcătoare. 

— La mulți ani, șopti ea. 

— Mulţumesc. 

Se ridicară, iar Andrew o luă de cot, conducând-o în 
stradă. 


LOGODNICUL ALTEI FEMEI 75 


— Vrei să te las acasă? întrebă el peste câteva minute, în 
timp ce mergeau spre parcare. 

— Nu, trebuie să mă duc la sediul P.P.V. 

— Pământ Pentru Viitor? 

Jo Marie dădu din cap. 

— Au nevoie de voluntari în perioada sărbătorilor de 
iarnă. 

Fruntea înaltă a lui Andrew se încreţi. 

— Din câte-mi amintesc, clădirea aia e într-un cartier 
cam deocheat al orașului. Vei fi în siguranță dacă... 

— În deplină siguranţă, îl întrerupse ea. Îţi mulțumesc 
din nou pentru masă. Sper să ai o zi de naștere minunată, 
mai adăugă, înainte de a porni pe trotuarul îngust. 


Sediul P.P.V. se afla în apropierea docurilor. Temerile 
lui Andrew fuseseră întemeiate. Era o zonă cu o rată înaltă 
a criminalităţii. Jo Marie avea întotdeauna grijă să 
sosească și să plece numai pe lumină. 

— Vă pot ajuta cu ceva? se interesă bărbatul masiv de la 
birou, cu păr negru şi aspru, privind-o cu sprâncenele 
stufoase arcuite întrebător. 

— Bună ziua, salută ea, întinzând mâna. Sunt Jo Marie 
Early. Dumneavoastră sunteți Jim Rowden, nu-i așa? 

Jim sosise recent de la Boston și preluase poziţia de 
manager al organizaţiei non-profit. 

— Da, acum îmi amintesc, răspunse el ieșind de după 
biroul mare de stejar. Aţi participat la pichet, nu? 

— Da, am fost și eu acolo. 

— Una dintre puţinele persoane care au rămas în 
ploaie, din câte-mi amintesc. 

— Fratele meu a insistat că n-o făceam din simţ de 
răspundere, ci numai din încăpățânare, adăugă Jo Marie 
râzând. M-am întors fiindcă am auzit că e nevoie de 
voluntari în plus luna asta. 

— Bateti la maşină? 

— Acceptabil. Sunt agent de voiaj. 

— Nici o grijă, n-am să vă supun unui test contra 
cronometru. 

Jo Marie râse din nou. 

— Nici nu știți cât de mult mă bucur să aud. 

Îşi petrecu cea mai mare parte a după-amiezii bătând 
la mașină răspunsuri personale la scrisorile primite după 
demonstraţia din faţa hotelului Rose's. Încurajat de suc- 
ces, grupul plănuia alte campanii. La patru și jumătate, Jo 
Marie puse husa peste mașina de scris și-i duse lui Jim 
scrisorile la semnat. 

— Dacă poţi veni de trei ori pe săptămână, îi spuse el, 
ti-am fi foarte recunoscători. 

Deși se impotrivise toată după-amiaza, gândurile lui Jo 
Marie reveneau încontinuu spre Andrew. Era ziua lui, iar 
ea dorea să-i dăruiască un lucru care să-i exprime senti- 
mentele. Intrând într-un anticariat, găsi curând cartea pe 
care o căuta — un volum mare, legat în piele, despre isto- 
ria orașului New Orleans. Puţine localităţi aveau un trecut 

mai romantic. Cartea conţinea fotografii rare și era extrem 
de scumpă. În timp ce completa cecul, Jo Marie își dădu 
seama că până la sfârşitul lunii aveau să i se termine banii, 
dar nu i se părea un sacrificiu prea mare. 


Când auzi soneria, o străbătu un junghi de regret. 
Probabil era Mark dar, pentru prima oară de când se ştia, 
Jo Marie nu avea chef de un meci cu fratele ei mai mare. 
În seara aceea voia să rămână singură cu gândurile ei. 

Dar nu era Mark. 

— Andrew... 

Cobori repede privirea, rugându-se ca Andrew să nu-i 
observe expresia surprinsă. 

— Kelly e gata? întrebă el, intrând în vestibul. Mergem 
să luăm cina cu mama mea. 

— Încă nu s-a întors. Dacă vrei, pot suna la spital, să 
întreb cât mai întârzie. 

Deci, își petreceau seara împreună. Cu greu, Jo Marie 
reuși să-și înfrâneze gelozia. 

— Nu e nevoie, am ajuns eu mai devreme. Dacă n-ai 
nimic împotrivă, am s-o aştept. 

— Ia loc, te rog, îl invită ea jenată, arătând spre cana- 
pea. Sunt sigură că o s-apară din clipă-n clipă. 

Îmbrăcat impecabil într-un costum gri care-i accentua 
lăţimea umerilor musculoși, Andrew se aşeză. 

Cu mâinile împreunate în faţă, Jo Marie făcu un efort 
să-şi stăpânească bătăile inimii. 

— Vrei o cafea? 

— Te rog. 

Uşurată să iasă din living, Jo Marie trecu grăbită în 
bucătărie, unde scoase o ceașcă și o farfurioară. Îi fusese 
destul de greu să-și petreacă după-amiaza cu el — dar să 
se afle în același apartament, singuri... 

— Jo Marie, se auzi încet glasul lui Andrew, din spatele ei. 

Inima îi sări în gât. Îi citise gândurile și venise? Refuză 
să se întoarcă. 

— Ce-i asta? întrebă el încet. 

Aruncând o privire peste umăr, Jo Marie văzu că ţinea 
în mâini cartea cumpărată de ea. Turnă cafeaua, cu 
mișcări tremurătoare. 

— O carte despre istoria orașului New Orleans. Am 
găsit-o într-un anticariat și... 

Vocea îi tremura și mai rău decât mâna. 

— Avea deasupra o dedicație pe numele meu. 

Jo Marie puse pe masă cafetiera. 

— Da... Ştiam că o să-ţi placă şi am vrut să ţi-o dăruiesc 
de ziua ta... Am mai auzit la actualități și că hotelul... că 
hotelul Rose's este renovat, graţie tie. 

Se întoarse încet, ţinându-și mâinile la spate. 

— Îmi dau seama că nici un cadou n-ar fi pe măsura 
gestului tău, dar... 

Gura lui Andrew se arcui într-un ușor zâmbet, în timp 
ce citea dedicaţia: 

— „Lui Andrew, în semn de recunoștință pentru toate.“ 

Cu un gest respectuos, deschise cartea, aruncă o 
privire înăuntru, apoi o puse deoparte. 

— Pentru toate, Jo Marie? 

— Pentru generozitatea faţă de hotel, pentru rochia de 
petrecere și pentru... 

— Şi pentru Mardi Gras? completă el, făcând un pas 
înainte. 

Jo Marie își simţi sângele năvălind în obraji. 

— Da, şi pentru Mardi Gras... 

Între ei nu mai exista nici o prefăcătorie, numai o 
foame teribilă care nu mai putea fi reprimată. 

— Nu te-ai întrebat niciodată dacă cele întâmplate în 
seara aceea au fost cumva reale? șopti el, răsfirându-i 
părul cu răsuflarea. 

— Ba da, de mii de ori m-am întrebat... 

Nestăpânite, mâinile ei începură să-i cutreiere spatele. 
Degetul arătător a lui Andrew îi ajunse sub bărbie, 
ridicându-i faţa, astfel încât s-o privească în ochi. 

— Jo Marie, murmură el chinuit, urmărindu-i cu dege- 
tul mare curba plină a gurii. 

Buzele ei gingașe tremurau de nerăbdare. Încet, deli- 
berat, Andrew își cobori capul. Ochii lui Jo Marie se 
închiseră, în timp ce-l cuprindea cu braţele pe după gât. 

Atingerea, senzaţia, gustul buzelor lui îi umplură toată 
ființa. Nu-i mai păsa. Treptat, sărutul deveni mai blând, 
intensitatea se risipi, iar Andrew își îngropă faţa în adânci- 
tura delicată a gâtului ei. 

— A fost adevărat, șopti el senzual. O, dulcea mea 
Florence Nightingale... 

— Mă temeam eu, râse trist Jo Marie, cu ochii plini de 
lacrimi. 

Viaţa era plină de ironii, iar faptul că-l găsise pe 
Andrew era cea mai dureroasă din toate. 

Tandru, Andrew ridică mâna, ştergându-i lacrimile de 
pe obraji. 

— Nu trebuia să fac asta... 

— N-a fost vina ta. 

Fără tragere de inimă, se desprinseră. 

— Îţi mulțumesc pentru carte, spuse el, cu glas răgușit. 
O voi preţui toată viaţa. 

Zgomotul ușii de la intrare făcu ochii lui Jo Marie să se 
dilate. Dintr-o singură privire, Kelly avea să-şi dea seama 
ce se întâmplase. Obrajii i se înroşiră ca focul. 

— Jo Marie! răsună prin apartament vocea însufleţită a 
lui Kelly. 

Andrew ieși din bucătărie, lăsând-o singură, pentru 
a-și reveni. 

— O, Doamne, ai și ajuns, Drew! lartă-mă că am întâr- 
ziat. Dar am atât de multe să-ţi spun... 

Cu mâna la gură, pentru a-și înăbuși plânsul, Jo Marie 
se rezemă de bufet, simțind că i se tăiau picioarele. 


Capitolul 5 


— Te simţi bine? 

Andrew reveni în bucătărie, masându-și tâmplele. 
Arăta ca un om ajuns la capătul răbdării, stând cu un 
picior în paradis și cu celălalt în infern. Expresia lui tor- 
turată îi spunea lui Jo Marie cât de greu se abținea s-o 
cuprindă în braţe și s-o liniștească. 

— Mi-e bine... 

Vocea ei era fragilă ca o coajă de ou. 

— Tot ce-ţi cer e să pleci. Te rog. Nu vreau să mă vadă 
Kelly. 

Dintr-o singură privire la ea, cu lacrimile curgându-i pe 
obrajii palizi, cu ochii goi și nedumeriti, Kelly și-ar fi dat 
seama ce se întâmplase. 

— Am s-o scot de-aici imediat ce se schimbă, șopti 
grăbit Andrew. N-am vrut să se întâmple asta. 

— Ştiu. 

Cu un gest agitat, Jo Marie îi ceru din nou s-o lase singură. 

— Te rog, pleacă și gata. 

— Vorbim mâine. 

— Nu. 

Nu voia să-l mai vadă. Ar fi trebuit să-l evite din capul 
locului — dar, într-un fel, Jo Marie își dădea seama că 
sărutul fusese inevitabil. Acele câteva momente de 
vrajă, la Mardi Gras, aveau nevoie de o finalizare. 
Totuși, își jură ca, de-acum încolo, să-l ocolească pe 
Andrew. Nu avea altă apărare decât să-l evite cu 
desăvârșire. 

— Îmi pare rău că te fac să aştepţi, se auzi vocea fericită 
a lui Kelly, din cameră. Arăt bine? 

— Fermecătoare ca întotdeauna. 

Jo Marie spera ca prietena ei să nu perceapă tensiunea 
din glasul lui Andrew. 

— În veci n-ai să ghiceşti cu cine am stat de vorbă acum 
o oră. 

— Poate-mi spui în drum spre casa mamei? sugeră sec 
Andrew. 

— Drew...? 

Vocea veselă a lui Kelly părea să-și cam fi pierdut 
entuziasmul. 

— Nu cumva te-ai îmbolnăvit? Eşti foarte palid. 

— N-am nimic. 

— Poate-ar fi mai bine să contramandăm cina asta. 
Crede-mă, nu m-aș supăra. 

— N-avem nici un motiv s-o dezamăgim pe maică-mea. 

— Drew...? repetă Kelly. 

Acum părea să ezite de-a binelea. 

— Eşti gata? 

— Dar voiam să vorbesc cu Jo Marie... 

— Îi poţi da un telefon după cină, replică scurt 
Andrew, cu glasul îndepărtându-i-se spre ușa de la 
intrare. 


Indescriptibil de nefericită, Jo Marie își evită colega de 
cameră în restul weekendului, ocupându-și timpul cu alte 
persoane. Dar nu-și găsea liniștea și era mereu conștientă 
că gândurile nu i se îndepărtau de Kelly și Andrew. 
Episodul cu Andrew nu treuia să se mai repete. Era 
datoare să fie puternică. 

Jo Marie n-o revăzu pe Kelly până luni dimineaţa. Se 
întâlniră în bucătărie, unde Jo Marie își turna suc de 
grapefruit într-un pahar mic. 

— 'Neaţa. 

Zâmbetul teapăn al lui Jo Marie nu era decât puţin 
fortat. 

— Ura, străino! Mi-ai lipsit în astea două zile. 

Strângând în mână paharul cu suc, Jo Marie se rugă ca 
prietena ei să n-o întrebe nimic despre seara de sâmbătă. 
Probabil ştiuse că ea era în apartament, altfel Andrew n-ar 
fi avut cum să se afle înăuntru. 

— Mi-a fost dor de tine, continuă Kelly. Mi se pare că 
nici nu mai avem timp să stăm de vorbă. Iar acum, când 
vei face muncă voluntară pentru fundaţie, vom sta și mai 
putin împreună. 

— Întotdeauna se întâmplă câte ceva în perioada asta a anului... 

— Ştiu, de-asta aștept cu nerăbdare petrecerea din 
weekend, dată de compania lui Drew. Apropo, a propus 
ca sâmbătă să rămânem amândouă peste noapte. 

— Să înnoptăm acolo? repetă Jo Marie, trăgând aer în 
piept, tremurător. Numai asta-i mai lipsea... 

— E logic, nu găsești? Putem sta de vorbă toată noaptea, 
ca pe vremuri. 

Expresia lui Kelly deveni visătoare, în timp ce-și ungea 
cu unt felia de pâine prăjită și-și turna o cafea. 

Sperând să-și ascundă stânjeneala, Jo Marie își clăti 
paharul, cătând o scuză care să nu dea de bănuit. 

— M-am gândit şi eu la petrecerea lui Andrew și, sincer, 
simt că n-ar fi cazul să... 

— Nici o vorbă! o întrerupse Kelly grăbită. Ai să vii! Fără 
tine, nici nu mă gândesc să mă duc. Ești cea mai bună pri- 
etenă a mea, Jo Marie Early, așa că vreau să vii cu mine. 
Şi-n plus, știi că nu pot suferi chestiile-astea... 

— Dar, ca soţie a lui Drew, va trebui să participi la 
multe — și nu mă vei avea tot timpul pe-aproape... 

Pe faţa prietenei sale se ivi un zâmbet enigmatic. 

— Ştiu, tocmai de-asta e atât de important să vii cu mine 
măcar acum! 

— Vineri seara nu păreai să ai nevoie de mine. 

Ochii rotunzi și albaștri ai lui Kelly îi aruncară o privire 
neîncrezătoare. 

— Ai înnebunit? Fără tine, m-aș fi simţit îngrozitor de 
stingherită. 

Lui Jo Marie i se părea că și Mark petrecuse cu Kelly 
aproape tot atât de mult timp ca ea. Pe Mark îl dorea Kelly 
cu adevărat, nu pe ea. Dar cum s-o convingă de asta? Se 
îndoia că prietena ei o recunoștea fie și numai faţă de sine. 

— Am să mă gândesc, îi promise ea. Dar, sincer, nu văd 
la ce-ar folosi prezenţa mea acolo. 

— Trebuie să vii, bombăni Kelly, privind în jur necăjită. 
N-aș suporta să mă întâlnesc şi să stau de vorbă cu toți 
oamenii ăia de una singură. 

O privi cu o expresie rugătoare. 

— Promit Să nu-ţi mai cer niciodată nimic. Spune că ai să vii. 
Hai, Jo Marie, te rog, măcar atâta lucru mai fă pentru mine...! 

Se lăsă o tăcere încordată, timp în care pe Jo Marie o 
cuprinse un sentiment de groază. Kelly părea atât de dis- 
trusă, încât n-o lăsa inima s-o mai refuze. 

— Bine, bine, încuviinţă ea, fără tragere de inimă. Dar 
nu-mi face nici o plăcere. 

— N-o să-ţi pară rău, îţi promit! insistă Kelly, cu un zâm- 
bet răutăcios. 

Cu un bombănit dispreţuitor printre dinţi, Jo Marie 
ieşi din bucătărie. Oprindu-se la ușa debaralei, își luă de 
pe umeraș pardesiul vechi. 

— Auzi, Kell, nu uita că săptămâna asta mă duc la Mazatlân. 

Jo Marie era programată să conducă o vizită de fami- 
liarizare în staţiunea mexicană. Avea să zboare cu alţi zece 
agenți de voiaj şi să locuiască la Riviera Del Sol. Hotelul 
de lux sponsoriza vizita în speranța ca agenţii să-i 
folosească serviciile pentru clienţii lor. Voiajul fusese pla- 
nificat cu luni în urmă şi nici n-ar fi putut pica mai bine. Jo 
Marie simţea nevoia să scape de Andrew și Kelly. Se ruga 
ca, până la întoarcere, viaţa ei să fi revenit la normal. 

— Săptămâna asta? întrebă Kelly, scoțând capul pe 
după ușa bucătăriei. Deja? 

— Mă poţi duce cu mașina la aeroport, nu? 

— Sigur, răspunse absentă prietena ei. Dar dacă nu pot, 
o să te ducă Drew. 

Jo Marie simţi un junghi dureros în inimă. 

— Nu e cazul, răspunse ea cu convingere. 

— Nu-l deranjează. 

„Dar mă deranjează pe mine!“ strigă o voce în mintea 
lui Jo Marie, în timp ce bâjbâia la nasturii pardesiului. 
Dacă la ora plecării spre aeroport Kelly nu era acasă, avea 
să-l cheme pe Mark, sau un taxi. 

— Sunt sigură că pe Drew nu l-ar deranja, repetă Kelly. 

— Diseară am să întârzii, răspunse Jo Marie, ignorând 
oferta prietenei sale. 

Nu înţelegea de ce voia Kelly ca ea să-și petreacă tim- 
pul cu Andrew. Dar în ultima vreme se întâmplau atât de 
multe lucruri fără sens... 

Când Jo Marie ajunse la serviciu, în birou mai erau încă două colege. 

— Ai un mesaj, o anunță Paula. Cred că e de la același tip care 
a trecut pe-aici sâmbătă dimineaţa. Ştii, încep să cred că te 
ascunzi de mine. Unde-ai cunoscut unul care arată așa grozav? 

— E logodit, replică Jo Marie, simulând un ton 
nepăsător. 

— Serios? 

Paula își trase scaunul pe rotile spre biroul lui Mark și-i 
dădu bileţelul roz. 

— N-aș fi crezut. Dacă vrei să-mi ştii părerea, arăta de 
parcă ieşise la vânătoare. Se holba la tine ca un nemâncat 
la o prăjitură cu frişcă. 

— Paula! încercă Jo Marie să-i respingă observaţia cu un 
râs forțat. E logodnicul colegei mele de cameră. 

Ridicând din umeri, Paula se retrase cu scaunul înapoi 
la biroul ei. 

— Dacă zici tu... murmură, cu o expresie complet 
neîncrezătoare. 

Jo Marie citi mesajul, unde era trecut numărul de la 
serviciu al lui Andrew, cu rugămintea de a-l suna imediat 
ce avea timp. Făcu ghemotoc hârtia aruncând-o în coșul 
verde de gunoi de lângă birou. Chiar dacă avea să se ducă 
la petrecerea dată de el, o făcea cu de-a sila. Pe plan per- 
sonal, era ferm hotărâtă să-l evite. 

După program, Jo Marie luă cina într-o mică braserie 
de lângă serviciu, apoi porni pe jos spre sediul organi- 
zaţiei Pământ Pentru Viitor. 

Când intră, Jim Rowden, administratorul și purtătorul 
de cuvânt al organizaţiei, vorbea la telefon. În timp ce 
scotea husa de pe mașina de scris, Jo Marie observă o 
mișcare dincolo de geamul mat al ușii. 

Se duse să vadă cine era şi găsi un bărbat brunet, cu 
pălărie de fetru uzată care-i stătea larg pe creștetul capu- 
lui, stând ghemuit în ușa unui birou alăturat. Avea hainele 
ponosite și duhnea a vin prost. 

Ochii li se întâlniră un moment, iar omul își strânse pe 
umeri pulovărul subțire. 

Jo Marie ezită nehotărâtă. Dacă-i spunea să plece, 
vagabondul și-ar fi petrecut noaptea dârdâind în frig, sau 
ar fi găsit alt adăpost clandestin. Pe de altă parte, dacă-i 
dădea bani, era convinsă că nu i-ar fi cheltuit ca să doarmă 
într-un pat. 

— E? insistă el. 

— Du-te la capătul holului, să nu te vadă cineva, 
răspunse într-un târziu Jo Marie. 

Cu o expresie vag surprinsă, omul se ridică şi porni cu 
pași dezordonaţi în lungul coridorului. Jo Marie zâmbi 
mulțumită, în timp ce închidea ușa şi se întorcea la birou. 

Jim închise telefonul, zâmbindu-i în semn de bun- 
venit. 

— Cum te-ar tenta să vii diseară cu mine la o conferinţă? 

— Vin cu plăcere! se grăbi Jo Marie să răspundă. 

Jim își tinu prelegerea în faţa unor oameni de afaceri 
îngrijoraţi, expunându-le diverse date despre pericolele 
dezvoltărilor edilitare haotice. Vorbea simplu și concis, 
fără sentimentalisme. Răspundea sigur pe sine la 
întrebări, definind diferenţa dintre a construi pentru 
viitor și a menţine legătura cu trecutul. Atât Jo Marie cât 
și ascultătorii erau profund impresionați. 

— Te conduc la staţia de autobuz, îi spuse Jim peste câte- 
va ore, după întrunire. Nu vreau să te las singură la ora asta. 

Perspectiva n-o încântase prea mult nici pe ea. 

— Mulţumesc, ţi-aș fi recunoscătoare. 

Jim o luă de braţ și porniră pe strada îngustă, conver- 
sând. 

— Cum ai intrat în activitatea asta? se interesă Jo Marie. 

— Sunt destul de nou în fundaţie, recunoscu el, și 
adevărul e că nu așa ceva îmi doream de la viaţă, mai ales 
din moment ce mi-am tocit coatele pe băncile facultăţii ca 
să-mi iau diploma în biologie. Însă munca asta îmi dă 
posibilitatea de a acţiona direct pentru salvarea unora 
dintre... în fine, mi-ai auzit cuvântarea. 

— A fost minunată. 

— Îmi flatezi amorul propriu, Jo Marie. Sper că nu ne 
părăsești prea curând. 

Jo Marie privi în lungul străzii, întrebându-se când avea 
să vină autobuzul. N-ar fi vrut să întrerupă discuţia. În 
acel moment, un Mercedes albastru opri la bordură și de 
la volan sări afară Andrew. 

— Ce naiba t-a apucat? întrebă el răstit, cu o duritate de-a 
dreptul șocantă. 

— Poftim? replică Jim în locul lui Jo Marie, făcând un 
pas înainte. 

Andrew nu-l luă în seamă, privind-o cu ochi reci şi sfre- 
delitori. 

— De-o oră te tot caut. 

— De ce? i-o întoarse Jo Marie, sfidătoare. Cu ce te 
priveşte pe tine unde sau cu cine sunt? 

— Ştiu eu cu ce mă privește! 

— E vreo problemă, Jo Marie? se interesă Jim, făcând 
încă un pas. 

— Nici una, răspunse ea sec, în timp ce-și încrucișa 
braţele pe piept. 

— Kelly e-ngrozitor de îngrijorată, șuieră Andrew. Îţi 
propun să te urci în mașină, ca să te duc acasă până nu... 

Tăcu încordat câteva momente, apoi expiră scurt. 

— Scuză-mă, n-aveam dreptul să te reped așa. 

Închise portiera, ocolind prin faţa mașinii. 

— Sunt Andrew Beaumont, se prezentă el, întinzându-i 
mâna lui Jim. 

— De la Delta Development? întrebă Jim, cu admiraţie. 
Jim Rowden. Voiam să vă cunosc, ca să vă mulțumesc per- 
sonal pentru Rose's Hotel. 

— Mă bucur că am putut fi de ajutor. Acum, Jo Marie a 
întârziat acasă, iar Kelly mi-a cerut să vin după ea. Ne 
îngrijora gândul că ia autobuzul la ora asta. 

— Recunosc că și eu eram cam îngrijorat, spuse Jim, 
apropiindu-se de Jo Marie. De-asta mă aflu aici. 

În timp ce Andrew deschidea portiera mașinii, Jo Marie 
își luă rămas bun de la Jim. 

— Ne vedem vineri. 

— Distracţie plăcută în Mexic, răspunse el, făcându-i cu 
mâna, după care porni înapoi spre clădire, ridicându-și 
gulerul în ceața subţire a serii. 

Fără o vorbă, Andrew răsuci cheia de contact, se uită în 
oglinda retrovizoare și porni mașina. 

— Nu mi-ai dat telefon, spuse el, în timp ce oprea la un 
stop, întorcându-și spre Jo Marie ochii cenușii, magnetici. 

— Nu, şopti ea, chinuindu-se să nu-și trădeze tulbu- 
rarea. 

— Nu-ţi dai seama cât de important e să disctăm? 

— Nu. 

Îi venea să strige. Cu un efort hotărât, îi evită privirea, 
întorcând capul spre fereastră. 

— Nu vreau să discut cu tine. Nu mai avem ce să ne 
spunem. 

— Jo Marie... 

Andrew îi rostise numele atât de încet, încât nici măcar 
nu era sigură că vorbise. 

Se întoarse din nou spre el, știind că ar fi trebuit să-i 
evite privirea hipnotică, dar așa ceva era imposibil. 

— Vei veni la petrecere? 

— Un timp, va fi greu pentru amândoi... 

— Vei veni? insistă el, încet. 

Încet, Jo Marie dădu din cap. Nu-şi dăduse seama cât 
de încordată era, până acum, când expiră și-și simţi trupul 
destinzându-se parțial. 

— Da, am să... vin la petrecere. 

Ezitarea ei era teribil de elocventă. 

— Cu rochia primită de la mine? 

Incapabilă să articuleze răspunsul, dădu din cap. 

— Te-am visat venind în braţele mele, îmbrăcată cu 
rochia aia, adăugă el cu un tremur în glasul răgușit, apoi 
clătină din cap, parcă regretându-și cuvintele. 

Era o tortură să stea singură cu el, în spaţiul strâmt al 
mașinii. Și nu știa cum l-ar mai fi putut evita, când Kelly 
părea hotărâtă să-i împingă mereu unul spre altul. Dar 
trebuia s-o facă, pentru propria ei linişte sufletească... 
Trebuia! 


Scurtul respiro al călătoriei la Mazatlân trecu repede. 
Sâmbătă seara, Kelly și Jo Marie ajunseră acasă la Andrew, 
care locuia într-o copie reușită a unui conac antebelic. 

Rochia cumpărată de el fu pusă în debaraua dormi- 
torului pe care Jo Marie urma să-l împartă cu Kelly. 
Prietena ei se trânti pe patul cu baldachin, scoțând un 
oftat de mulțumire. 

— Grozavă casă, nu găseşti? 

Un moment, Jo Marie nu răspunse, privind spre rochia 
agățată în debara. 

— Magnifică. 

Era o construcţie cu două etaje, coloane albe imense, 
obloane închise la culoare. Avea fațada spre fluviul 
Mississippi, iar în spate se întindea o grădină enormă. 
Mama lui Andrew manifesta un interes viu faţă de florile 
variate care creşteau acolo din abundență. 

— Drew însuși a construit-o, continuă Kelly, cu mân- 
drie. Nu vreau să spun că el a bătut fiecare cui, dar a venit 
aici zi de zi. Luni întregi... 

— Îmi dau seama... 

— Cred c-ar trebui să ne pregătim. Pot să-ţi spun că 
toată ziua am tremurat de emoție. 

Kelly tremurase de emoție! Pe Jo Marie fu cât pe ce s-o 
bufnească râsul. Nici chiar în Mazatlán nu reușise să-și 
alunge complet groaza. 

Când termină cu machiajul, Jo Marie auzea muzica 
răsunând din sala de recepţie. Kelly ieşise deja. Încordată, 
ieși din cameră și privi din capul scării mulțimea 
oaspeţilor care soseau. Spre surprinderea ei, îl văzu pe 
Andrew așteptând-o la baza scării. 

Ochii li se întâlniră, într-un schimb de priviri tandre. 

— Eşti superbă. 

Glasul lui senzual îi tăie respiraţia, iar Jo Marie nu mai 
putu face altceva decât să zâmbească la rândul ei. 

Luând-o de mână, Andrew i-o potrivi la braţul lui și o con- 
duse în sală. Nu avea încotro, trebuia să se lase îndrumată de 
el, deși felul cum mergeau împreună o stânjenea enorm. 

— Unde e Kelly? întrebă ea încet. Ea ar trebui să te 
însoţească, nu eu. 

— Kelly e în partea cealaltă a sălii, cu Mark. 

Paşii lui Jo Marie şovăiră, în timp ce braţul lui Andrew 
o cuprindea pe după talie. 

— Cu Mark...? 

Nu şi-l putea imagina pe fratele ei venind la acea petre- 
cere, când îi cunoștea părerea despre Andrew. 

Avu ocazia să stea de vorbă cu el abia când reveniră la 
etaj, după ce începuse dansul. ÎI găsi așezat într-un fotoliu 
de mahon tapiţat cu catifea, lângă Kelly. În veci nu s-ar fi 
aşteptat să-l vadă pe Mark îmbrăcat în smoking. Era 
proaspăt tuns şi bărbierit și arăta mai seducător ca 
oricând. 

— Bună, Mark. 

Fratele ei ridică privirea, cu o expresie vinovată. 

— Jo Marie... 

Schimbă o privire scurtă cu Kelly și se ridică, oferindu-i 
locul în fotoliu. 

— Mulţumesc, răspunse ea, scoțându-și sandalele cu 
tocuri înalte. Mă omoară picioarele... 

— Da' ştiu că n-ai dus lipsă de parteneri, remarcă încân- 
tată Kelly. Eşti o vedetă, Jo Marie. Până și Mark a spus că 
nu-i vine să creadă că eşti sora lui. 

— În viaţa mea nu te-am văzut arătând mai atrăgător, 
adăugă Mark. Dar sunt sigur că nici rochia asta n-ai 
cumpărat-o cu banii de buzunar. 

— Nu, răspunse ea, netezind absentă cu mâna mătasea 
albastră. Am primit-o în dar de la Andrew... și Kelly. 
Totuşi, trebuie să recunosc că mă surprinde prezenţa ta 
aici. 

— Andrew m-a invitat personal, replică Mark, cu spatele 
drept ca un vătrai și privirea înainte. 

Fără să înțeleagă, Jo Marie își privi întrebătoare colega 
de cameră. 

— Mark a venit pentru mine, îi explică încet Kelly. 
Pentru că am... am vrut eu să vină. 

— Amândoi am venit pentru tine, Kelly, îi aminti Jo 
Marie. 

— Ştiu, și vă sunt recunoscătoare. 

— Nu vrei să dansăm? o invită Mark, întinzându-i mâna 
— iar când ajunseră la marginea ringului de dans o 
cuprinse în braţe ca și cum ar fi vrut să nu-i mai dea dru- 
mul niciodată. 

Nedumerită, Jo Marie îi urmări cu privirea. Kelly era 
logodită cu Andrew, şi totuși îl privea pe Mark de parcă 
ar fi fost cavalerul în armură care ucidea balauri pentru 
ea. 

Apoi, îl văzu pe Andrew apropiindu-se, încruntat, ca și 
cum l-ar fi nemulţumit ceva. 

— Te căutam. De fapt, începeam să mă întreb dacă voi 
avea ocazia să dansez cu tine. 

Tonul lui iritat sugera că Jo Marie îl evitase anume — 
ceea ce era absolut adevărat. 

— Cred că dansul ăsta îmi aparține, continuă Andrew, 
întinzându-i mâna. 

Pe ring, braţele lui îi cuprinseră talia atât de strâns, 
încât între ei nu mai rămase nici un spaţiu liber. Cu 
mâinile rezemate pe umerii săi musculoși, Jo Marie își 
rezemă capul de pieptul lui lat, oftând mulţumită. 

— E o petrecere minunată, comentă ea. 

— Acum te simţi mai bine? 

— Ce vrei să spui? ridică încet Jo Marie privirea, 
nesigură că înţelesese întrebarea. 

— Săptămâna trecută ai stat pe margine, parcă temân- 
du-te să fii tu însăţi. 

— Săptămâna trecută mă temeam să nu mă recunoască 
cineva de la demonstraţie, explică ea sec. Nu voiam să te 
pun într-o Situaţie neplăcută. 

— Şi săptămâna asta? 

— Astă seară, oricine ne vede își poate da seama că am 
rezolvat de mult orice conflict. 

Îşi ţinea obrazul lipit de cămașa lui apretată, iar 
bătăile neregulate ale inimii lui Andrew o făceau să se 
înfioare. Momentul depășea mult prea rapid limitele 
decente ale intimităţii. Jo Marie se îndreptă, luând 
puţină distanță. 

— Te deranjează că fratele meu dansează cu Kelly? 

Andrew o privi fără expresie. 

— Nu. Aș avea vreun motiv? 

— E logodnica ta. 

Nu-și amintea ca Andrew să-i fi adresat lui Kelly mai 
mult de câteva cuvinte, toată seara. 

Chipul lui se întunecă. 

— Îmi poartă inelul... 

— Şi... şi tii la ea. 

— Da, ţin la Kelly, confirmă Andrew, strângând-o 
dureros de talie. Dintotdeauna am fost apropiați. Poate 
prea apropiaţi... 

Când dansul se sfârși, răsună un val de aplauze politi- 
coase. Jo Marie nu știa cum să scape mai repede. Inventă 
o scuză și se grăbi spre toaletă. Deși vizibil nemulțumit, 
Andrew nu încercă s-o oprească. Era ceva în neregulă. 
Mark n-ar fi trebuit să stea ca un arhanghel al răzbunării 
lângă Kelly, iar Andrew ar fi trebuit să dea măcar un semn 
de gelozie. 

Găsind o ușă cu perdea care dădea pe balcon, Jo Marie 
se strecură tăcută afară, în întuneric. O mișcare îi atrase 
atenţia, făcând-o să-și dea seama că nu era singură. 
Involuntar, nimerise peste doi tineri îndrăgostiţi, 
încleștaţi într-o îmbrăţişare pătimașă. Zâmbind uşor în 
sinea ei, Jo Marie dădu să se retragă la fel de discret pe cât 
venise, când ceva o opri. Un cleşte de gheaţă îi strânse 
stomacul. 

Cei doi îndrăgostiți care se îmbrăţișau cu atâta patimă 
erau Kelly și Mark. 


Capitolul 6 


Jo Marie stătea la fereastra dormitorului, cu palmele 
rezemate pe pervaz, privind spre soarele care răsărea la 
orizontul fără nici un nor. Întorcând capul, se uită la 
Kelly, care dormea, cu o expresie nesigură. În seara tre- 
cută, când se pregăteau pentru culcare, fusese hotărâtă 
să-şi ia prietena la întrebări, dar Kelly turuise tot timpul 
încântată de succesul petrecerii, iar lui Jo Marie îi pierise 
curajul. În fond, ceea ce se întâmpla între Mark și Kelly nu 
era treaba ei. Și-apoi, cu ce drept își judeca fratele și pri- 
etena, când şi ea făcuse același lucru cu Andrew? 

Lumina zorilor se furișa în sus pe scară, când Jo Marie 
închise încet ușa dormitorului. Cu geanta de voiaj în 
mână, se strecură spre ușa de la intrare. Trebuia să-i lase 
pe Andrew și Kelly singuri. 

Un glas puternic o făcu să tresară. 

— Ce-nseamnă asta, mă rog?!? 

Cu un mic țipăt de spaimă, Jo Marie scăpă geanta, 
ducându-și mâna la piept. 

— Andrew, m-ai speriat îngrozitor! 

— Ce făceai? 

— Păi... plecam. 

— Asta am văzut și singur. Vreau să ştiu de ce. 

Privirea lui furioasă o sfredelea, ţintuind-o pe loc. 

— Mă gândeam că tu și Kelly aveţi nevoie să staţi un timp 
împreună și... şi voiam să plec înainte de a se trezi ceilalți. 

Când vorbi din nou, tonul lui Andrew era mai blând. 

— Şi cum te-așteptai să ajungi în oraș? Pe jos? 

— Exact. 

— Dar sunt câteva mile. 

— Un motiv în plus să pornesc din timp. 

Andrew o studie de parcă nu i-ar fi venit să-și creadă 
urechilor. 

— E atât de important să fugi încât preferi să ieși de-aici 
pe furiș, ca o hoaţă, fără să spui nimănui unde pleci? 

Planul se întorsese împotriva ei. Încercând să dispară 
cu discreţie, nu reușise decât să-l ofenseze pe Andrew, 
când avea toate motivele să-i fie recunoscătoare. 

— N-am vrut să fiu nepoliticoasă, deși îmi dau seama că 
aşa am fost. Cred că acum arăt ca un oaspete ingrat. 

Drept răspuns, Andrew își îngustă infim ochii. 

— Oricum, petrecerea mi-a plăcut enorm și niciodată 
nu m-am simţit mai frumoasă, în orice rochie. 

Pe chipul lui se ivi o expresie tulburată. 

— Doar o dată... murmură el absent. Numai o singură 
dată ai fost mai frumoasă. 

Glasul îi era neașteptat de blând. 

Ochii lui Jo Marie se închiseră, cu gene tremurătoare. 
Andrew îi amintea de seara aceea din februarie. Nici unul 
dintre ei nu putea uita sărbătoarea de Mardi Gras. Vraja 
era la fel de puternică și acum. 

— Vino să bei o cafea. 

Ideea de a savura câteva minute de singurătate cu 
Andrew, în lumina zorilor, era prea tentantă. 

Andrew o conduse spre cabinetul lui din fundul casei. 
Mirosea a piele și tutun, în amestec cu parfum de mosc şi 
mirodenii. Pe trei pereţi se înșirau cărți legate în piele. 
Două fotolii cu spătar voltat stăteau oblic în faţa șemineu- 
lui. 

— Stai jos. Vin imediat cu cafeaua. 

Jo Marie se lumină la faţă, văzând pe canapeaua orien- 
tală volumul legat în piele pe care i-l dăruise ea, deschis. 
Când reveni cu cana mare, aburindă, de ceramică, 
Andrew îi urmări privirea spre cartea deschisă. 

— Citeam din ea. E o lucrare minunată. Unde ai găsit 
așa ceva? 

— O ştiam de multă vreme, dar nu existau decât câteva 
exemplare. Pe ăsta l-am reperat acum câteva luni, într-un 
anticariat. 

— E foarte important pentru mine, datorită persoanei 
care mi l-a cumpărat. 

— Nu... 

Făcând ochii mari, Jo Marie clătină din cap. 

— Preţuieşte cartea pentru conţinutul istoric, sau 
admiră fotografiile, dar nu fiindcă o ai de la mine. 

Un moment, Andrew păru gata s-o contrazică, așa că Jo 
Marie se grăbi să continue: 

— Peste zece, douăzeci de ani, când tu încă vei mai citi 
din cartea asta, eu voi fi devenit o fostă prezență 
trecătoare în viaţa ta. Cred că-ţi va fi greu să-ţi amintești 
până şi cum arătam la față. 

— Nu vei fi niciodată o apariţie fugară în viaţa 
mea. 

O spusese cu atâta convingere, încât degetele lui Jo 
Marie se strânseră pe toarta groasă a cănii. 

— Bine, acceptă ea, cu un râs tremurător. Recunosc că 
am năvălit în viaţa ta cu mult înainte să fi făcut Kelly 
prezentările, dar... 

— Dar, o întrerupse Andrew, râzând scurt, se pare că 
eram destinaţi să ne întâlnim. Chiar crezi sincer că vre- 
unul dintre noi va uita noaptea aceea? 

— Nu, răspunse încet Jo Marie. Eu n-am s-o uit nicio- 
dată. 

— Nici eu, murmură el răguşit, pe un ton ca al unui 
jurământ. 

Sorbind o înghiţitură de cafea exagerat de mare, Jo 
Marie puse cu grijă cana pe masă și se ridică. 

— Acum chiar e timpul să plec. 

— Te rog, mai rămâi, îi ceru Andrew. Doar câteva 
minute mai stai cu mine. De-atâtea ori am stat în camera 
asta, singur, gândindu-mă la tine... Mereu speram ca, într-o 
zi, Să stăm împreună aici. 

Frumuseţea cuvintelor lui îi frânse inima. Și ea își 
făcuse atâtea fantezii... Kelly urma să-l aibă toată viaţa. Jo 
Marie nu avea dreptul decât la aceste câteva momente. 

— Bine, mai rămân, acceptă ea, cu o vibraţie 
emoţionată în voce. 

— La momentul potrivit, am să te duc eu cu maşina în 
Oraș. 

Dând din cap, Jo Marie își termină cafeaua. 

— Aici e atâta liniște... Am senzaţia că ajunge doar să-mi 
las capul pe spate, să închid ochii, şi voi adormi imediat. 

— Hai... o încurajă el, în șoaptă. 

Zâmbi. Nu voia să adoarmă, pierzând acele neprețuite 
momente cu el. Clătină din cap. 

— Nu, mai bine vorbește-mi despre tine. Vreau să ştiu 
totul. 

Andrew zâmbi amar. 

— Te-aș plictisi. 

— Plictiseşte-mă! 

Apoi râse scurt, neîncrezător: 

— N-ai nici O şansă! 

— Bine, dar reazemă-ţi capul pe spate, închide ochii și 
lasă-mă să încep prin a-ţi spune că am avut o copilărie 
fericită, cu doi părinţi care s-au iubit mult. 

Așa cum îi ceruse, Jo Marie își rezemă capul de spătarul 
fotoliului și închise ochii. 

— Şi părinţii mei au fost minunati. 

— Dar creșterea într-o familie ideală are și ea neajun- 
surile ei, continuă Andrew, încet. Când a sosit vremea să 
mă gândesc la o soţie și la întemeierea unui cămin, mă 
chinuia mereu teama că nu voi fi la fel de fericit ca părinţii 
mei. Îmi doream o sotie blândă și docilă, dar care nu se 
teme să lupte pentru valorile în care crede, chiar dacă ar 
avea de înfruntat cea mai îndârjită opoziţie. Voiam pe 
cineva cu care să-mi pot împărtăşi bucuriile și grijile. O 
femeie frumoasă nu numai pe din afară, ci și pe 
dinăuntru. 

— Kelly e așa... 

Cuvintele aproape se opriră în gâtul lui Jo Marie. Kelly 
corespundea perfect descrierii lui Andrew, și chiar mai 
mult. Oricât de dureros era, Jo Marie înţelegea de ce 
Andrew o ceruse în căsătorie pe colega ei de cameră. Pe 
lângă alesele ei calităţi personale, Kelly avea bani, iar 
Andrew n-ar fi bănuit-o niciodată că se măritase cu el din 
interes. 

— Da, Kelly este așa... confirmă el cu o tristeţe care o 
făcu pe Jo Marie să deschidă ochii. 

O clipă, se întrebă dacă Andrew îi văzuse pe Mark și 
Kelly sărutându-se pe terasă. Dacă-și plăsmuise în minte 
imaginea unei femei perfecte, o asemenea descoperire 
risca să-l distrugă. 

Hotărâtă să schimbe subiectul, Jo Marie se așeză mai 
bine în fotoliul de piele, privindu-l pe Andrew. 

— Kelly mi-a spus că singur ai construit casa asta. 

Pe chipul lui se întipări un amuzament cam ciudat, 
sumbru. 

— Da, munca a început în primăvară. M-a ajutat să nu 
înnebunesc. 

— Să nu înnebunești? repetă Jo Marie, nedumerită. 

— Vezi tu, în februarie, pentru doar câteva momente, 
am simţit că-mi găsisem femeia ideală. Dar după aceea am 
pierdut-o. Dumnezeu mi-e martor cât am încercat s-o 
găsesc din nou. Am angajat chiar și un detectiv. Luni de 
zile a căutat-o, prin toate spitalele din oraș. Pe-atunci, 
crezusem că era soră medicală. 

Jo Marie simţi că i se umezeau ochii. Nici un moment 
nu se așteptase ca Andrew să fi făcut asemenea eforturi ca 
s-O regăsească. 

— Un timp, am fost convins că-mi pierdusem minţile. 
Numai munca la casă m-a ajutat să-mi ocup timpul până 
când aveam s-o găsesc din nou. Fiecare cameră am con- 
struit-o cu gândul numai la ea. 

Altfel spus, construise casa pentru ea. De aceea se 
simţise atât de binevenită între pereţii ei. Cum să fi bănuit 
motivul? 

— Uneori, murmură ea, cu voce nesigură, oamenii își 
construiesc tot felul de iluzii, iar când se confruntă cu 
realitatea îi așteaptă o dezamăgire inevitabilă. 

— Nu şi de data asta, o contrazise blând Andrew. 

— Mă întrebam unde-aţi dispărut! 

În prag apăruse Kelly, cu ochii cârpiţi de somn. 

— Nu-i aşa că e o dimineață minunată? Soarele 
strălucește pe cer, o nouă zi frumoasă ne așteaptă. 

Jenată, Jo Marie își dezdoi picioarele de sub trup, 
încălţându-se din nou. 

— Ce oră e? 

— Opt fără un sfert, răspunse Andrew. 

— Dacă n-aveţi nici o obiecţie... murmură Kelly, între- 
rupându-se pentru a căsca de-i trosniră fălcile, eu aș vrea 
ca-n dimineaţa asta să mă reped până la spital. Vreau să 
vizitez un... anumit pacient. 

„Un pacient, sau un anumit medic?“ îi veni lui Jo Marie 
s-o întrebe. În seara trecută, fratele ei menţionase că a 
doua zi intra de gardă. 

— Nici o problemă, răspunse Andrew. De fapt, și eu mă 
gândeam să mă duc în oraș. Într-o zi ca asta, nu există 
plăcere mai mare decât o plimbare prin cel mai frumos 
oraş din lume. Nu te superi dacă te însoțesc, nu-i așa, Jo 
Marie? 

Îi venea să strige de fericire — dar, în același timp, s-ar 
fi repezit să-i zgâlţâie pe amândoi, pentru o asemenea ati- 
tudine inconștientă faţă de propria lor relaţie. 

— Cu plăcere... murmură ea. 

După ce o lăsară pe Kelly în faţa Spitalului Tulane, 
Andrew întrebă: 

— Te frământă ceva? 

— Cred că Kelly se duce să se întâlnească... cu Mark, 
răspunse Jo Marie, cu amărăciune. 

— Și eu cred. 

Îl privi surprinsă. 

— Şi nu te deranjează? 

— Ar avea de ce? replică Andrew, cu o privire nedume- 
rită. 

În veci nu l-ar fi crezut în stare să fie atât de orb. 

— Mă aşteptam să te înfurii...! 

Andrew zâmbi scurt: 

— Ei, uite că nu mă înfurii. Şi acum spune-mi, unde vrei 
să iei micul dejun? La Brennan's? 

Jo Marie se simţea prinsă într-un labirint de drumuri 
fără sens și fără nici o ieșire. 

— Nu mai înțeleg nimic! strigă ea frustrată. Nu ești 
supărat că Mark și Kelly sunt impreună? 

Scurt, Andrew aruncă o privire în direcţia ei. 

— Vei înţelege la momentul potrivit. 

Răspunsul lui nu avea nici o logică, dar în ultima lună 
parcă toți începuseră să se comporte irațional. Jo Marie 
nu se crezuse niciodată opacă la minte, dar se vedea clar 
CĂ așa era. 


Micul dejun la Brennan's era un deliciu renumit în tot 
Sudul. După aceea, ţinându-se de mână, se plimbară pe 
străzile liniștite ale Cartierului Francez. Vizitară Jackson 

Square, unde dădură de mâncare la porumbei. Inima lui Jo 
Marie trepida de iubire. Se lumină toată la faţă de fericire, 
când braţul lui Andrew îi cuprinse cu cel mai natural gest 
umărul, ca și cum ar fi pecetluit-o cu sigiliul protecţiei lui. 

— Îmi place atât de mult să fim împreună, spuse el, cu 
deplină sinceritate. Eşti genul de femeie care se simte la 
fel de firesc la un bal formal, sau la pescuit, cu blugii 
suflecaţi. 

— Nu sunt Huck Finn, îl tachină ea. 

— Nu, zâmbi Andrew, intrând în joc, ești doar Florence 
Nightingale a mea, femeia care mă obsedează de nouă 
luni încoace. 

Jenată, Jo Marie își potrivi mai bine cureaua poșetei de 
piele pe umăr. 

— Întotdeauna am crezut că visele se risipesc, mai ales 
în lumina necruțătoare a zilei și a realităţii. 

— În mod normal, ţi-aș da dreptate, răspunse Andrew 
îngândurat, dar nu și de data asta. Există momente atât de 
rare în viaţa cuiva, încât uneori nu putem fi siguri că le 
recunoaștem drept ceea ce sunt. Dar cu privire la tine, la 
noi, la noaptea aceea, nu am nici o îndoială. 

— Nici una? întrebă Jo Marie, aproape nerecunoscân- 
du-și propria voce. 

— Nici cea mai mică. 

Şi-atunci, de ce-i mai purta Kelly inelul? Cum putea Andrew 
să se uite la ea cu atâta emotie, pentru ca imediat după aceea 
să-i ceară altei femei să-și trăiască viața împreună cu el? 

Parcurseră distanța până la apartamentul fetelor într-o 
tăcere destinsă. Andrew introduse mașina în parcare și 
opri motorul. Jo Marie rămase cu privirea drept înainte. 
Spera ca Andrew să n-o însoţească înăuntru. Când erau 
singuri în casă, atmosfera devenea inflamabilă. 

— Mulţumesc, de-aici mă descurc singură, spuse ea, 
încercând să evite ispita. 

— Prostii, replică Andrew și, deschizând portiera, îi luă 
geanta de voiaj. 

Când intră în apartament, Jo Marie avu senzaţia că i se 
înmuiau genunchii. Un sentiment apăsător îi împovăra 
inima. Drapetriile erau trase, semiobscuritatea făcând să 
domnească o atmosferă cu atât mai intimă. 

— Am să-ţi mulțumesc pentru atâtea, începu ea, ner- 
voasă, sperând ca Andrew să înțeleagă aluzia. Un simplu 
cuvânt de mulţumire mi se pare prea puțin... 

În spatele ei ușa se închise, făcând să i se oprească res- 
piraţia. 

— Unde vrei să pun geanta? 

Hotărâtă să nu complice și mai mult situaţia, Jo Marie 
nu se clinti din loc. 

— Las-o acolo. 

În timp ce punea geanta jos, în ochii lui Andrew se 
aprinse o furie mocnită, dar amuzată. 

— N-am ce să fac, șopti el, în timp ce mâna îi aluneca 
încet, aproape fără voie, de-a lungul mijlocului ei. Înfurie-te 
pe mine mai târziu. 

Toate protestele pieriră în clipa gând gurile li se împre- 
unară într-un sărut pătimaș. Jo Marie întoarse capul, pier- 
dută într-o ceaţă iraţională, în timp ce se agăța de el, cu 
ochii plini de lacrimi. Cele mai negre temeri ale ei se ade- 
vereau. Și, mai rău, nu avea nici o putere să-l oprească. 
Scoase un suspin slab, scrâșnit, căutând disperată să-și 
stăvilească torentul emoţiilor. 

Andrew încremeni. Îi cuprinse faţa în mâini, contem- 
plându-i obrajii brăzdaţi de lacrimi. 

— Jo Marie, şopti el cu glas chinuit. Nu plânge, iubirea 
mea, te rog, nu plânge. 

Cu nemărginită tandrete, începu să-i șteargă lacrimile 
cu sărutări — o serie de sărutări prelungi, îmbătătoare, 
ameţind-o și mai mult. 

— Te rog... 

Adunându-și ultimele puteri, Jo Marie se desprinse din 
îmbrăţişare. 

— Mi-am dat cuvântul că asta nu se va mai întâmpla, 
șopti ea, nefericită. 

— Jo Marie... 

Tonul lui răgușit îi trăda adâncimile tumultului din suflet. 

— Ascultă-mă... 

— Ce rost ar avea? întrebă ea, cu un suspin tremurător. 
Eşti logodit cu cea mai bună prietenă a mea. Ceea ce simt 
eu, ce simţi și tu, nu e binevenit, atâta vreme cât Kelly îti 
poartă inelul. 

Cu un efort hotărât, îl privi printre lacrimi. 

— Ar fi mai bine să nu ne mai vedem... cel puţin, până 
ești sigur ce doreşti... sau pe cine dorești... 

Andrew își împinse o mână prin păr, cu un gest nervos, 
smucit. 

— Ai dreptate. Trebuie să lămuresc odată toată 
încurcătura asta... 

— Promite-mi, Andrew, că nu vei mai încerca să mă vezi 
până nu te hotărăști ce vrei. Nu mai suport... 

Își şterse obrajii de lacrimi, cu vârfurile degetelor. 

— Vreau ca dimineaţa când mă scol să mă pot privi în 
oglindă. Nu vreau să-mi fie silă de mine însămi. 

Gura lui Andrew se strânse cu înverșunare. Părea gata 
s-o contrazică. Trecură câteva momente încordate, până 
când, încet, clătină din cap. 

— Nu meriti să treci prin toate astea. Într-o zi, iubirea 
mea, vei înțelege. Deocamdată, încearcă doar să ai 
încredere în mine. 

— Un singur lucru îţi cer, continuă Jo Marie, neputân- 
du-i înfrunta privirea. Nu mă mai atinge și nu mai căuta să 
mă vezi, atâta vreme cât Kelly îți poartă inelul. E nedrept 
fată de fiecare dintre noi... 

— Nu vreau să plec și să te las așa... 

— N-o să mi se întâmple nimic, murmură ea, nefericită. 
Și nici nu pot face nimic. Totul depinde numai de tine, 
Andrew. Totul. 

Abătut, Andrew dădu din cap, după care adăugă, pe un 
ton de promisiune: 

— Voi lua măsurile necesare chiar azi. 

Uşa se închise în urma lui, iar Jo Marie oftă prelung, 
descărcându-și toate emoţiile adunate în suflet. 

Andrew îi ceruse să aibă încredere în el. Avea 
încredere, din toată inima. O iubea, nu mai încăpea nici o 
îndoială. Urma să-i explice totul lui Kelly, iar ea nu avea 
de ce să-și mai facă griji. În ultima vreme, Kelly părea mai 
atrasă de Mark și poate... poate numai, n-avea să sufere, 
acceptând că nici Andrew și nici Jo Marie nu plănuiseră 
tot ceea ce se întâmplase. 

Când ușa se deschise în sfârşit, Jo Marie se ridică în 
picioare, trăgând adânc aer în piept, ca să se calmeze. 

Kelly intră în apartament, cu ochii în pământ, evitân- 
du-i privirea. 

— Bună... o salută Jo Marie, cu o voce ezitantă. 

Obrajii lui Kelly erau roșii și pătaţi; în ochi îi luceau 
lacrimi. 

— S-a întâmplat ceva...? 

— M-am certat cu Drew, atâta tot. 

Kelly ridică mâna pentru a-și aranja părul, iar în acel 
moment, Jo Marie simţi un junghi în stomac. 

Andrew se hotărâse. 

Pe degetul lui Kelly, inelul lui de logodnă scânteia în 
lumina soarelui. 


Capitolul 7 


Cum, necum, Jo Marie reuși să răzbească de-a lungul 
următoarelor câteva zile. Nu-l mai vedea pe Andrew și 
găsea diverse scuze ca s-o evite pe Kelly. După ce pleca de 
la birou, se ducea la sediul P.P.V., ajutându-l pe Jim. 
Prietenia lor se strânsese. Jim o făcea să râdă când i-ar fi 
fost atât de ușor să plângă. Dar vorbea mai mult el. Jo 
Marie se simţea ca o frunză în vânt, aruncată încoace și- 
ncolo. 

Kelly stătuse posomorâtă toată săptămâna. Părea 
gata-gata să izbucnească în plâns la cea mai mică provo- 
care. Mark trecuse pe la ele numai o dată, prilej cu care 
păruse un vulcan în prag de eruptie. Plecase după ce o 
așteptase pe Kelly un sfert de oră, învârtindu-se agitat 
prin living. 

Iar Andrew... da, cu Andrew, slavă Domnului, reuşise 
să evite orice confruntare. ÎL văzuse numai o dată, iar 
privirea din ochii lui îi zdrobise inima. Mesajul chinuit se 

citea clar — dorea cu disperare să-i vorbească — însă Jo 
Marie clătinase din cap cu tristețe, indicând că era 
hotărâtă să se ţină de cuvânt. 


Când Jo Marie intră în casă, Kelly ridică privirea dinspre 
cartea pe care o citea. Ochii roșii și umflaţi indicau clar că 
plânsese, dar nu spuse nimic, şi nici Jo Marie n-o iscodi. 

— Sper că a mai rămas ceva pentru cină, începu ea, cu 
veselie silită. Mor de foame. 

— N-am pregătit nimic, răspunse Kelly, cu un calm 
amenințător. De fapt, cred că-s cam bolnavă. Mă doare 
îngrozitor stomacul. Cred că fac o baie și mă culc. 

Jo Marie dădu din cap, înțelegând că baia nu era decât 
O scuză ca să iasă din cameră. 

Când Kelly reveni în bucătărie, Jo Marie pusese două 
tacâmuri și turna supa fierbinte în farfurii. 

— Cina e servită! anunţă ea. 

Kelly studie masa, apoi îi adresă prietenei sale un zâm- 
bet tremurător. 

— Îţi mulţumesc pentru osteneală, dar nu mă simt în 
stare să mănânc nimic. 

Cu un oftat abătut, Jo Marie se întoarse spre ea. 

— Cât o să mai continuăm cu teatrul ăsta, Kell? Avem de 
vorbit, ştii foarte bine. 

— Nu în seara asta, te rog. Nu astă-seară. 

Se auzi soneria, iar pe faţa chinuită a lui Kelly se 
întipări panica. 

— Nu vreau să văd pe nimeni, anunţă ea și fugi în dor- 
mitor, închizând ușa. 

Nemulţumită, Jo Marie se duse să deschidă. Dacă era 
Andrew, avea de gând să-i explice că prietena ei se simțea 
rău, fără să-l invite în casă. 

— Sărbători fericite...! o salută sarcastic Mark, cu chipul 
tras de oboseală. 

— Bună... 

Jo Marie îl privi atentă. Fratele ei arăta îngrozitor. 
Ridurile mărunte din jurul ochilor indicau că în ultima 
vreme nu mai dormise aproape deloc. Părea să fie 
epuizat, atât fizic cât şi psihic. 

— Kelly e pe-aici? întrebă el, așezându-se pe canapeaua din living. 

— Da, dar s-a culcat. Cred că nu se simte prea bine. 

Mark ridică din umeri, învins. 

— Vrei să mănânci ceva? Pari să nu mai fi luat o masă 
decentă de nu știu când... 

— Nici n-am luat, confirmă el, trecând nepăsător în 
bucătărie, unde își trase un scaun la masă. 

În timp ce Mark lua lingura de supă, Jo Marie observă 
în ochii lui aceeași nefericire deznădăjduită pe care o 
citise în expresia lui Kelly. 

— Ne-am certat, murmură el. 

— Tu și Kell? 

— l-am spus niște lucruri îngrozitoare. 

Rezemându-și cotul pe masă, Mark începu să-și maseze 
șaua nasului, nervos. 

— Nu ştiu ce m-a apucat. Strigam la ea, şi parcă n-aş fi 
fost eu însumi... 

— V-aţi certat pentru ceva important? 

Mark își îndreptă umerii, în defensivă. 

— Mda, dar asta ne priveşte numai pe noi. 

Şi atacă înverșunat sandvișul cu pâine prăjită şi brânză. 

— Eşti îndrăgostit de Kelly, nu-i așa? 

Îngândurat, Mark ezită, cu o expresie posomorâtă, 
greu de descifrat. 

— Dacă sunt îndrăgostit de Kelly? Știu şi eu...? 

— E clar că ţii la ea. 

— Şi la pisica mea ţin, replică el rece, cu chipul 
înăsprindu-i-se. Are ceea ce-și dorește — bani. Uită-te 
numai cu cine se mărită. Nu-i ajunge propria ei 
avere, a luat-o în colimator și pe-a lui Nea Tezaur- 
Naţional. 

Bărbia lui Jo Marie începu să tremure, într-un suprem 
efort de a nu-și trăda reacţia. 

— O cunoşti pe Kelly, ştii bine că nu e așa... 

— Oare o cunoaște cineva cu adevărat pe Kelly? 

Glasul lui Mark era încordat ca un arc. Pe lângă gură și 
nas i se adânciseră riduri cinice. 

— Ţi-a spus că ea și Drew au stabilit data nunţii? întrebă 
el, cu glasul greu de dispreț. 

Pe Jo Marie o străbătu un junghi de durere, până în 
adâncul sufletului. 

— Nu, nu mi-a spus... 

Cu privirea în pământ, se strădui să-şi stăpânească 
tremurul mâinilor. 

— Se pare că-și vor oficializa relația după începutul 
anului. Au plănuit o nuntă de primăvară. 

— Ce... frumos... murmură Jo Marie, aproape înecându-se 
cu cuvintele. 

— Ei bine, tot ce pot spune e că ăștia doi se merită unul 
pe altul, declară Mark, aruncând sandvișul cu brânză 
topită pe farfurie. Cred că mi-a trecut și foamea. 

Jo Marie se ridică o dată cu el, privind spre masă. Nici 
unul dintre ei nu-și terminase sandvișurile și supa. 

— Şi mie, spuse ea, înghițindu-și nodul din gât. 

În living, Mark privi pentru a doua oară spre ușa 
închisă a dormitorului. 

— Am să-i spun lui Kelly că ai trecut pe-aici. 

O secundă, lui Jo Marie i se păru că Mark nici n-o auzise. 

— Nu... murmură el, după câteva momente. Poate e 
mai bine să lăsăm lucrurile așa cum sunt. Noapte bună, 
surioară, şi-ţi mulțumesc pentru cină. 

Rezemându-se de ușă, în urma lui, Jo Marie trase 
zăvorul, cu un oftat prelung, chinuit de durere. Nu-și mai 
putea înfrâna lacrimile. 


— Te caută pe linia unu, o anunţă Paula pe Jo Marie, de 
la biroul ei. 

— Mulţumesc. 

Jo Marie apăsă pe butonul telefonului și ridică recep- 
torul la ureche. 

— Aici Jo Marie Early, vă pot ajuta cu ceva? 

— Jo Marie, Jim la telefon. Sper că nu te deranjează că 
te caut la serviciu. 

— Nici o problemă. 

— Bine. Ascultă, parcă spuneai ceva despre o cafea, iar 
eu am răspuns ceva în legătură cu o cină... 

Ezitarea lui Jim o surprinse. 


LOGODNICUL ALTEI FEMEI 117 


— Da, îmi amintesc. 

— Ce-ai zice de miercurea asta? continuă el. Am putea 
petrece o seară plăcută. 

Jo Marie nu stătu pe gânduri. 

— Sunt convinsă că va fi foarte plăcută. 

— Bine, răspunse Jim, mulţumit. Putem ieși miercuri 
seara... sau ai prefera vineri? 

— Miercuri e perfect. 

Jo Marie se îndoia că ar mai fi putut simţi vreodată acea 
atracție pătimașă și profundă pe care i-o inspirase 
Andrew, dar nici Jim nu era un fitecine. 

— Atunci, ne vedem miercuri. La revedere, Jo Marie. 

— La revedere, Jim, şi-ţi mulțumesc. 

Când reveni acasă, o dureau picioarele și avea jun- 
ghiuri în şale. 

— Mi s-a părut mie că te-aud intrând... comentă Kelly 
apărând în ușa bucătăriei, în halat și papuci. 

— Cum te simţi? 

Prietena ei ridică din umeri, fără convingere. 

— Mai bine... 

— Ai Stat acasă? 

— Mda... răspunse Kelly, așezându-se pe canapeaua din living. 

— Aseară a trecut Mark pe-aici, spuse Jo Marie pe un 
ton indiferent, așteptându-i reacţia; Kelly nu răspunse. A 
spus că v-aţi certat rău. 

— Nici nu mai facem altceva — ne certăm tot timpul. 

— Nu ştiu ce ti-a spus, dar pe urmă s-a simţit prost. 

Ochii lui Kelly luciră trist, iar gura i se arcui într-o 
încercare de zâmbet strepezit. 

— Ştiu că n-a făcut-o cu intenţie. E frânt de oboseală, 
muncește ca un nebun. 

Auzind-o, Jo Marie își dădu seama că în ultima vreme 
nu-și prea văzuse fratele. De obicei, găsea diverse pre- 
texte ca să treacă pe la ele de câte două, trei ori pe 
săptămână. Cu excepţia serii precedente, nu le mai 
vizitase decât de vreo două ori după Thanksgiving. 

— Cred că de zile întregi n-a mai luat o masă ome- 
nească, urmă Kelly. E un medic atât de bun, Jo Marie, 
fiindcă tine aşa de mult la pacienţi. Chiar și la cei despre 
care ştie că nu mai au nici o șansă. Sunt soră, am văzut 
cum se feresc ceilalți medici să se implice sufletește. Dar 
Mark, niciodată, el e mereu apropiat de bolnavi. 

Vocea îi tremura necontrolat. Se  întrerupse, 
mușcându-și buzele, până își regăsi calmul. 

— În seara trecută voiam să-i vorbesc, și ştii unde l-am 
găsit? La pediatrie, ţinând în braţe un băieţel care suferă de 
cancer în ultima fază. ÎL legăna, spunându-i că n-o să-l mai 
doară multă vreme. De pe culoar, l-am auzit vorbindu-i 
despre Paradis şi despre faptul că acolo nu mai există nici 
o durere. Mark e un medic extraordinar și un om minunat. 

„Și te iubește atât de mult, încât se usucă pe picioare“, 
adăugă Jo Marie în sinea ei. 

— Ieri era frustrat şi nervos și s-a descărcat pe mine. Un 
timp, am fost distrusă, dar acum mi-a trecut. 

Ibricul începu să șuiere, iar Jo Marie se duse în 
bucătărie, de unde reveni cu două cafele aburinde. 

— Mulţumesc, spuse Kelly, luminându-se la faţă. 

— Ai vrea să discut eu cu Mark? se oferi Jo Marie, cu sinceritate. 

— Nu, o s-o descurcăm singuri. 

La auzul soneriei, schimbară o privire. 

— Nu aşteptam pe nimeni, murmură Kelly, privindu-și 
jenată ţinuta. Prefer să nu mă arăt așa că, dacă nu te 
superi, am să mă retrag în camera mea. 

Ultimul om pe care s-ar fi așteptat Jo Marie să-l vadă la 
ușă era Andrew. Expresia de bun venit i se şterse din ochi, 
în timp ce li se ciocneau privirile. Jo Marie simţi că i se 
usca gâtul, iar obrajii palizi i se aprindeau cu repeziciune. 

Andrew ridică mâna, ca și cum ar fi vrut s-o atingă. În 
schimb, strânse pumnul și îl cobori pe lângă trup, 
răzgândindu-se. 

— Kelly e gata? întrebă el, după un moment de încordare. 

Jo Marie nu se mișcă, tăindu-i calea. ÎI privi cu ochii 
lipsiţi de expresie. 

— Gata...? repetă ea. 

— Da, în seara asta mergem la operă. „Carmen“, de 
Bizet, adăugă el, de parcă ar fi avut vreo importanță. 

— Vai de mine...! 

Jo Marie făcu ochii mari. Era clar, Kelly uitase de întâl- 
nire. Biletele la pretenţioasa montare se vânduseră de 
săptămâni de zile. Prietena ei trebuia să se ducă neapărat. 

— Intră, mă duc s-o întreb. 

Şi, rezemându-se de tocul ușii dormitorului, o anunţă: 

— A venit Andrew. 

— Drew? 

— Drew pentru tine, Andrew pentru mine, răspunse 
tăios Jo Marie. Aveţi bilete la „Carmen“. 

Kelly se plesni peste frunte. 

— O, Doamne, am uitat complet...! 

— Și ce-ai să faci? 

— Am să-i explic, ce altceva pot să fac? se răsti Kelly. 

Jo Marie o urmă în living. La vederea lui Kelly în halat 
și papuci, Andrew făcu ochii mari. 

— Eşti bolnavă? 

— De fapt, mi-am mai revenit. Drew, te rog să mă ierti, 
am uitat complet de seara asta... 

Andrew își consultă ceasul de aur, încruntat. 

— Kelly poate să facă un duș și să se îmbrace în câteva minute, 
spuse răstit Jo Marie, ghicind ce se pregătea prietena ei să propună. 

— Mi-e imposibil să fiu gata în patruzeci și cinci de 
minute, replică ea. Nu e decât o singură soluţie. Jo Marie, 
trebuie să te duci în locul meu. 

Peste lățimea camerei, privirile celor doi se întâlniră. 
Pe trăsăturile lui Andrew nu se citea nici o emotie, iar 
ochii lui cenușii scăpărau provocator. 

— Nu pot, spuse hotărâtă Jo Marie. 

— De ce? 

Două perechi de ochi o studiau cu atenţie. 

— Am... 

Căută înnebunită o scuză. 

— Am de copt fursecuri pentru Clubul de Științe. Avem 
o întrunire sâmbătă și va fi ultima înainte de Crăciun. 

— Parcă știam că lucrai sâmbăta, interveni Andrew tăios. 

— Din două în două sâmbete. 

Kelly o privi cu o expresie ciudată, apoi oftă exagerat de adânc. 

— Ei, se pare că trebuie să mă duc. Am să mă grăbesc 
cât pot de tare. 

Și se întoarse în dormitor, grăbită, lăsându-i pe Jo 
Marie și Andrew împreună. 

— Cum o mai duci? întrebă el, efectiv devorând-o cu privirea. 

— Bine, răspunse ea, pe un ton rigid. 

Nu mintea decât puţin. Îi despărțea doar o cameră, dar 
parcă ar fi fost o distanţă de ani-lumină. 

— Dacă mă scuzi, eu merg să mă apuc de fursecurile alea... 

Spre deznădejdea ei, Andrew o urmă în bucătărie. 

— Ce şanse am să primesc și eu o cafea? întrebă el, cu 
un zâmbet fudul. 

Fără să-i răspundă, Jo Marie scoase o cană din dulap. 
Turnă în ea granulele, adăugă apă fierbinte și duse cana 
în living, trecând pe lângă el. 

Andrew luă cana și reveni cu ea în bucătărie. 

— De câteva zile voiam să-ţi vorbesc. 

— Ai luat hotărârea. 

— Jo Marie, crede-mă, să discuţi serios cu Kelly nu e 
atât de uşor pe cât ar părea. Toată încurcătura asta s-ar 
rezolva cu ajutorul câtorva lucruri pe care nu am liber- 
tatea să ţi le explic. 

— Te și cred... replică ea, cu gura plină de gustul amar al furiei. 

— Nu poţi avea încredere în mine? 

Vorbise abia auzit și, un moment, Jo Marie nici măcar 
nu fu sigură că-l auzise bine. 

Glasul lui deveni rugător. 

— Jo Marie, ştiu cum ţi se par toate astea. Cel puţin 
dă-mi o şansă să-ţi explic. Ia cina cu mine, mâine seara. 
Jur că nici măcar n-am să te ating. Voi lăsa totul la lati- 
tudinea ta. Ora. Locul. Tu hotărăști. 

— Nu, clătină ea din cap, disperată. Nu pot. 

— Jo Marie... 

Făcu un pas spre ea, apoi încă unul, până ajunse atât 
de aproape încât respiraţia lui întretăiată începu să-i 
răsfire părul. 

Jo Marie se răsuci în loc, retrăgându-se din bucătărie. 

— Nu-mi vorbi așa. Săptămâna trecută mi-am dat seama 
că sentimentele tale pentru Kelly sunt mai puternice. 
Încerc să mă împac cu situaţia, așa cum pot... 

Degetele lui Andrew se albiseră de încordare. Arăta ca 
un om nevinovat în fața plutonului de execuţie — încor- 
dat, resemnat, cu furia și neîncrederea întipărite pe faţă. 

— Nu-ţi cer decât să ai răbdare. La momentul potrivit, 
vei înţelege totul. 

— Ai de gând să încetezi? replică ea, furioasă. Vorbești 
în şarade şi niciodată nu le-am putut suferi. Nu știu decât 
că există patru oameni care... 

— Cred că așa e bine, îi întrerupse Kelly, intrând. 
Făcuse duș, își uscase părul şi se îmbrăcase în timp 
record. 

Jo Marie își înghiți gustul amar al geloziei, privind cum 
expresia tulburată se ştergea de pe chipul lui Andrew. 

— Arăţi splendid, abia reuși ea să îngaime. 

— Nu vom întârzia, mai spuse Kelly, în timp ce ieșea. 

— Nici o grijă, murmură Jo Marie, inspirând adânc, 
tăios. N-ai să mă găsești trează; cad de pe picioare. 


Cina cu Jim, în seara următoare, fu singurul moment 
plăcut al unei zile ce se prelungise searbădă și deprimantă. 

— Să nu mă aștepți cu mâncarea, am o întâlnire, îi spu- 
sese ea lui Kelly, dimineaţa la plecare. 

Așa cum se așteptase, întâlnirea cu Jim era ca o oază în 
mijlocul pustiului. Umorul lui subtil oferea antidotul 
ideal pentru durerea din inima ei. 

— Îmi spui şi mie ce te necăjește? o întrebă delicat Jim, 
la desert. 

— Cum, și să dau apă la șoareci peste plăcinta asta deli- 
cioasă cu lămâie? 

Jim îi zâmbi cu înţelegere și încurajare. 

— Când ești gata, îţi stau la dispoziţie. 

— Mulţumesc. Și-acum, care e surpriza cu care m-ai 
ameninţat toată seara? întrebă ea, schimbând subiectul. 

— E vorba de luncile pentru care luptăm de-o lună 
încoace. Am vorbit azi cu un senator și va propune un 
proiect de lege care va transforma teritoriul în parc național. 

— Jim, dar e minunat! 

Era primul lui succes, făcându-l să zâmbească radios de 
mândrie. 

— Desigur, încă nu s-a stabilit nimic, dar m-ai ascultat 
ținând două discursuri despre lunci și am considerat că e 
cazul să știi din timp. 

— E o mare cinste pentru mine. 

Jim îi strânse uşor mâna, peste masă. 

— Ești o femeie extraordinară, Jo Marie. Tie simt că nu 
pot să-ţi ascund nimic. 

Complimentele o făcuseră întotdeauna să se simtă 
stânjenită, dar Jim părea absolut sincer. Cu un mare efort, 
Jo Marie reuși să-i mulțumească, zâmbind. 

În drum spre birou, Jim o tinu cu un braţ pe după 
umeri. Sărutul, la despărţire, fu blând și liniștitor. Dar nu 
se compara cu sărutările lui Andrew, iar Jim nu avea 
puterea de a provoca aceleași reacții pătimașe pe care 
Andrew i le smulgea cu atâta ușurință... 

În drum spre casă, Jo Marie își reproșă că tot continua 
să-i compare. Era nedrept faţă de fiecare dintre ei să gân- 
dească astfel. 

Când ajunse la ușa apartamentului, o găsi descuiată. În 
timp ce-și agăța în cuier mantoul, îl observă pe Andrew. 
Stătea în mijlocul livingului, privind-o cu ochii reci ca 
gheaţa. 

Din prima clipă Jo Marie știu că în viaţa ei nu mai 
văzuse un om atât de furios. 

— Era şi timpul să ajungi acasă, comentă el, aruncând 
flăcări cenușii din ochi. 

— Cu ce drept îmi ceri tu mie socoteală când ajung 
acasă şi când nu? replică ea. 

— Am tot dreptul. 

Glasul lui părea un bici șfichiuind prin aer spre ea. 

— Probabil îţi închipui că e un joc. Ori de câte ori ies în 
oraş cu Kelly, hop și tu cu Jim! 

Amuţită de uimire, Jo Marie nu reuși să scoată o vorbă. 

— Iar dacă ţii neapărat să-l lași să te sărute, ai putea-o 
face într-un loc mai discret, nu pe stradă! 

Gura i se strânse tăios, în timp ce ochii i se umpleau de 
dispreţ. 

— Mă uimești, Jo Marie. Credeam că ai mai multă clasă. 

— Cum îţi permiti... cum îţi permiti să-mi spui aseme- 
nea lucruri! 

Vocea tremurătoare a lui Jo Marie era sufocată de furie. 
Azvârlind scântei din ochi, se răsuci pe călcâie, pentru a 
deschide smucit ușa din faţă. 

— Şi ce te-aştepţi să cred? întrebă Andrew, răvășindu-și 
nervos părul. 

— Mă aşteptam la multe din partea ta, dar nu și să mă 
spionezi. Şi pe urmă... şi pe urmă, să ai nesimtirea de a-mi 
cere socoteală și a mă insulta. 

Furia îi slăbea, înlocuită de o adâncă durere care-i 
sfâșia inima. 

Alb la faţă, Andrew trecu pe lângă ea, ieşind pe ușă. Jo 
Marie o trânti în urma lui, cu o mișcare amplă a mâinii. 

Începu să se învârtească prin living, într-o încercare de 
a-și potoli tensiunea cumplită care-i creștea în toată ființa. 
Comportamentul lui Andrew era nici mai mult nici mai 

puțin decât odios. Ochii o usturau de lacrimi, dar făcea 
eforturi să şi le înfrâneze. Andre Beaumont nu merita o 
asemenea slăbiciune. 

Soneria o făcu să se răsucească în loc. Andrew. Putea 
paria salariul pe-o săptămână. Sfidătoare, își încrucișă 
braţele pe piept, privind cu hotărâre ușa închisă. Putea să 
putrezească acolo, în ploaie, până-i deschidea. 

Clinchetul soneriei se auzi din nou, în rafale scurte, 
sacadate. 

— Haide, Jo Marie, deschide naibii ușa! 

— Nu! strigă ea. 

— Bine, atunci vom conversa prin răcnete. Cred că 
vecinii au să se distreze copios. 

— Pleacă de-aici...! 

Jo Marie era prea nervoasă ca să mai aibă chef de 
discuţii. Faptele şi cuvintele lui Andrew o răniseră îngro- 
zitor de dureros. 

— Jo Marie... 

Totuşi, nu putea trece peste tonul lui rugător.. 

— Te rog, deschide ușa. Nu vreau decât să-mi prezint 
scuzele. 

Blestemându-se în sinea ei pentru că era atât de slabă, 
Jo Marie trase zăvorul și deschise ușa de lemn masiv. 

— Ai un minut. 

— Cred că mi-am cam ieșit din minţi când l-am văzut pe 
Jim sărutându-te, începu Andrew, plimbându-se prin 
dreptul ușii. Jo Marie, promite-mi că n-ai să te mai 
întâlneşti cu el. Nu suport gândul că te atinge alt bărbat. 


LOGODNICUL ALTEI FEMEI 127 


— Asta-i scuză la tine? întrebă ea, pe un ton sarcastic. 
Să-ţi intre bine-n cap, domnule Beaumont, continuă, 
străduindu-se să nu strige. N-ai nici un drept să-mi dictezi 
ce pot să fac şi ce nu. 

Trăsăturile lui crispate se innegurară. 

— Pot să-ţi fac viaţa un iad. 

— Şi crezi că n-ai făcut-o deja? strigă Jo Marie. Lasă-mă-n 
pace, atâta-ţi cer! N-am nevoie de amenințările tale. Și nici 
nu vreau să te mai văd. Niciodată! 

Spre oroarea ei, vocea i se frânse. Clătinând din cap, 
incapabilă să mai continue, închise ușa şi o încuie. 

Aproape imediat, soneria se auzi din nou, urmată de 
ciocănituri. Nici unul dintre ei nu era în stare să discute 
rational. Poate că ar fi fost mai bine să lase lucrurile așa 
cum erau. O durea mai mult decât îi convenea să 
recunoască, dar avea să-și revină. Avea să-și vadă de viaţa 
ei, lăsându-l în urmă pe Andrew, bărbatul din vis. 

Fără o singură privire peste umăr, Jo Marie trecu în 
dormitor, ignorând sunetele care nu mai conteneau. 


Restaurantul era ticsit. Cu doar câteva zile înainte de 
Crăciun, iureşul cumpărătorilor umplea centrul orașului, 
iar la ora mesei restaurantele se umpleau până la refuz. 

Când îl văzu pe Mark intrând, Jo Marie făcu un semn, 
încercând să-i atragă atenţia. Fratele ei arăta mai puţin 
obosit decât ultima oară când îl văzuse. Ochii i se lumi- 
nară într-un zâmbet, dar numai câteva clipe. 

— Trebuie să recunosc că e o surpriză, spuse Jo 
Marie, în timp ce Mark se așeza în separeul tapițat cu 
piele. Nu-mi amintesc când am luat ultima oară masa 
împreună. 

— Nici eu, confirmă Mark, luând lista; se hotărî şi o 
închise în mai puţin de un minut. 

— Grăbit mai ești. 

— Nu prea am timp. 

Același Mark dintotdeauna, mereu pe fugă, alergând 
dintr-un loc în altul... 

— Tu m-ai chemat, mai știi? îl tachină ea cu 
blândeţe. 

— Mda, ştiu... 

Mark privea concentrat șervețelul de hârtie pe care-l 
împăturea atent după un model complicat. 

— Va părea o nebunie, așa că promite-mi că n-ai să râzi. 

Colţul gurii ei tresărea deja. 

— Îi promit. 

— Vreau ca sâmbătă seara să vii cu mine la petrecerea 
de Crăciun de la spital. 

— Eu? 

— N-am timp să-mi caut o parteneră şi nu cred c-aș 
putea să lipsesc fără ca jumătate din angajaţi să se simtă 
jigniti. 

În ultimele trei săptămâni, Jo Marie avusese parte de 
petreceri cât să-i ajungă pentru toată viața. 

— Cred c-aș putea să vin... 

— Nu pari prea entuziasmată. 


LOGODNICUL ALTEI FEMEI 129 


— Încep să am aceeași părere ca tine despre petreceri. 

— Mă îndoiesc, replică Mark cu tărie, rupând șerveţelul 
în două. 

Ospătărița veni să ia comanda şi, aproape imediat 
după aceea, le aduse două cafele fierbinţi. 

Jo Marie își ridică șervețelul, jucându-se cu marginea 
acestuia. 

— Vor veni și... Kelly și Drew? 

— Mă îndoiesc. De ce ar veni? Nu va fi nici bal, nici 
bufet la miezul nopţii. Ti-l închipui pe Nea Tezaur- 
Naţional așezat pe-un scaun pliant, cu cartonașul cu mân- 
care pe genunchi? Nu, Kelly preferă banchetele de două 
sute de dolari tacâmul. 

Jo Marie deschise gura să-l contrazică, dar conchise că 
n-ar fi folosit la nimic. Degeaba ar fi discutat cu Mark 
despre Kelly sau Drew... adică, Andrew... 

— Kelly ţi-a spus, presupun...? 

— Ce să-mi spună? ridică Jo Marie privirea, curioasă și 
cu puţină teamă. 

— Şi-a depus preavizul de cincisprezece zile. 

— Nu...! murmură ea, cu gura căscată. Nu se poate! Lui 
Kelly îi place meseria de soră; are o vocaţie înnăscută. 

Și mai surprinzător era faptul că prietena ei nu-i spu- 
sese nici o vorbă despre intenţia de a părăsi Tulane 
Hospital. 

— Cred că s-a hotărât să se retragă mai devreme — cu 
planurile de nuntă, și toate alea... Cine ar putea s-o con- 
damne? 

Mark, însă, părea să facă tocmai acest lucru. Avea gura 
încordată și ochii marcați de durere. Se anunţa cel mai 
nesuferit Crăciun cu putinţă. 

— Hai să nu vorbim despre Kelly și Drew, pentru 
moment. Săptămâna viitoare e Crăciunul, declară Jo 
Marie, cu o voie bună vizibil forțată. 

— Exact, răspunse Mark, cu un oftat scurt. Crăciunul e 
la doi pași. 

Vorbea cu un entuziasm de parcă ar fi comentat scar- 
latina nemţească. 

Începură să-și mănânce sandvișurile și supa într-o 
tăcere încordată. 

— Deci, vii sau nu? reluă Mark, împingându-și la o parte 
farfuria golită. 

— Cred că da. 

Nu era nevoie să se prefacă încântată. Petrecerea le 
inspira amândurora aceleași sentimente. 

— Mulţumesc, surioară. 

— Consideră că e cadoul meu de Crăciun pentru tine. 

Mark luă nota de plată și o examină. 

— ar tu, consideră prânzul ăsta cadoul meu pentru 
tine, anunţă el, ridicându-se. Ne vedem sâmbătă seara. 


— Mark mi-a spus că ţi-ai înaintat preavizul, îi spuse Jo 
Marie colegei sale de cameră, imediat ce o văzu. 

— Da... răspunse apatic Kelly. 

— Cred că de-acum încolo vei fi ocupată cu nunta. 

— Cu nunta...? o privi Kelly absentă. Nu, continuă ea 
clătinând din cap, cuprinsă de deznădejde. Mi-am depus 
cererea de angajare la alte două spitale. 

— Dec, vei continua să lucrezi și după ce te măriţi? 

Un moment, Kelly păru să n-o fi auzit. 

— Kell? 

— Așa speram... 

Sâmbătă seara, Jo Marie se îmbrăcă în rochia albastră 
pe care și-o croise după Thanksgiving. Îi stătea bine, 
scoţându-i în evidenţă graţia subtilă a mișcărilor — păcat 
doar că numai de petreceri nu-i ardea. 

Tocmai își pusese peste umeri un șal de dantelă, când 
ușa se deschise și intră Kelly, însoţită de Andrew. 

— Pleci? întrebă Kelly, oprindu-se brusc în living. Nu... 
nu mi-ai spus nimic... 

Jo Marie simţi privirea lui Andrew măsurând-o încet, 
dar nu se uită spre el. 

— Da, mă duc undeva... Nu mă aștepta. 

— Drew și cu mine ne-am făcut și noi niște planuri. 

În timp ce-și lua poșeta, Jo Marie încercă să schițeze, 
fără prea mult succes, un zâmbet. 

— Distracţie plăcută. 

Kelly mai spuse ceva, dar Jo Marie ieșise deja pe ușă, 
recunoscătoare că scăpase fără o nouă confruntare cu Andrew. 

Mark îi dăduse adresa casei unde se ţinea petrecerea, 
iar Jo Marie o găsi fără probleme. Intră într-o cameră plină 
de muzică și fum. După ce duse la bucătărie salata pe care 
o adusese, porni în căutarea lui Mark. ÎI văzu în partea 

opusă a camerei, stând de vorbă cu un grup de bărbaţi 
tineri, probabil tot medici. În timp ce mergea spre el, o 
interpelă o soră, prietenă de-a lui Kelly, pe care o mai 
întâlnise de câteva ori. 

— Cred că ai auzit, Kelly și-a predat preavizul, spuse 
Julie Frazier, cu o oarecare nervozitate. A făcut o mare 
prostie, dacă vrei să ştii părerea mea. 

— Sunt de acord, murmură Jo Marie. 

— Uneori, îmi vine să-i dau cap în cap pe-ăștia doi, arătă 
Julie spre Mark. Încăpăţânat mai e frate-tău... 

— Nu-i nevoie să-mi spui. Sunt sora lui. 

— Ştii, continuă Julie, după ce Kelly şi-a scos 
amigdalele, aș fi putut să jur că mergeau drept spre altar. 
Nimeni nu s-a mirat mai tare ca mine când Kell s-a logodit 
cu individul ăla misterios. 

— Cine zici că mergeau spre altar, Kelly și Mark? 

— Normal. Kelly se simţea îngrozitor după operaţie și 
nu suporta pe nimeni, nici măcar rudele. Mark era singu- 
rul care se putea apropia de ea. O consola ore întregi, o 
convingea să mănânce, îi dădea cu lingurita... Îi citea ca să 
adoarmă şi nu se mișca de lângă ea, ca să-l găsească tot 
acolo când se trezea. 

Jo Marie se holbă la ea cu uimire. 


Va să zică, Mark o iubea pe Kelly de atâtea luni, și nu 
scosese o vorbă! Iar ea, Jo Marie, fusese atât de absorbită 
în fantezia acelor câteva momente cu Andrew, încât nu 
văzuse ceea ce se întâmpla chiar sub ochii ei. 

— Ei, şi apropo de prietena noastră, ia uite cine-a venit! 

Jo Marie întoarse capul spre ușă, chiar în timp ce 
intrau Kelly și Andrew. Inima îi făcu un salt, iar sângele-i 
năvăli în obraji. Când o văzu și el, gura lui încordată se 
destinse într-un zâmbet. 

— Scuză-mă, o smulse Julie din gânduri, am de vorbit 
cu cineva... 

— Sigur... 

Încercând să se calmeze, Jo Marie porni spre Mark, 
lângă care știa că avea să fie în siguranță. 

— Ai văzut cine-a venit? îi șopti ea la ureche. 

Ochii lui Mark se îndreptară spre Kelly, iar Jo Marie 
văzu cum i se îmblânzea privirea. 

— Mă mir că a venit, spuse Mark încet. Dar are toate 
motivele să fie aici, cu ceilalți. 

— Sigur că da. 

Unul dintre prietenii lui Mark, care făcea oficiile de 
disc jockey, puse un disc cu muzică lentă. 

— Cred că mă duc să dau o mână de ajutor la bucătărie, 
spuse Jo Marie, căutând o scuză să se îndepărteze de ring. 

În bucătărie o găsi pe Julie Frazier, care punea felii de 
friptură rece pe un platou, cu o precizie matematică. 

— Să te-ajut? se oferi Jo Marie. 

— Sigur, îi zâmbi Julie. Vrei tu să pui lingurile de servit 
în salatiere și să le duci pe masa din sufragerie? 

— Cu plăcere. 

Jo Marie găsi lingurile în sertarul cu tacâmuri și duse în 
sală un castron mare cu salată de cartofi. 

— ar acum, doamnelor și domnilor, anunţă disc jockey-ul, 
pentru cântecul următor, doamnele fac invitaţiile la dans! 

Jo Marie observă cum Kelly îi şoptea ceva lui Andrew. 
Spre surprinderea ei, acesta îi făcu loc să treacă, dând din 
cap. Destinatia era clară — Kelly se îndrepta direct spre 
Mark. 

— Îmi acorzi acest dans? întrebă ea, încet dar ferm. 

Mark se încordă vizibil, privind spre Andrew. 

— Şi cu Rockefeller, aci de faţă, cum rămâne? 

Încet, Kelly clătină din cap. 

— Te-am invitat pe tine. Nu mă refuza, Mark, nu în 
seara asta. Curând am să plec din spital și n-am să te mai 
plictisesc niciodată. 

Acordurile lente, melodioase, ale unei balade cântate 
de Billy Joel umpleau sala. Kelly își potrivi trupul lângă al 
lui Mark. Pentru prima oară în seara aceea, fratele lui Jo 
Marie păru să se relaxeze. Formau o pereche ideală. 
Logodna cu Andrew nu avea nici un sens. 

Pe Jo Marie o cuprinse nevoia de a se retrage pentru 
câteva momente. În tăcere, se strecură pe lângă ceilalti, 
spre ușa glisantă care dădea în curte. 

Stelele licăreau pe cer, iar Jo Marie ridică privirea spre 
firmamentul strălucitor. 

Deodată se încordă, simțind că se apropia cineva. 
Nu era nevoie să se întoarcă pentru a şti că era 
Andrew. 

Acesta veni lângă ea, dar nu încercă să vorbească. Abia 
după o așteptare ce părea să nu se mai termine spuse: 

— Am venit să-ţi cer iertare. 

Jo Marie simţi din nou în piept durerea arzătoare a 
acuzațiilor lui. 

— M-ai rănit, spuse ea, cu voce sufocată. 

— Ştiu, iubirea mea, știu. 

Încet, Andrew își scoase sacoul și, cu nemărginită grijă, 
i-l puse pe umeri, atent să n-o atingă. 

— Aș da orice ca să-mi iau înapoi vorbele alea necuge- 
tate. Când te-am văzut în braţele lui Jim, m-am simţit ca 
un taur față în faţă cu matadorul. M-am repezit să te atac, 
când numai împrejurările erau de vină. 

Emoţia din cuvintele lui, regretul cu care vorbea, îi 
frânseră inima. Nu voia să-l privească, dar cumva îi era 
imposibil să rămână cu ochii în altă parte. Negrăit de tan- 
dru, Andrew îi înlătură o șuviță rebelă de pe obraz. 

— Mă poţi ierta? 

— O, Andrew, murmură Jo Marie, simțind cum o 
părăseau toate puterile. 

— Ţi-aş cere iertare în genunchi, dacă aș ști că foloseşte la ceva. 

Cu un nod în gât, Jo Marie răspunse: 

— Nu, nici chiar așa... 

Andrew se relaxă, ca și cum de pe umeri i-ar fi fost 
luată o povară imensă. 

— Îți mulţumesc. 

Rămaseră nemișcaţi, dornici să prelungească momen- 
tul de tandreţe. Când Andrew vorbi din nou, șoapta îi 
sună abia ca o adiere, iar Jo Marie fu nevoită să facă un 
efort ca să-l audă. 

— Când am ieșit aici și te-am văzut, arătai ca un safir în 
lumina lunii. Mi-am spus că, dacă mi-ar fi stat în putere, 
ți-aș fi împletit în păr raze de lună. 

— Dintotdeauna ai fost atât de poetic? 

Gura lui se arcui treptat într-un zâmbet senzual. 

— Nu... 

Cu cea mai mare încetineală, ridică mâna, punându-i-o pe gât. 

Atingerea delicată a degetelor pe pielea ei sensibilă îi 
trimise furnicături pe şira spinării, cu o intensitate 
dureroasă. 

— Jo Marie, şopti el, aici e vâsc. Lasă-mă să te sărut. 

Nu-l putea refuza. Consimţi din cap. 

— Pentru ultima oară... 

Dar o aștepta o dezamăgire. Buzele lui Andrew se 
mișcară peste ale ei uşor, ca atingerea blândă a soarelui 
de primăvară pe pământul reavăn. Treptat, sărutul deveni 
mai profund — tot asemenea pământului care absoarbe 
flămând razele de soare. 

— Am știut dintotdeauna că așa era sortit să se întâm- 
ple cu noi, Florence Nightingale, șopti el, cu buzele în 
părul ei. Chiar și când nu te-am putut găsi, simțeam că o 
parte din mine n-avea să mai fie niciodată aceeași. 

— Şi eu. Aproape că am încetat să mai am întâlniri. 

— Parcă aș fi înnebunit. Erai atât de aproape, și totuși 
nu te puteam găsi. 

— Dar m-ai găsit... 

Apăsându-i uşor cu palmele pieptul lat și musculos, Jo 
Marie se îndepărtă de el. 

— Iar acum e prea târziu. 

— Jo Marie... 

— Şşşt, îi acoperi ea buzele cu degetele. Nu încerca să-mi 
explici. Înţeleg și accept. Mult timp, m-a durut atât de tare 
încât nu m-am crezut capabilă să suport situaţia. Dar pot, 
Și O voi suporta. 

Andrew o apucă de încheietura mâinii și, închizând 
ochii, îi sărută vârfurile degetelor. 

— Sunt atâtea pe care aș vrea să ti le explic și nu pot... 

— Știu. 

Cuprinsă de braţul lui, Jo Marie avea un sentiment de 
nețărmurită pace și liniște. 

— N-aș fi niciodată genul de soţie de care ai tu nevoie. 
Poziţia ta cere o femeie cultivată, cu clasă. Sunt mândră 
de familia mea, dar nu mă potrivesc cu tine. 

Mâna lui îi strânse și mai tare încheietura. 

— Aşa crezi...? 

În glas i se simțea o furie abia stăpânită. 

— Chiar crezi sincer asta? 

— Da, răspunse Jo Marie cu curaj. Sunt împăcată cu 
mine însămi. Nu regret nimic. Mi-ai atins inima și o parte 
din mine nu va mai fi niciodată aceeași. Cum aș putea 
regreta faptul că te-am iubit? Așa ceva e cu neputinţă. 

Andrew îi dădu drumul şi se răsuci în loc, cu o expre- 
sie chinuită și frustrată. 

— Crezi într-adevăr că ar trebui să mă căsătoresc cu Kelly... 

Mark avea să fie distrus, dar și el era dator să se împace 
cu Situaţia. 

— Sau cu alta ca ea. 

Jo Marie își scoase de pe umeri sacoul lui și i-l înapoie, 
cu grijă să nu-i atingă trupul sau mâinile. 

— Îți mulțumesc, șopti ea, cu vocea ușor întretăiată. 

Nu mai putea să reziste — ridică mâna și-i atinse 
obrazul. Abia simţit, îi atinse buzele cu ale ei. 

— Cu bine, Andrew. 

Andrew întinse mâna, încercând s-o oprească, dar Jo 
Marie se îndepărtă şi, în câteva minute, ieși pe ușă, 
pornind înapoi spre casă. Mark n-avea să-i simtă lipsa. 


Îşi dădea seama că-și luase adio de la Andrew. Nu 
reușise niciodată să-l evite complet, așa că singura soluţie 
era să plece. Oricum, Kelly urma să se mute în curând, iar 
Jo Marie nu-și putea permite să plătească singură chiria 
apartamentului. 

Luni, după program, în drum spre sediul P.P.V., Jo 
Marie trecu pe la spital, ca să stea de vorbă cu Mark. Voia 
să-l convingă s-o primească la el, până-şi găsea altă 
locuinţă și altă prietenă cu care s-o împartă. 

Când sosi, o găsi în oficiul surorilor de la chirurgie pe 
Julie Frazier. 

— Bună, o salută ea veselă, ştii cumva unde e Mark? 

Julie ridică privirea de pe fişa medicală pe care o studia. 

— E în cabinetul medicilor, bea o cafea. 

— Perfect. Vorbim mai încolo. 

Cabinetul medicilor se afla în capătul coridorului și era 
împărțit în două: o parte cu o canapea și câteva fotolii, iar 

în fund, o chicinetă. Când Jo Marie intră, glasul lui Mark 
și vocea lui Kelly, răsunând din spate, o făcură să se 
oprească. 

— Poţi să pleci, spunea Mark, pe un ton chinuit, încor- 
dat. N-am de gând să-ţi plâng pe umăr, crede-mă. 

— Nu pentru asta am venit, răspunse încet Kelly. 

Jo Marie ezită, nesigură ce-ar fi trebuit să facă. Nu voia 
să-i întrerupă, dar nici să tragă cu urechea. 

— Continuă să te tulbure cazul acelei fete, Randolph, 
nu-i așa? întrebă Kelly. 

— Nu, am făcut tot posibilul. Ştii bine. 

— Dar n-a fost de-ajuns, așa-i? 

Jo Marie fu nevoită să-și muște limba, ca să nu inter- 
vină. Prietenei sale nu-i săteau în caracter cruzimile gra- 
tuite. Își amintea clar îndoielile fratelui ei, după moartea 
fetiţei. 

— Da, strigă Mark, n-a fost de ajuns! 

— Iar acum, îl vei pierde și pe micul Richard, continuă 
Kelly, cu vocea perceptibil mai blândă. 

În treacăt, Jo Marie se întrebă dacă acela era copilul 
despre care Kelly îi spusese că murea de cancer. 

— Am știut din capul locului, replică Mark, abia 
stăpânindu-și furia. 

— Da, dar asta nu ţi-a ușurat cu nimic situaţia, nu-i așa? 

— Ascultă, Kelly, știu prea bine ce încerci să faci, dar 
n-o Să-ţi meargă. 

— Mark, murmură Kelly, cu un oftat, uneori ești atât de 
orb... 

— Poate pentru că mă simt atât de neputincios. Poate 
fiindcă mă urmărește obsesia că aș fi putut face mai mult. 

— Dar nu puteai face nimic mai mult decât atât, nu-ti 
dai seama? Nu vrei să-mi spui ce te necăjeşte cu adevărat? 

— Cred că nu pot accepta situaţia lui Tommy. Nesfârșita 
lui luptă contra bolii. Cărţile erau măsluite împotriva lui 
încă de la început — până la urmă, moartea va învinge. 

— Iar tu vei pierde — și fiecare pierdere are pentru tine 
o valoare personală. 

Jo Marie nu mai suporta să-i asculte. Fără zgomot, se 
strecură afară din cabinet. 

În drum spre P.P.V., conversaţia continuă să i se 
deruleze în minte. Pe Mark îl aşteptau dificultăţi serioase, 
ca medic, dacă nu reușea să treacă peste acele senti- 
mente. Kelly își dăduse seama și lăsase la o parte orice 
relaţii personale, pentru a-l ajuta să-și înfrunte îndoielile. 
Mark se înfuriase pe ea, iar starea lui risca să continue 
până când avea să-i înțeleagă pe deplin intenţiile. 

Apăsată de gânduri, cobori din maşină şi închise 
portiera. Când privi în lungul străzii, înainte de a traver- 
sa, zări un Mercedes albastru închis. Un fior îngheţat o 
străbătu pe şira spinării. 

Însemna că Andrew era înăuntru, probabil stând de 
vorbă cu Jim. 

Capitolul 9 


— Totul e-n regulă? 

Jo Marie îl privi atentă pe Jim, în căutarea vreunui semn 
care să indice motivul vizitei lui Andrew. Evitase să-l întâl- 
nească, așteptând într-un mic magazin de antichităţi de 
vizavi. 

— Ar trebui să nu fie? replică Jim, ridicându-și 
întrebător sprâncenele stufoase. 

— Știu eu...? Am văzut mașina lui Andrew Beaumont 
parcată afară. 

— A, da... zâmbi fugar Jim. Şi te preocupă proble- 
ma? 

— Nu! clătină ea din cap cu hotărâre. Sau... în fine, da! 

Ştia că degeaba ar fi încercat să-l păcălească pe Jim, 
care era un excelent judecător al firii omenești. 

Pe chipul lui rotund se ivi un zâmbet. 

— A venit să cunoască restul personalului, la invitația mea. 
Fundaţia P.P.V. îi este profund îndatorată prietenului tău. 

— Prieten...? 

Jim chicoti. 

— N-aţi prea reușit să vă ascundeţi sentimentele. Da, 
draga și scumpa mea Jo Marie, prieten. 

O încuiase. 

— Vrei o cafea? întrebă în continuare Jim, pregătindu-se 
să-i umple un pahar de plastic. 

Jo Marie zâmbi în semn de recunoștință, luând 
cafeaua, iar Jim se așeză pe marginea biroului, cu braţele 
încrucișate pe piept. 

— Beaumont şi cu mine am avut o discuţie destul de 
serioasă... începu el. 

— Și? insistă Jo Marie, neostenindu-se să-și disimuleze 
curiozitatea. 

Jim o întrebă de-a dreptul: 

— ÎI iubeşti? 

Dând din cap a încuviințare, amărâtă, Jo Marie 
comentă: 

— ...Că mult ne-a mai folosit. A făcut vreo referire la mine? 

Gura lui Jim se arcui într-un zâmbet răutăcios. 

— Nu direct, dar a vrut să-mi cunoască intentiile. 

— Nu se poate! exclamă Jo Marie, stupefiată de o 
asemenea îndrăzneală. 

Chicotind, Jim clătină din cap. 

— Am glumit. Voia doar să se intereseze despre 
fundaţie și să ia unele dintre publicaţiile noastre. E un om 
foarte cumsecade, Jo Marie. 

Jo Marie îl privi lung, peste mașina de scris. 

— Stiu. 

— Nu s-a referit la tine în mod direct, deşi cred că ar fi 
vrut. Simţeam că era îngrijorat de faptul că lucrezi atât de 
des într-un cartier ca ăsta, mai ales seara... 

— N-are nici un motiv, mă conduci întotdeauna la 
mașină sau aştepţi cu mine în staţia de autobuz. 

Jim îşi făcu de lucru cu mâinile. 

— Am avut impresia că Beaumont e foarte îndrăgostit 
de tine. Dacă ţi s-ar întâmpla ceva cât timp de afli sub pro- 
tecţia mea, nu cred că mi-ar ierta-o. 


Ecoul cuvintelor lui Jim continuă s-o urmărească și 
când intră în apartament, peste câteva ore. Andrew era 
preocupat de siguranţa ei — și foarte îndrăgostit. Dar la ce 
bun? Jo Marie refuza o asemenea consolare. 

Kelly stătea așezată în capul oaselor, învelită cu o 
pătură, urmărind la televizor o emisiune de Crăciun. 

— Salut, cum a fost? o întâmpină ea, abătându-și un 
moment privirea dinspre ecran. 

Arăta palidă și cam trasă la faţă, dar Jo Marie puse acest 
lucru pe seama conversaţiei pe care o avusese cu Mark. 

— Cum a fost...? A, a fost ca de obicei... improviză ea. 
Minunat. 

— Bun, răspunse Kelly absentă. 

— Te simţi bine, Kell? 

Încet, prietena ei clătină din cap. 

— lar mă doare stomacul. 

— Ai febră? 

— Nu cine știe ce... Cred că s-ar putea să fi făcut o 
Viroză. 

Înclinând meditativ capul, Jo Marie își spuse că, în ulti- 
ma vreme, Kelly era nefiresc de palidă. Atribuise totul ten- 
siunilor prin care trecuseră cu toţii în ultimele câteva 
săptămâni. 

— Ştii, un avantaj de a avea un frate medic e că acceptă 
să dea consultaţii la domiciliu. 

Kelly aruncă o privire spre ea, apoi reveni cu atenţia la 
televizor. 

— Nu, nu e atât de serios încât să-l deranjăm pe Mark. 

Dar nu părea deloc atât de convinsă pe cât ar fi dorit Jo 
Marie. Ridicând din umeri, se duse în bucătărie unde-și 
turnă un pahar de lapte. 

— Vrei și tu? o întrebă ea pe Kelly. 

— Nu, mulțumesc... murmură colega ei de cameră, 
încercând fără succes să-şi ascundă o strâmbătură. De 
fapt, cred c-am să mă culc. Nu-ţi face griji pentru mine, 
până mâine am să-mi revin. 

Era evident că juca teatru — dar motivele rămâneau 
neclare. 


Dimineaţa, Kelly anunţă că își lua o zi de concediu 
medical. Jo Marie o privi alarmată. Pe parcursul dimineţii, 
îi telefonă de două ori ca să se intereseze cum se mai 
simţea. 

— Bine! răspunse Kelly nervoasă, a doua oară. Ştii, 
poate-aș reuși și eu să mă odihnesc ca lumea, dacă n-ar 
trebui să răspund la telefon din cinci în cinci minute! 

În pofida irascibilităţii ei, Jo Marie chicoti. 

— Voi încerca să mă abţin de-acum încolo. 

— Ți-aş fi recunoscătoare până la moarte. 

— Vrei să-ţi aduc ceva pentru cină? 

— Nu! refuză Kelly cu tărie. M-apucă greața numai când 
mă gândesc la mâncare! 

Pe la amiază, spre surprinderea lui Jo Marie, în birou 
intră grăbit Mark. 

— S-au vindecat toţi bolnavii ca printr-un miracol, de ai 
timp să treci pe-aici? comentă ea, în timp ce termina o 
convorbire telefonică. 

— Eu vin să te invit la masă şi tu te plângi? 

— Ai venit să mă întrebi despre Kelly? 

Vremea jocurilor trecuse de mult. Era timpul să vor- 
bească deslușit. 

— Poftim...? 

Mark își arcui o sprânceană, întrebător. 

— Deci, aşa stă treaba... 

— Are o viroză, răspunse scurt Jo Marie, nereușind 
să-și ascundă iritarea. Poftim, te-am scutit de prețul unui 
prânz. 

— Nu m-ai scutit de nici un preţ, replică Mark alene. 
Te-aș fi lăsat să faci tu cinste. 

Peste câteva minute, intrară în braseria din apropiere, 
dar nici unul dintre ei nu mai aduse vorba despre Kelly. 

— Ai accepta să împarţi apartamentul cu încă cineva, o 
vreme? încercă Jo Marie să abordeze pe ocolite subiectul 
mutării. 

Ochii lui căprui, atât de asemănători cu ai ei, se 
înălțară cu un licăr ştrengăresc. 

— Bărbat sau femeie? 

— Chiar dacă va fi o surpriză pentru tine... femeie. 

Mark lăsă sandvișul în farfurie. 

— Recunosc că mi-ai stârnit interesul. 

— O să-ţi treacă, după ce vei afla că de mine e 
vorba. 

— De tine...?!? 

— Mă rog, mai devreme sau mai târziu tot va trebui 
să-mi găsesc altă locuinţă și... 

— Şi preferi s-o găsești mai curând, o întrerupse el. 

— Da. 

Nu voia să menţioneze motivele, dar Mark era destul 
de perspicace ca să le ghicească. 

Despachetându-și sandvișul din ţiplă, Mark scoase o 
felie subţire de roşie și o puse pe farfuria bej. 

— Atâta vreme cât speli rufele, faci curat și gătești, n-am 
nici o obiecţie. 

La colţurile gurii ei tresări un început de zâmbet. 

—  Scumpul meu frate, generozitatea ta mă 
copleşește...! 

— Anunţă-mă când ești gata, și-am să te-ajut la căratul 
lucrurilor. 

— Îți mulţumesc, Mark. 

Ridicând un moment privirea dinspre mâncare, Mark zâmbi: 
— Pentru ce există frații mai mari pe lumea asta? 


În seara aceea, când cobori din autobuz, la întoarcerea 
acasă, Jo Marie văzu în parcare mașina lui Andrew. Cerul 
înnorat o convinse că, dacă dacă aștepta afară până pleca 
el, risca să se ude leoarcă. Alungându-și temerile, își 
îndreptă umerii și-și îndesă mâinile în buzunare. 

Dar, când ajunse la ușă, avu surpriza să constate că era 
încuiată. De obicei, Kelly nu încuia când era acasă. În 
timp ce-și căuta cheia în poşetă, auzi din cealaltă parte a 
ușii două glasuri sonore. 

— Toată povestea asta trebuie să înceteze! insista 
Andrew. Și cât mai curând! 

— Stiu! strigă deznădăjduită Kelly. Sunt de aceeași 
părere. Nu vreau să distrug viața nimănui. 

— Trei zile. 

— Bine — numai până vineri. 

Jo Marie deschise ușa, având grijă să intre cât mai zgo- 
motos. 

— Am venit! anunţă ea, pășind în living. 

Kelly, în halat și papuci, stătea prăbușită pe canapea. 
Andrew se plimba încoace şi-ncolo prin cameră. Jo Marie 
îi simti privirea aţintindu-se spre ea. Reuși însă să i-o 
evite, privind fără rost tabloul din spatele lui. 

— Vineri, repetă Andrew încet, încordat. 

— Îți mulțumesc, Drew, murmură Kelly, oftând apoi 
încet. 

Când se întoarse, după ce făcuse un duș și se schim- 
base, Jo Marie o găsi în aceeași poziție. 

— Cum te simţi? 

— Nu prea bine. 

O asemenea mărturisire din partea lui Kelly însemna 
că se simţea pe jumătate moartă. 

— Te pot ajuta cu ceva? 

Moleşită, Kelly își rezemă capul de spătar și închise 
ochii. 

— Nu, n-am nimic. Dar nu cred să fi avut vreodată o 
viroză mai gravă. 

— Eşti sigură că e viroză? 

Încet, Kelly deschise ochii. 

— Auzi, sunt soră medicală, nu? 

— Da, Maiestatea Voastră, răspunse Jo Marie, cu o 
plecăciune glumeaţă. Doriţi să vă pregătesc ceva de mân- 
care? 

— Nu. 

— Dar ceva răcoritor de băut? 

Kelly dădu din cap, însă fără pic de entuziasm. 

— Bine... 

Pe parcursul serii, Jo Marie își urmări cu atenţie pri- 
etena. Putea fi doar o viroză, dar Jo Marie nu reușea să-și 
alunge îngrijorarea. lar când Kelly se îndoi de durere, sub 
efectul unei lungi serii de crampe, Jo Marie ridică recep- 
torul telefonului. 

— Mark, poţi veni aici? îl întrebă ea, încercând să-și 
ascundă teama din voce. 

— Ce s-a întâmplat? 

— Kelly se simte rău, îi explică Jo Marie, vorbind încet, 
astfel încât prietena ei să n-o audă. Tot insistă că nu-i 
decât o viroză, dar... nu ştiu ce să zic. Are dureri cam mari, 
pentru un simplu virus intestinal. 

Mark nu ezită nici o clipă. 

— Vin imediat. 

Peste zece minute, Mark intră pe ușă, fără a mai pierde 
vremea cu soneria. 

— Unde-i pacienta? 

— Jo Marie... 

În ochii rotunzi ai lui Kelly se citea o nemulţumire arzătoare. 

— L-ai chemat pe Mark? 

— Îmi recunosc vina, dar n-aş fi făcut-o dacă nu con- 
sideram că e necesar. 

— Mai bine n-o făceai, murmură Kelly deznădăjduită, 
cu ochii în lacrimi. O viroză, nimic mai mult... 

— Lasă-mă pe mine să stabilesc asta, interveni scurt 
Mark, îngenunchind lângă ea. Îşi deschise trusa și scoase 
stetoscopul. 

Neștiind ce altceva să facă, Jo Marie rămase alături, 
așteptând instrucțiuni. 

— Să pun apă la fiert, sau ceva...? 

— Cheamă-l pe Drew, insistă Kelly. EI, cel puţin, n-o să 
facă istericale din cauza unui fleac de viroză. 

Lui Mark i se crispă gura, dar nu acceptă provocarea. 

Fără tragere de inimă, Jo Marie se conformă. Andrew 
răspunse de la al treilea apel. 

— Beaumont la telefon. 

— Andrew, sunt... 

— Jo Marie, completă el, cu un adânc oftat de 
plăcere. 

— Mark e aici, începu ea, încurcată, mușcându-și buza. 
Kelly nu se simte bine și mă tem că s-ar putea să aibă ceva 
serios. Voia să ştie dacă ai putea veni încoace. 

— În zece minute sunt acolo, răspunse Andrew, fără să 
ezite o secundă. 

Ajunse în opt minute, probabil bătând recordul la 
viteză. Jo Marie îi deschise ușa. 

— Ce-i cu Kelly? îl întrebă el pe Mark. Azi după-amiază 
părea să se simtă bine. 

— Aş vrea s-o duc la spital pentru niște analize. 

Jo Marie observă cum se încleştau maxilarele fratelui ei 
când se afla în aceeaşi cameră cu Andrew. Emana 
antipatie prin toți porii. 

— Nu! protestă insistent Kelly. Nu e decât o viroză 
digestivă... 

— Cu cecumul sensibilizat în halul ăsta? o contrazise 
Mark. 

— Mark e medic, interveni Andrew. 

— Crezi că-i apendicele? exclamă Kelly, şocată și 
neîncrezătoare. 

— Câteva analize nu strică, replică Mark, evitând din 
nou un răspuns direct. 

— Şi ce-ţi pasă? îl întrebă Kelly, cu un tremur necon- 
trolat în voce. După ziua de ieri, credeam... 

— După ziua de ieri, o întrerupse tăios Mark, mi-am dat 
seama că ai dreptate şi-ţi datorez scuze. 

O privi pe Kelly drept în ochi, cu aceeași tandrete din 
timpul petrecerii de Crăciun. Luându-i mâna, o cuprinse 
între ale lui. 

— Îmi primeşti scuzele? Ceea ce-ai spus ieri era 
foarte raţional, dar în acel moment eram furios pe 
toată lumea în general și m-am descărcat pe tine. Mă 
ierţi? 

Cu un zâmbet tremurător, Kelly dădu din cap. 

— Da, sigur că te iert. 

Se priveau cu atâta afecțiune, încât Jo Marie se simţi ca 
o intrusă. Un moment, se întrebă cum s-o fi simțit 
Andrew. 

— Dacă reiese că am nevoie de-o intervenţie chirurgi- 
cală, mă operezi tu? 

Imediat, Mark cobori privirea. 

— Nu. 

Răspunsul lui scurt și tăios o făcu pe Kelly să tresară. 

— În nimeni nu am mai multă încredere decât în tine. 

— Am spus nu, insistă Mark, scoțându-și stetoscopul și 
punându-l la loc în trusă. 

— În loc să vă contraziceți acum, ce-ar fi să aşteptaţi 
rezultatele? încercă Jo Marie să-i liniştească. N-aveţi nici 
un motiv să vă certaţi. 

— Ba au toate motivele, interveni Andrew. Ia spune-ne, 
Mark, de ce n-ai accepta s-o operezi pe Kelly dacă ar avea 
nevoie? 

Jo Marie îl privi iritată. Încolţindu-l pe Mark nu rezolva 
nimic. Vru să-i ia apărarea fratelui ei, dar Andrew, ghicin- 
du-i intenţiile, o opri cu un gest repezit. 

— Mă priveşte pe cine-mi aleg ca pacienţi, răspunse 
Mark, pe un ton caustic. 

— Şi Kelly nu ţi-e pacientă? se interesă calm 
Andrew. Când ai auzit că e bolnavă, ai venit aici în 
goana mare. 

Mark nu-l mai luă în seamă. 

— Poate ar fi mai bine să te schimbi, îi spuse el lui 
Kelly. 

Clătinând din cap, Kelly răspunse: 

— Nu plec nicăieri. 

— Analizele sunt importante, insistă Mark, abia păstrân- 
du-și calmul. Vei veni cu mine la spital. 

— Nu mă duc, se încăpăţână Kelly. 

— Ce-ar fi să ajungeţi la o înțelegere, propuse Andrew, 
cu sânge rece. Kelly va accepta să-și facă analizele, dacă tu 
primeşti să o tratezi. 

Obosit, Mark își frecă bărbia cu palma. 

— Nu pot. 

— De ce??? întrebă Kelly, pe un ton implorator. 

— Da, Mark, de ce? adăugă și Andrew. 

Cu buzele subţiate de încordare, Mark strânse pumnii, 
întorcând capul într-o parte. 

— Fiindcă nu e indicat să lucrez cu oameni de care mă 
simt legat sufletește. 

Colţurile gurii lui Kelly se arcuiră într-un zâmbet trist. 

— Nu ești deloc legat sufletește de mine. Ai avut grijă să 
mi-o dovedeşti cu prisosinţă. Singurul sentiment pe care 
l-ai putea avea la adresa mea e ura. 

Mark se albi la faţă, arătând un moment ca și cum Kelly 
l-ar fi lovit. 

— Ura...? repetă el, nevenindu-i să creadă. Poate, con- 
tinuă, cu o sinceritate brutală. Reușeşti să-mi provoci 
toate sentimentele posibile. Dar... nu, Kelly, preciză el, 
răvășindu-și părul cu o mână. Nu te pot urî. Cum ar fi cu 
putință, când te iubesc atât de mult? încheie el, cu o 
expresie opacă, întorcându-se brusc cu spatele. 

Se lăsă o tăcere încordată, pe care o risipi ţipătul slab 
al lui Kelly. 

— Mă iubeşti? Atâtea luni m-ai chinuit, și mă 
iubeşti? 

Aruncând pătura în lături, se ridică în picioare, cu 
mâinile în șolduri. 

— La ce mi-o fi folosit... mormăi Mark, întorcând spre 
ea o privire furioasă. Eşti logodită cu Nen-tu Rockefeller, 
aci de faţă, aşa că de ce te mai interesează? 

Jo Marie, nevenindu-i să-şi creadă urechilor, aruncă o 
privire nervoasă spre Andrew. Stând nepăsător într-o 
parte a camerei, acesta nu părea deloc deranjat de tot 
ceea ce se întâmpla. Ba chiar, pe chip părea să i se citeacă 
o imensă ușurare. 

— Şi dacă țineai la mine, continuă Kelly, de ce n-ai spus 
nimic până acum? 

Calm, Mark îi susținu privirea. 

— Fiindcă are bani, cum ai și tu. Spune-mi, ce-ţi pot 
oferi eu, pe lângă tot ceea ce are el să-ţi dăruiască? 

— Pentru tine iubirea și fericirea sunt totuna cu banii? 
replică ea, cu o voce biciuitoare. Dă-mi voie să-ți spun ce 
anume îmi poţi oferi, domnule Mark Jubal Early. 
Lucrurile care contează pentru mine cel mai mult în viață: 
iubirea ta, prietenia ta, respectul tău. Și... şi... dacă acum 
îmi întorci spatele şi ieşi pe ușă, jur pe toți sfinţii că n-am 
să ţi-o iert niciodată! 

— Nici nu mă gândeam să plec, se răsti şi el. Dar nu-ți 
prea pot cere să te măriți cu mine, când porţi pe deget 
inelul altui bărbat. 

— Perfect. 

Fără ezitare, Kelly își scoase din deget inelul cu dia- 
mant și i-l înapoie lui Andrew. 

— Îți mulțumesc, Drew, mai spuse ea, atingându-i 
obrazul cu buzele. 

În timp ce o săruta la rândul lui, Andrew îi prinse 
umerii în mâini. 

— Multă fericire, Kelly, șopti. 

Fratele şi sora urmăreau scena cu gurile căscate de 
uimire. 

Întorcându-se, Kelly se apropie de Mark. 

— Şi-acum, spuse ea, sufocată de fericire, dacă ai vreo 
cerere pentru mine, o accept. 

Mark era prea năucit ca să mai scoată o vorbă. 

— Să nu-mi spui că te-ai și răzgândit... îl preveni 
Kelly. 

— Nu, nu m-am răzgândit... Dar cum rămâne cu ana- 
lizele? bâigui el într-un târziu, cu glas răgușit, devorând-o 
din priviri. 

— Așteaptă-mă doar un minut, până mă schimb. 

Kelly ieși, lăsându-i pe Jo Marie şi Mark să se uite lung 
unul la altul. Când reveni, Mark o luă de braţ. 

— Într-o oră suntem înapoi, murmură el. 

Privirea lui Kelly strălucea de fericire, făcând ochii lui 
Jo Marie să se umple de lacrimi. 

— Nu vă grăbiţi, iar dacă aveţi nevoie de ceva, daţi-ne 
un telefon, le spuse Andrew, în timp ce ieșeau. 

Jo Marie se îndoi că vreunul dintre ei îl auzise. 

Când se întoarse spre Andrew, descoperi că acesta 
venea deja spre ea, cu pași mari şi nerăbdători. 

— Din câte-mi amintesc, ne înţeleseserăm să nu ne 
mai vedem atâta timp cât Kelly purta inelul meu de 
logodnă. 

Ochii ei negri scânteiară de fericire. 

— Într-adevăr. 

— Atunci, să ne descotorosim o dată pentru totdeauna 
de farafastâcul ăsta, spuse el, conducând-o în bucătărie, 
unde aruncă inelul la gunoi. 

Jo Marie scoase o exclamaţie. Andrew arunca efectiv 
mii de dolari. Era cel mai mare diamant pe care-l văzuse 
în viaţa ei. 

— E la fel de fals ca logodna. 

Încă neputându-i înţelege spusele, Jo Marie clătină din 
cap ca să şi-l limpezească. 

— Nici logodna și nici așa-zisul diamant nu erau adevărate. 


— De ce...? 
Braţele lui o cuprinseră în cercul lor protector și 
drăgăstos. 


— Pe la Thanksgiving, îmi pierdusem orice speranţă de 
a te mai regăsi. Mă convinsesem că acele momente de 
neuitat nu fuseseră decât o plăsmuire a imaginaţiei mele și 
că cine știe ce capriciu al sorții ne făcuse să ne întâlnim o 
clipă numai pentru a ne despărţi apoi pentru totdeauna. 

— Şi eu renunțasem să te mai găsesc, recunoscu ea, cu 
vocea frântă. Dar nu puteam înceta să mă gândesc la tine. 

Andrew o sărută afectuos, savurându-i un moment 
deliciul buzelor. 

— De Thanksgiving, m-am întâlnit cu Kelly acasă la 
părinţii ei. Era nefericită. Întotdeauna am fost foarte 
apropiaţi, iar acum am discutat serios. Mi-a spus că-l 
iubea pe Mark de luni de zile. Cel mai rău era că nu se 
îndoia că și el îi împărtășea sentimentele, dar se abţinea 
din mândrie. Se pare că fratele tău are niște idei destul de 
creţe despre avere şi prestigiu social. 

— Lasă, că se lămurește el, murmură Jo Marie, în cercul 
brațelor lui. Ai doar puţină răbdare... 

— I-am spus lui Kelly că nu i-ar strica puţină con- 
curentă. Dacă un alt bărbat își manifesta interesul pentru 
ea, atunci poate Mark și-ar fi ieșit în sfârșit din amorțire. 

— Şi tot degeaba.. 

— Așa se pare, recunoscu Andrew. M-am înșelat. Mark 
o iubea atât de mult, încât era dispus să-și sacrifice pro- 

priile dorințe ca s-o lase liberă pentru ceea ce considera 
el că-i era necesar. Mi-am dat seama de asta la petrecerea 
de Crăciun. Între timp, începuse să mă ajungă și pe mine 
disperarea. Te găsisem, și fiecare minut al logodnei ăsteia 
era un chin. 

Ironia situației era aproape comică. 

— De ce nu mi-ai spus nimic? De ce nu mi-ai explicat...? 

— O, iubito, ţi-aș fi explicat, dacă ai fi fost oricine 
altcineva, numai sora lui Mark nu. 

Gura lui o căută din nou pe a ei, ca şi cum nu s-ar mai 
fi săturat de atâtea sărutări. 

— Devenisem prizonierul celei mai încurcate situaţii. 
Femeia care mă obsedase luni de zile era la îndemâna 
mea, iar eu mă prinsesem într-o plasă de oţel. 

— Te iubesc, Andrew. Te-am iubit din clipa când m-ai 
îmbrățișat, cu atâtea luni în urmă. Am știut atunci că aveai 
să fii un om deosebit în viaţa mea. 

— Şi eu te iubesc, Florence Nightingale. 

— Iar tu, Andrew Beaumont, vei fi întotdeauna bărba- 
tul visurilor mele. 

— Pentru totdeauna? întrebă el, cu o privire sceptică. 

Jo Marie își ridică gura spre a lui. 

— Pentru eternitate, şopti. 

Epilog 


— Ulcer? 

Jo Marie clătină încet din cap. 

— Mă rog, cu tot stresul din ultimele câteva săptămâni, 
nici nu e de mirare, se apără Kelly. 

Stăteau toţi patru în living, sorbind cacao fierbinte. 
Ascultătoare, Kelly bea lapte cald, simplu, pe care nu-l 
putea suferi. Dar ochii îi erau strălucitori și fericiţi, fără a-l 
slăbi o clipă din privire pe Mark, care stătea alături, 
ținând-o pe după umeri. 

— Mă simţeam îngrozitor, Jo Marie, continuă ea. 
Vinovăţia e cea mai nenorocită stare. Nu știam prea clar 
ce se întâmpla între tine și Andrew. El, însă, mi-a spus că 
te iubea și voia ca toată mascarada asta să se termine cât 
mai repede. 

— Tu te simţeai vinovată? pufni Mark. Și-atunci cum 
crezi că mă simţeam eu, sărutând-o pe logodnica altuia? 

— Cam la fel ca Jo Marie și cu mine, replică Andrew, cu un chicotit. 

— Ştii, Beaumont... Acum, Că te însori cu sora mea, nu 
cred că eşti un personaj chiar atât de negativ, în fond... 

— Încurajator. 

— Sper în orice caz să vă înţelegeți, din moment ce 
amândoi veţi sta în fața altarului în același timp. 

Trei perechi de ochi se întoarseră spre Kelly. 

— Facem nuntă dublă, fraierilor. E logic, nu? Toţi patru 
am trecut împreună prin povestea asta. Se cuvine să ne 
începem noile vieţi în același timp. 

— În același timp, da' repede! exclamă Mark, 
nerăbdător. În ianuarie, sau... 

Totul se desfășura cu o repeziciune ameţitoare. Jo 
Marie nici nu avusese timp să conștientizeze faptul că 
Andrew o iubea și aveau să rămână nedespărțiți toată viaţa. 

— De ce nu? acceptă ea, râzând uşor. Oricum, pe cele- 
lalte va trebui să le facem totuși în stil tradițional... 

Ochii i se întâlniră cu ai lui Andrew. Trecuseră prin 
multe, toţi patru, dar înfruntaseră uniți toate îndoielile și 
loviturile. Acum, înainte li se deschidea un drum nou, 
plin de făgăduieli. 


Sfârşit 


